"Dhivehi Raajje Singapore ah hedhidhaane tha?" | Mendhuru Online\nމިހާރު ދިވެހިރާއްޖެ އާއި ދުނިޔޭގައި ހަލުވިކަމާއި އެކު ފެތުރެމުންދާ ކޮވިޑް19ގެ ހާލަތަށް ރިއާޔަތްކޮށް މިއީ ކުރަން ރަނގަޅު ސުވާކެއްތޯ ބައެއް މީހުން އަހާފާނެއެވެ. މި ސުވާލުގެ ޖަވާބަކީ ވެސް އަނެއްކާ ތިން ވަނަ ސުވާލެކެވެ. އެ ސުވާލަކީ ’ކީއްވެ ހެއްޔެ؟‘ އެވެ. މިއާއެކު އަނެއް ސުވާލެވެ. އެއީ ’ކޮން އިރަކުތޯ؟‘ އެވެ. މިހުރިހާ ސުވާލެއްގެ ޖަބާކީ ’ނަމަ‘ އެވެ. ނޫނީ މިހުރިހާ ސުވާލެއްގެ ޖަވާބު ބިނާވެގެންދާނީ ގެންނަ ބަދަލުތަކުގެ މައްޗަށެވެ. ނުނީ އަޅާ ފިޔަވަޅުތަކުގެ މައްޗަށެވެ. ކޮންމެއަކަސް، އަޅުގަނޑުގެ ނަޒަރުގައި މިއީ މިސުވާލުކުރަން އެންމެ ރަނގަޅު ވަގުތެވެ. މިއީ މުޅި އިގްތިސާދަށް ހަރުދަނާ ބޮޑެތި ބަދަލުތަކެއް ތަންފީޒުކޮށް، އައު ނިޒާމެއް ގާއިމުކުރަން އެންމެ ރަނގަޅު ވަގުތެވެ. އެހެން ނަމަވެސް، ގެންނަން ޖެހޭ ބަދަލުތަކުގެ ވާހަކަ ދެއްކުމުގެ ކުރިން މިހާރުގެ ހާލަތާމެދު ވާހަކަ ދައްކާލުމަކީ މުނާސަބު ކަމެކެވެ.\nމިއަހަރުގެ އޭޕްރީލް މަހުގެ ތެރޭގައި އިންޓަރނޭޝަނަލް މަނިޓަރީ ފަންޑު(އައި.އެމް.އެފް) އަދި ވޯރޑް އެކޮނޮމިކް ފޯރަމް އިން ބުނެފައިވާ ގޮތުގައި، ދިވެހިރާއްޖެއަށް ސީރިއަސް އިގްތިސާދީ ހީނަރުކަމެއް އައުމަކީ ހުއްޓުވޭނޭ ކަމެއް ނޫނެވެ. ހާއްސަކޮށް އިގްތިސާދުގެ އެންމެ ބޮޑު ބައެއް އެ ދާއިރާއަށް ބަރޯސާވެފައިވާ ފަތުރުވެރިކަމުގެ ދާއިރާއަށް ބޮޑު ހީނަރުކަމެއް އަންނާނެއެވެ. ދިވެހިރާއްޖޭގެ މާލީ ވުޒާރާއިން ކޮވިޑް19ގެ ހާލަތާއި ގުޅިގެން އިގްތިސާދަށް އައިސްދާނެ ބަދަލުތައް ބުނެދީފައި ވަނީ އަންދާޒާކުރެވޭ5ހާލަތަކަށް ބަލައިގެންނެވެ. އެހާލަތުތަކުގެ ހުލާސާ ތިރީގައި އެވަނީ އެވެ؛\nމިވަގުތުގެ ހާލަތަށް ރިއާޔަތްކުރާއިރު، މޭމަހުގެ ފުރަތަމަ ހަފްތާގައި ފުރަތަމަ ހާލަތާއި ދެވަނަ ހާލަތު އަންދާޒާ މިވަނީ ޔަޤީންވެފައެވެ. ތިން ވަނައަށް އަންދާޒާކުރާ ހާލަތުގައި ދިވެހިރާއްޖޭގެ އިގްތިސާދު %11.50 އިންސައްތަ ދަށަށް ދާނެއެވެ. މިހާލަތު ހިނގަމުންދާއިރު، މުޅި އަހަރަށް ފަތުރުވެރިން އަންނާނެ ކަމަށް އަންދާޒާކޮށްފައިވާ އަދަދު %50 އަށް ދަށަށް ދާނެއެވެ. މިއަންދާޒާ މިހެންކޮށްފައި އެވަނީ، މިއަހަރުގެ ޖުލައި މަހުން ފެށިގެން ފަތުރުވެރިކަން ހުޅުވާލެވިގެންދާނެ ކަމަށް ބަލައިގެންނެވެ.\nމި އަންދާޒާތައް ތަންފީޒުކުރެވިދާނެ ގޮތްތައް އެނގުމަށްވުރެ މުހިންމު ކަމަކީ، ދިވެހިރާއްޖޭގެ އިގްތިސާދު ފަތުރުވެރިކަމުގެ ދާއިރާއަށް ބަރޯސާވާ މިންވަރު އެނގުމެވެ. ރާއްޖޭގެ އިގްތިސާދު ފަތުރުވެރިކަމަށް ބުނާވެފައި އޮތުމަކީ އާކަމެއް ނޫނެވެ. އެހެން ނަމަވެސް، މިއަދު ކުރަންޖެހޭ ސުވާލަކީ، މުސްތަގުބަލުގައި މިނުރައްކާތެރި ހާލަތު ދެމިގެން ނުދިއުމަށް ކުރެވޭނީ ކޮންކަމެއްތޯ؟ އެވެ. އަޅުގަނޑުގެ ނަޒަރުގައި މިދުވަސް ވަރަކީ އެންމެކުޑަމިނުން މިހާލަތާއި މެދު ވިސްނާ، ބަދަލެއް ގެނައުމަށް ދިރާސީ ޕްލޭނެއް އެކުލަވާލަންވީ ވަގުތެވެ.\nއައި.އެމް.އެފް އިން ލަފާކުރާގޮތުގައި، ދުނިޔޭގެ އިގްތިސާދު ތަރައްގީވެފައިވާ އިގްތިސާދުތައް %3.3 އަށް ދަށަށް ދާނެއެވެ. މީގެ ތެރޭގައި ވިލާތުގެ އިގްތިސާދު %6 ގެ ދަށްވުމެއް އަންނާނެއެވެ. އައި.އެމް.އެފް އިން އިތުރަށް ލަފާކުރާގޮތުގައި އެންމެބޮޑު ހީނަރުކަމެއް އަންނާނީ ފަތުރުވެރިކަމާއި ދަތުރުފަތުރުގެ ދާއިރާއަށެވެ. އަދި ރާއްޖޭގެ މާލީ ވުޒާރާއިން އަންދާޒާކޮށްފައިވާ5ވަނަ ހާލަތު (މިއީ އެންމެ ގޯސް ހާލަތު)އަށް ދާނެކަން އެއީ ހުއްޓުވެން އޮތް ކަމެއް ނޫނެވެ.\nކޮންމެއަކަސް، ކޮވިޑް19ގެ ކަންކަން ބެލެހެއްޓުމަށް ސަރުކާރުން އެކުލަވާލާފައިވާ ޓާސްކްފޯސް އިން ރެޔާއި ދުވާލު ސިއްހީ ކުއްލި ނުރައްކަލުގެ ހާލަތު ހައްލުކުރުމުގައި ބުރަކޮށް މަސައްކަތްކުރަމުންދާއިރު، ދިވެހިރާއްޖޭގެ އިގްތިސާދު އިއާދަކުރުމުގެ އިތުރަށް މިވަގުތުގެ ބޭނުން ހިފާ، ދިވެހިރާއްޖޭގެ އިގްތިސާދަށް ގެންނަންޖެހޭ ދިރާސީ ބަދަލުތައް ގެނައުމަށް ނިޒާމަށް ގެންނަންޖެހޭ ބަދަލުތައް ދެނެގަނެ، އެފަދަ ބަދަލުތަކަށް މަގުކޮށުމަށް ހަރުދަނާ ޓާސްކްފޯސް އެއް އެކުލަވާލާ ގައުމީ ފެންވަރުގާ ރެޔާދުވާލު މަސައްކަތްކުރަންޖެހެއެވެ. މިހާލަތުގައި ސްޓްރެޓިޖް އެކްޝަން ޕްލޭން(އެސް.އޭ.ޕީ) އެއް 2019 ން 2023 އަށް ވަނީ ސަރުކާރުން އެކުލަވާލެވިފައެވެ. ހަމައެހެންމެ، 5ވަނަ ޓުއަރިޒަމް މާސްޓަރ ޕްލޭން (2020 ން 2025) އަންނަނީ ފަރުމާކުރަމުންނެވެ. ސަރުކާރުގެ އެސް.އޭ.ޕީ ބަޔާންކުރާ ގޮތުގައި5މައިގަނޑު ދާއިރާއަކަށް އަމާޒުކޮށް 33 ކަމަކަށް ރިއާޔަތްކޮށްފައިވެއެވެ. ތިރީގައި އެވަނީ ސަރުކާރުގެ އެސް.އޭ.ޕީ އެކުލެވިގެންވާ ގޮތެވެ.\nސަރުކާރުގެ މި ޕްލޭނަށް ފާޑުކިޔާކަށް ގަސްތެއް ނުކުރަމެވެ. އެހެންނަމަވެސް، މުސްތަގުބަލުގައި އިގްތިސާދު ރަނގަޅު ފާލަކަށް އެޅުމަށް އަޅުގަނޑުގެ ނަޒަރުގައި އެޅިދާނެ ހަރުދަނާ ފިޔަވަޅުތަކެއް ކިޔާލުމަކީ އޮތްކަމެކެވެ.\nހަގީގީ ސުވާލަށް ރުޖޫއަވަމާ ހިނގާށެވެ. އޭގެ ޖަވާބު ކުރިންވެސް ބުނި ގޮތަށް ބުރަވާނީ ’ނަމަ‘ އަށެވެ. ރަނގަޅު ބަދަލުތަކަކާއެކު، ހަރުދަނާ މަސައްކަތްތަކެއް ކުރެވިއްޖެ ’ނަމަ‘ އަށެވެ. ހިތާމައަކީ އިސްވެ ބަޔާންކުރި ސަރުކާރުގެ އެކްޝަން ޕްލޭނުގައި އިގްތިސާދު ކޮޅަށް ޖެހުމަށް ބޭނުންވާ އުފެއްދުންތެރިކަން ކުރިއެރުވުން ނުވަތަ މުސްތަގުބަލަށް ވިސްނާ މީހުން ނުވަތަ އުއްމީދީ ވިޔަފާރި މޮޑެލްތައް އެކުލެވިގެން ނުވެއެވެ.\nމިލޮބުވެތި ޖަޒީރާ ގައުމު އެންމެ ކުޑަކޮށް ތަރައްގީވެފައިވާ (ލީސްޓް ޑިވެލޮޕްޑް ކަންޓްރީ (އެލް.ޑީ.ސީ)) ގައުމެއްގެ ގޮތުގައި އޮތުމަށްފަހު، މެދުފަންތިއަށް އާމްދަނީލިބޭ (މިޑްލް އިންކަމް ކަންޓްރީ (އެމް.އައި.ސީ)) ގައުމަކަށް ބަދަލުވެފައި ވަނީ 2011 ވަނަ އަހަރު އެވެ. އަދި 2012ގައި ޖުމްލަ ގައުމީ އާމްދަނީ (ގްރޮސް ނެޝަނަލް އިންކަމް (ޖީ.އެން.އައި)) ބޮލަކަށް ޖެހޭ ވަރު 5،750 އެމެރިކާ ޑޮލަރުން 10،780 އެމެރިކާ ޑޮލަރަށް ވަނީ އިތުރުވެފައެވެ. މިގޮތުން މިލޭނިއަމް ޑިވެލޮޕްމަންޓް ގޯލްގެ 8 ކަމެއްގެ ތެރެއިން5ކަމެއް ވަނީ 2015 ވަނަ އަހަރާއި ހަމައަށް ވަނީ ހާސިލުކުރެވިފައެވެ. މިއާއެކު ވޯރލްޑް ބޭންކުގެ ރިޕޯޓްތައް ރާއްޖެއަކީ މިލޭނިއަމް ޑިވެލޮޕްމަންޓް ގޯލްސް ޕްލަސް ގައުމެއްގެ އިތުރުން، ފިރިހެނުން މަރުވާ އެވްރެޖް އުމުރު ނުވަތަ ލައިފް އެކްޕެކްޓެންސީ 73 އަހަރަށް އަދި އަންހެނުން މަރުވާ އެވްރެޖް އުމުރު 75 އަހަރަށް ވަނީ އަރާފައެވެ.\nގައުމީ ކުރިއެރުމުގައި ބޮޑެތި ކުރިއެރުންތަކެއް ހޯދިފައިވާ ކަމަށް ގިނަ ރައްޔިތުން ގަބޫލުކުރި ނަމަވެސް، މުހިންމު އިގްތިސާދީ ކުރިއެރުންތަކުގައި ހާސިލުކުރަންޖެހޭ ކުރިއެރުންތައް ހާސިލުވެފައެއް ނެތެވެ. އިގްތިސާދީ ތަރައްގީގެ ދުވެލި ހަލުވިކުރުމަށް އެންމެ މުހިންމު ކަމަކަށްވެގެންދާނީ ފަތުރުވެރިކަމަށް ގައުމީ އިގްތިސާދު ބަރޯސާވެފައި އޮތްއޮތުން ނިމުމަކަށް ގެނެސް، ގިނަ ދާއިރާތަކެއް އިގްތިސާދީ ގޮތުން ތަރައްގީކުރުމަށް އަމާޒުހިފުމެވެ. އިގްތިސާދު ދިފާއުކޮށްދޭ އެތައް ދާއިރާއެއް ކޮންމެ ގައުމެއްގައިވެސް ހުންނާނެއެވެ. އެދާއިރާތައް ހޯދާބެލުމަކީ އިގްތިސާދު ކުރިއެރުވުމުގައި މުހިންމު ކަމެކެވެ.\nސިންގަޕޫރަކީ ތިން ވަނަ ދަރަޖައިގެ ތަރައްގީވެފައިވާ ގައުމަކުން އެންމެ ހަލުވި ތަރައްގީއެއް ހޯދި ގައުމެއްގެ މަގާމު ހޯދި އެންމެ ހަލުވި ގައުމު ކަމަށް ގިނަ މީހުން ގަބޫލުކުރާ ގައުމަކީ ބަހުސްކުރެވިދާނެ މައުލޫއެކެވެ. 1960ގެ އަހަރުތަކުގައި ސިންގަޕޫރުވެފައި އޮތީ ފަގީރު، މަސްތުވާތަކެތީގެ ހާއްޔަކަށްވެފައިވާ މަގުމަތީގެ ރައްކާތެރިކަން ކަށަވަރުނުވާ ނުތަނަވަސް ގައުމެއްގެ ގޮތުގައެވެ. އެހެނަސް މިއަދު އެގައުމަކީ ހައިޓެކް އިންޑަސްޓްރީތަކުން ފުރިފައިވާ އަރާމު ދިރިއުޅުމަކަށް މަގުފަހިވެފައިވާ، ހަލުވި އިންޓަރނެޓްގެ ހިދުމަތެއް އޮތް ގައުމެކެވެ.\nކޮންމެއަކަސް ސިންގަޕޫރު ވެގެންގޮސްފައި ވަނީ، ގުދުރަތީ ވަސީލަތެއް ނެތް ދަށް ފަންތީގެ ގައުމެއްގެ ގޮތުގައި އޮތުމަށްފަހު، 30 އަހަރު ދުވަހުގެ އޭސިއާގެ އެންމެ މުއްސަނދި ގައުމުގެ މަގާމު ހޯދި ގައުމަށެވެ. ސިންގަޕޫރުގެ ގައުމީ އުފެއްދުންތެރިކަން ބޮލަކަށް 1965 ވަނަ އަހަރުގައި 516 އެމެރިކާ ޑޮލަރު ޖެހިފައި އޮތުމަށްފަހު، 2004 ވަނަ އަހަރު 22،000 އެމެރިކާ ޑޮލަރަށް އަރާ، 2011 ވަނަ އަހަރުގެ ނިޔަލަށް އެ އަދަދު ވަނީ 50،123 އެމެރިކާ ޑޮލަރަށް އަރާފައެވެ. އެ ގައުމުގެ ބޮލަކަށް ޖެހޭ އާމްދަނީ 1960 އަޅާބަލާއިރު 48 ގުނަ ކުރިއެރުމެއް 2011 ވަނަ އަހަރައި ހަމައަށް ވަނީ ހޯދާފައެވެ.\nމިގޮތަށް ވަރަށް ގިނަ އިގްތިސާދުތައް ވަނީ ނިއުލީ އިންޑަސްޓްރިއަލައިޒްޑް ކަންޓްރީސް(އެން.އައި.ސީ) ލަގަބު ހޯދާ، އިރުމަތީ އޭސިއާ ސިންގާއިންގެ ނަމުން މަޝްހޫރުވެފައެވެ. ކުރިއަރަމުން އަންނަ އެހެން އިގްތިސާދުތައް ވެސް މިމޭރުމުން އަޅާކިޔިދާނެއެވެ. ކަންމިހެން އޮތްނަމަވެސް، އިގްތިސާދީ ކުރިއެރުމުގައި ގެންގުޅޭ އުކުޅުތައް އެކި ގައުމުތަކުގައި ތަފާތުވެގެން އަންނަނީ އެގައުމަކުން ލިބެންހުރި ގުދުރަތީ ވަސީލަތްތަކާއި އަދި އިގްތިސާދީ ގޮތުން އެހެން ގައުމުތަކާއި އޮންނަ ވިޔަފާރި ގުޅުންތަކަށެވެ.\nދިވެހިރާއްޖެއާއި މެދު ވިސްނާ، ހެޔޮގޮތައް އެދޭ އިގްތިސާދީ ތޫނުފިލި ވިސްނުމުގެ މީހެއްގެ ހައިސިއްޔަތުން އަޅުގަނޑު ދިވެހި އިގްތިސާދީ ކުރިއެރުމަށް އެހީވެދޭނެ ބައެއް ކަންކަން ބަޔާންކޮށްލަން ގަސްތުކުރަމެވެ:\nސާފު އަމާޒު – ސިޔާސީ ވަކިތަކުން ސަލާމަތްވެ އޮތް އިގްތިސާދީ އެޖެންޑާ\nގައުމެއްގެ ގޮތުގައި ކުރިއެރުމަށްޓަކައި ގައުމުގެ ސިޔާސީ ލީޑަރުންގެ ވިސްނުން އިގްތިސާދީ ތަރައްގީގެ ހެޔޮ އަމާޒަށް މަސައްކަތްކުރަންޖެހެއެވެ. އެ މަސައްކަތަކީ ސިޔާސީ މަސައްކަތަކަށް ވެގެންނުވާނެއެވެ. ސިޔާސީ ގޮތުން އެ ސިޔާސަތުގެ ސަބަބުން ނޭދެވޭ އަސަރެއްކުރި ނަމަވެސް، އިގްތިސާދީ ހެޔޮ ބަދަލެއް ގެނެސްދެވޭނަމަ، އެ މަގެއްގައި ހިފަހައްޓަން ޖެހޭނެއެވެ. މިވާހަކައިގެ ހެއްކަކަށް ސިންގަޕޫރާއި، މެލޭޝިޔާއާއި، ސައުތު ކޮރެއާގެ އިތުރުން ޑުބާއީ އަދި އަބޫ ދާބީ އިން ފެންނަން އެހުރީއެވެ. ރާއްޖޭގެ އިގްތިސާދީ މަސައްކަތްތައް މިހާރު ފެށިފައި ހުރި ކަމަކު، އެކަންކަމުގެ މައްޗަށް ގައުމުގެ އިގްތިސާދު ބިނާކުރުމަކީ ގޯހެކެވެ. އިގްތިސާދީ އަމާޒު ބައްޓަންކުރަންޖެހޭނީ ޒަމާނީ އައު ވިސްނުންތަކެއްގެ މައްޗަށް، ސިޔާސީ އެޖެންޑާ އިން ބޭރުންނެވެ. އަދި އަމާޒު ހިފާ މަންޒިލަށް އިގްތިސާދު ގެންދިއުމަށް އިގްތިސާދު ހިންގަން ވާނެއެވެ.\nސިޔާސީ ހަލަބޮލިކަމުގައި ގައުމުގެ ޖީ.ޑީ.ޕީ އަށް ބޮޑެތި ކުރިއެރުންތަކެއް ގެނައި ދެކުނު އޭސިއާގެ ހަމައެކަނި ގައުމަކީ ދިވެހިރާއްޖެ އެއް ނޫނެވެ. ރާއްޖެއަކީ މިހާރު ޖީ.ޑީ.ޕީ އަށްވުރެ މާބޮޑަށް ރަނގަޅުކުރެވިދާނެ އެއް ގައުމެވެ. އެހެންކަމުން، މިވަގުތަކީ ސިޔާސީވެފައިވާ އިގްތިސާދު ރޫޅާލާ، އަލުން އިގްތިސާދެއް ބިނާކުރަންވީ ވަގުތެވެ. މިއަދާއި ހަމައަށް ރާއްޖޭގެ އިގްތިސާދީ ޕްލޭންގެ ތެރޭގައި މައިގަނޑު ގޮތެއްގައި ނަގާ ކިޔާ ދާއިރާތަކަކީ، ފަތުރުވެރިކަން ތަރައްގީކުރުމާއި، މަސްވެރިކަން ތަރައްގީކުރުމާއި، ގެދޮރުވެރިކަން އިތުރުކުރުމާއި، ގެދޮރު އިމާރާތްކުރުން ތަރައްގީކުރުމާއި، ކުދި އަދި މެދުފަންތީގެ ވިޔަފާރި ކުރިއެރުވުން ފަދަ ކަންކަމެވެ.\nއަޅުގަނޑުގެ ނަޒަރުގައި މިއަށްވުރެ ދިވެހިރާއްޖޭގެ އިގްތިސާދީ ޕްލޭން ފުޅާކުރަން ޖެހޭނެއެވެ. އެހެންކަމުން ކަނާތު ވިސްނުމުގެ އިގްތިސާދީ މީހުންގެ ހިޔާލާތާއި ފިކުރަށް ގައުމީ އިގްތިސާދު ބައްޓަންކުރަންޖެހެއެވެ.\nނަތީޖާ ނެރޭ ސަގާފަތެއް ތަރައްގީކުރުން\nނަތީޖާ ނެރޭ ސަގާފަތަކަށް ބޭނުންވާ3ކަމަކީ، ލީޑަރޝިޕާއި، ރައްޔިތުންނާއި އަދި ހިންގުމެވެ.\nވަރުގަދަ ލީޑަރޝިޕް ތަރައްގީކުރާ ޕްރޮގްރާމެއް ހިނގުމުގެ ބޭނުން އިންތިހާއަށް ބޮޑުވާނެއެވެ. އެކަން ހިންގުމުގައި އަމިއްލަ މަރުކަޒުތަކާއި ސަރުކާރުގެ މަރުކަޒުތައް ބޭނުންކުރަންޖެހެއެވެ. އެހެނެއްކަމަކު، މިފަދަ ޕްރޮގްރާމްތަކަކީ އަމާބުނީތީ ފަރަށްދާ އުސޫލުން ހިންގޭ ޕްރޮގްރާމުތަކަކަށް ވެގެންނުވާނެއެވެ. މިކަހަލަ ޕްރޮގްރާމްތަކަކީ ރާއްޖޭގެ މާހައުލަށް އެކަށީގެންވާ، މައުލޫމާތުން ފުރިގެންވާ އަދި 21 ވަނަ ގަރުނަށް ލޯހުޅުވިފައިވާ ބަޔަކު ބިނާކުރާނެ ޕްރޮގްރާމުތަކަކަށް ހެދުމަކީ ޝަރުތަކަށް ހަދަން ޖެހެއެވެ.\nމީގެ އިތުރުން، ސާނަވީ ތައުލީމު ހާސިލުކުރަމުންދާ ދަރިވަރުންނާއި މަތީ ތައުލީމް ހާސިލްކުރަމުންދާ ދަރިވަރުންނަށް ވެސް ލީޑަރޝިޕް ތަމްރީން ދޭންޖެހެއެވެ. މީގެ ނަތީޖާއެއްގެ ގޮތުން ފިކުރާއި ހިޔާލާތުގައި ލީޑަރޝިޕް އެކަށައެޅިގެންދާނެއެވެ. ހަމައެކަނި އަތު އޮންނަ ސެޓްފިކޭޓަށާއި ތައުލީމީ ފެންވަރުން ވެރިކަމުގެ ހުނަރެއް (ލީޑަރޝިޕް ކޮލިޓީ) ނުލިބޭނެއެވެ. އެކަމަކީ ދަސްކޮށްދީ، އެގަންނައިދޭންޖެހޭ ކަމެކެވެ.\nމީހުން ބިނާކުރުން – އުފެއްދުންތެރި މަސައްކަތްތެރިން\nކޮންމެ ގައުމެއްގައި ވެސް ހުނަރުވެރި މަސައްކަތްތެރިން ތަކެއް ތިބޭނެއެވެ. އެމީހުންނަކީ އިގްތިސާދީ ކުރިއެރުމުގެ ފައިދާގައިވެސް ހިއްސާވާނޭ ބައެކެވެ. ބަޔާންކުރަން މަސައްކަތް މިރަނީ ދިވެހިރާއްޖޭގެ މަސައްކަތްތެރިން އުފެއްދުންތެރި ނޫންވާހަކައެއް ނޫނެވެ. އެހެން ނަމަވެސް، ސިންގަޕޫރާއި އަޅާބަލާއިރު ރާއްޖޭގެ މަސައްކަތްތެރިންނަކީ މަސައްކަތުގެ އަހުލާގުގައި ދަށް ބައެކެވެ. ދިވެހި މަސައްކަތްތެރިންނަކީ ފަސޭހަގޮތް އިހުތިޔާރުކުރާ، ވަރަށް އާއިލީ ބައެކެވެ. އާއިލީ ގުޅުންތަކަށް އިހުތިރާމް ނުގެއްލޭނެ ގޮތެއްގެ މަތިން ވަޒީފާއަށް އަހައްމިއްޔަތު ކަމެއްދޭ، ވަޒީފާއާއި މެދު ސީރިއަސް އަދި ޒިންމާދާރު މަސައްކަތްތެރިން ބިނާކުރުމަކީ ގައުމު ކުރިއެރުމުގައި މުހިންމު ކަމެކެވެ.\nކުރިއަށް އޮތްތަނުގައި، ހުނަރުވެރިކަން ތަރައްގީކުރުމަށް ޓަކައި ތަފާތު ޕްރޮގްރާމުތަކެއް މުޅި ރާއްޖެއަށް އަމާޒުކޮށްގެން ކުރިއަށް ގެންދިއުމަކީ މުހިންމު ކަމެކެވެ. އަދި މިފަދަ ޕްރޮގްރާމުތަކަކީ ކައިރިން ބެލި، ސަމާލުވެވިގެން ހިންގޭ ޕްރޮގްރާމް ތަކަކަށްވާން ޖެހޭނެއެވެ. މިކަން ކުރިއަށް ގެންދިއުން މައިގަނޑު ގޮތެއްގައި ބިނާވާނީ، ގައުމުގެ ތައުލީމީ ނިޒާމަށެވެ. އެހެންކަމުން އަމިއްލަ ތައުލީމީ މަރުކަޒުތަކަށް އެހީތެރިކަނ ފޯރުކޮށްދީގެން އެކިއެކި ދާއިރާތަކުން ތައުލީމީ ހާސިލުކުރުމުގެ ފުރުސަތުތަކެއް މަގުފަހިކޮށްދޭން ޖެހޭނެއެވެ. މިދަނޑިވަޅުގައި ވޭތުވެދިޔަ 15 އަހަރުން ފެށިގެން ރައްޖޭގައި ފަތުރުވެރިކަމުގެ އެކިއެކި ކޯސްތައް ސަރުކާރާއި އަމިއްލަ ތައުލީމީ މަރުކަޒުތަކުން ވަނީ ކުރިއަށް ގެންގޮސްފައެވެ. މިފަދަ ތައުލީމީ ޕްރޮގްރާމްތަކުގެ ނަތީޖާ އާމެދު ދިރާސާކޮށް ހޯދުންތައް ހޯދަންޖެހޭނެއެވެ.\nމީހުން ބުނާކުރުމުގެ ނިޒާމު ފުރިހަމަކުރުމުގައި މަސައްކަތްތެރިކަން މިނެކިރާނެ ނިޒާމެއް އޮންނަން ޖެހޭނެއެވެ. އަދި މިނިޒާމުގެ ތެރެއިން އުފެއްދުންތެރިކަމުގެ ލަނޑުދަނޑި ކަނޑައަޅާ، އެ ހާސިލުކުރާ މީހުންނަށް އިނާޔަތް ލިބުމަކީ އުފެއްދުންތެރިކަން ކުރިއަރާނެ މަގެކެވެ. ނަތީޖާ ނެރޭ ސަގާފަތެއް ގާއިމުކުރުމުގައި އުތުރަށް ބަލަންޖެހޭ ކަމަކީ، ސަރުކާރު ކުންފުނިތަކާއި އަމިއްލަ ކުންފުނިތަކުގެ ވެރިންގެ ގޮތުގައި އައްޔަންކުރާ ފަރާތްތަކުގެ ގާބިލުކަމަށް ބެލުމާއެކު ސަރުކާރުގެ ކޮންމެވެސް ވަރެއްގެ ބަހެއް އެކަމުގައި އޮތުމެވެ. އެއީ ސަރުކާރުގެ ސިޔާސަތު ތަކާއި އަމިއްލަ ކުންފުނިތަކުގެ ހިނގުން އެއްގޮތްވުމެވެ.\nހުނަރުވެރި ބިދޭސީ މަސައްކަތްތެރިންނަށް ވަޒަންވެރިކުރުން\nސަރުކާރާއި ރައްޔިތުންގެ މުސްތަގުބަލު ބިނާކުރުމަށް ޓަކައި އިގުތިސާދީ ކުރިއެރުން ގެނައުމުގެ އެންމެ މުހިންމު ރޯލެއް އަދާކުރާ އެއްބަޔަކީ ހުނަވެރި ބިދޭސީ މަސައްކަތްތެރިންނެވެ. އިގްތިސާދީ ކުރިއެރުން ހޯދުމަށްޓަކައި އެފަދަ މަސައްކަތްތެރިންނަކީ ދިވެހި ރައްޔިތުންނަށް ވުމަކީ އެހާމެ މުހިންމު ކަމެކެވެ. ދުނިޔޭގެ ތަރައްގީވެފައިވާ ގައުމުތަކުގައި ހުނަރުވެރި މީހުން ގައުމުގައި ވަޒަންވެރިކުރުމަށް ހާއްސަ ޕްރޮގްރާމްތަކެއް ހިންގެއެވެ. މިފަދަ ގޮތަކަށް މަސައްކަތް ކުރެވިއްޖެ ނަމަ، ރާއްޖެއަށް އެތައް ގޮތަކަށް ފައިދާވާނެއެވެ. އެއީ:\nބިދާސީ މަސައްކަތްތެރިން ވަޒަންވެރިވުމުން އެމީހުންގެ އާއިލާތަކުން ދިވެހި އިގްތިސާދުގައި ހިއްސާވުން.\nބިދޭސީ މަސައްކަތްތެރިން އާއިލާއާއެކު ގައުމުގައި ވަޒަންވެރިވުމުން އެމީހުން ފައިސާ ރާއްޖޭން ބޭރުވާން މިންވަރު ދަށްވުން.\nބިދޭސީ މަސައްކަތްތެރިންނަކީ ފައިސާ ރަށްކާކުރުމުގެ ސަގާފަތެއް ގެންގުޅޭ ބަޔަކަށްވުމުން، ރާއްޖޭގެ ގައުމީ ކޭޝް ފްލޯ އިތުރުވުން.\nބިދޭސީ ހުންވެރި މަސައްކަތްތެރިން ރާއްޖޭގެ ރައްޔިތުންނަށް ވުމުން އެމީހުންނަށް ސަރުކާރުގައި މަސައްކަތްކުރުމުގެ ފުރުސަތު ފަހިވެ، އުފެއްދުންތެރިކަމާއި ހުނަރުވެރިކަން އިތުރުވެގެންދިއުން.\nހުނަރުވެރިކަން މުޅި އާބާދީއަށް ފެތުރިގެން ދިއުން.\nސަރުކާރުގެ ދާއިރާތަކާއި އަމިއްލަ ދާއިރާތަކުގެ ހަރުދަނާ އަދި އެހާމެ ފަސޭހަ ހިންގުމުގެ ނިޒާމެއް އޮތުމަކީ މުހިންމު ކަމެކެވެ. އެހެންކަމުން، ދިވެހިރާއްޖޭގެ އިގްތިސާދީ ހިންގުމުގެ ނިޒާމު އަލުން މުރާޖާކުރަން ޖެހެއެވެ. މިގޮތަށް އަމަލުކުރާއި ސަރުކާރުގެ ކުންފުނިތަކާއި، ސަރުކާރުގެ އެކިއެކި އިދާރާތަކާއި އަދި އަމިއްލަ ކުންފުނިތަކުގެ ހިންގުމުގެ ނިޒާމުތައް އަލުން އެކަށައެޅުމަކީ މިދަނޑިވަޅަށް މުހިންމު ކަމެކެވެ. އެހުގައި ގެންގުޅުނު ދިގު އަދި އުނގަދޫ ނިޒާމު ނޫން ނިޒާމުތަކުގެ ފަސޭހަ މިހާލަތުގައި އެބަ އިހުސާސްކުރެވެއެވެ. ކަރުދާސް ބޮޑި ހިފައިގެން އެއް އޮފީހުން އަނެއް އޮފީހަށް ހިނގަން ނުޖެހޭނެ ނިޒާމަކީ މީގެ ތެރޭގައި ރިއާޔަތްކުރެވިދާނެ ކަމެކެވެ. ދިވެހިރާއްޖެއަކީ ދަނޑުވެރި އަދި އުފެއްދުންތެރި ކަމަށް ބުރަވެ އޮތް ގައުމަކަށްނުވާއިރު، ހިދުމަތުގެ ދާއިރާއިން ގައުމު ކުރިއަށް ގެންދިއުމަށް، އެދާއިރާއަށް ބޭރުގެ އިންވެސްޓަރުންނާއި ރާއްޖޭގެ އިންވެސްޓަރުންގެ އަމާޒު ހިފުމަށް ބާރު އަޅަންޖެހެއެވެ. ކުދި އަދި މެދުފަންތީގެ ވިޔަފާރިތައް ބޮޑުވުމަށް ބާރުއެޅުމާއެކު، އެހީތެރިވެވިދާނެ މަގުތައް ހޯދުމަކީ ކުރެވިދާނެ ކަމެކެވެ. ބައެއް ވިޔަފާރި ތަކަކީ އާއިލީ ވިޔަފާރި ތަކަކަށްވެފައި، ސަގާފީގޮތުން އެފަދަ ވިޔަފާރިތައް ބޮޑުވެ، ޒަމާނީވާން ބޭނުންނުވެ ތިބި ހާލަތަށް ބަދަލުގެނައުމަށް އެފަދަ ކުންފުނިތަކާއި ވާހަކަ ދައްކައިގެން ކުރިއަށްދެވޭނެ މަގު ކޮށަންޖެހެއެވެ.\nމިހާރު ހުރި ގާނޫނު ތަކަކީ އުފެއްދުންތެރި ކަމަށް ބާރުއަޅާ ބަހުރުވައަކުން ހުންނަ ގާނޫނު ތަކަކަށް ހެދުމަށް ހުރިހާ ވިޔަފާރި އާއި ގުޅުންހުރި ގާނޫނުތައް އެއްކޮށް ބަދަލުކުރަން ޖެހެއެވެ. މިހާރު ވަޒީފާއާއި ބެހޭ ގާނޫނު އޮންނަ ގޮތުން މަސައްކަތު ދުވަސްތަކުގެ %30 ދުވަސްތަކަކީ ޗުއްޓީ ހައްގު ދުވަސްތަކަކަށްވާއިރު، އޭގެ އިތުރުން ރަސްމީ ބަންދު ދުވަސްތައް އެހާމެ ގިނައެވެ. މިކަމަކީ ވެސް އިގްތިސާދީ ކުރިއެރުން ހޯދުމުގައި ބަދަލު ގެނައުމަށް ވިސްނުން ބެހެއްޓިދާނެ ކަމެކެވެ. އަދި މިހާރުގެ އިމިގްރޭޝަން ގާނޫނާއި ވިޔަފާރިއާއި ގުޅުން ހުރި ގާނޫނުތަކަށް ބަދަލު ގެނައުމުން އޭގެ ނަތީޖާ ފެނިގެންދާނެއެވެ. ސަބަބަކީ މަސައްކަތްތެރިން ކަންނެތްވުމަށް ބާރުއަޅާ ގޮތަކަށް، މާބޮޑަށް ލުއިލުއިކޮށް އޮތުމަކީ އުފެއްދުންތެރިކަން ދަށްވެ، އިގްތިސާދު ދަށްވާނެ ކަމެކެވެ.\n3 . ކެޕިޓަލް މާކެޓް\nކެޕިޓަލް މާކެޓް ނުހުއްޓި ހިނގުމަކީ އިގްތިސާދަށް ބާރުދޭ ކަމެކެވެ. އާއްމު މިންގަނޑުން ބަލާއިރު، ކެޕިޓަލް މާކެޓަކީ ރާއްޖެއާއި ރާއްޖޭން ބޭރުގައި އިގްތިސާދަށް އެންމެ ބޮޑު އެހީއެއްވާ ނިޒާމެވެ. އެއީ ފައިސާ ފޯރުކޮށްދޭ އެއް ވަސީލަތެވެ. ކުރިއަރަމުންދާ އިގްތިސާދުތަކާއި އަޅާކިޔާއިރު، ދިވެހިރާއްޖޭގެ ކެޕިޓަލް މާކެޓް އޮތީ ވަރަށް ދަށުގައެވެ. ގިނަ އަދަދެއްގެ ބޭރުގެ އިންވެސްޓްމަންޓުތަކެއް ރާއްޖޭގައި ހުރި ނަމަވެސް، އެއިން އެއްވެސް އިންވެސްޓްމަންޓަކާއި ކެޕިޓަލް މާކެޓަކާއި އެއްވެސް ގުޅުމެއް ނެތެވެ.\nމޯލްޑިވްސް ސްޓޮކް އެކްސްޗޭންޖް އުފެދިގެން އައިސްފައި ވަނީ، 2006 ވަނަ އަހަރުގެ ތެރޭގައި މޯލްޑިވްސް ކެޕިޓަލް މާކެޓް ޑިވެލޮޕްމަންޓް އޮތޯރިޓީގެ ފުށުންނެވެ. އޭގެ ފަހުން، 2008 ވަނަ އަހަރުގެ ކުރީކޮޅު މޯލްޑިވްސް ސްޓޮކް އެކްސްޗޭންޖް ކުރިއަށް ގެންދިއުމަށް އެ އޮތޯރިޓީއަށް ލައިސަންސް ދީފައިވެއެވެ. މިވަގުތައް މި އެކްސްޗޭންޖުގައި ރަޖިސްޓްރީކޮށްފައި ވަނީ އެންމެ 10 ކުންފުންޏެކެވެ. މިނިޒާމު ހިންގުމުގައި ވެސް އާއްމުން ހޭލުންތެރިކުރުވުމަކީ މުހިންމު ކަމެކެވެ. އަދި ހަމައެހެންމެ، ބިދޭސީންނަށް ވެސް މި އެކްސްޗޭންޖުގައި ވިޔަފާރިކުރުމުގެ ފުރުސަތު ފަހުކޮށްދޭން ޖެހެއެވެ. އެކިއެކި ސަބަބު ތަކާހުރެ ސްޓޮކް އެކްސްޗޭންޖާއި ގުޅިގެން އާންމުންގެ މެދުގައި ޝައުގުވެރި ހިޔާލެއް ނެތެވެ.\nދިވެހިރާއްޖެއަކީ ދެކުނު އޭސިއާގެ އިސްލާމިކް ފައިނޭންސް މާކެޓް ގެ މައި ހަބަށް ހެދުމަށް ވާހަކަ ދެއްކުން ނަމަވެސް، މިއަދާއި ހަމައަށްވެސް މި މަޝްވަރާތައް އޮތީ މީޓިންގ ރޫމުތަކުގައި ފޮރުވިފައެވެ. އެއީ އަދިވެސް ހުވަފެނެކެވެ. ހަގީގަތަކަށްވާން ކައިރިވެސް ނުވެއެވެ.\nއެހެންކަމުން ކެޕިޓަލް މާކެޓަށް އާންމުން ހޭލުންތެރިކަން އިތުރުކޮށް، ދިރާސީ ވިސްނުމެއްގައި ބާރު މަސައްކަތްތަކެއް ކުރަން ވަނީ ޖެހިފައެވެ.\n4 . ގައުމު ބްރޭންޑްކުރުން\nގައުމު ބްރޭންޑް ކުރުމުގެ ތެރޭގައި މައިގަނޑު ގޮތެއްގައި އެކުލެވިގެންވަނީ، ގައުމީ ހިންގުމުގެ ނިޒާމާއި، އެކްސްޕޯޓާއި، ފެތުރުވެރިކަމާއި، އިންވެސްޓްކުރުމާއި، އިމިގްރޭޝަނާއި، ތާރީހާއި ސަގާފަތާއި އަދި ރައްޔިތުންގެ ދިރިއުޅުމެވެ. މިވަގުތަށް ރާއްޖެ ބްރޭންޑްވެފައި ވަނީ އެންމެ އަގުބޮޑު އަދި އެންމެ ޝާހީ ފަތުރުވެރި މަންޒިލުގެ ގޮތުގައެވެ. އެއީ ’ސަނީ ސައިޑް އޮފް މޯލްޑިވްސް’، ’ސަން ސީ އެންޑް ސޭންޑް‘ ފަދަ ނަންނަމުންނެވެ. ދެން ރާއްޖެއަށް އޮތީ އެހެނިހެން ދާއިރާތަކުން ބައިނަލްއަގްވާމީ މައިދާނުގައި ނަން ހަރުކޮށްލުމެވެ. މިމަގުން މިކަން ހިނގަމުންދާއިރު، ސޮފްޓްވެއަރ އިންޖިނިއަރިންގެ މައިދާނުގައި ވަކިވަކި ފަރުދުން ދަނީ ބައިނަލްއަގްވާމީ މައިދާނުގައި ނަން ހަރުކުރަމުންނެވެ. އެހެންނަމަވެސް، މިފަދަ ފަރާތްތަކާއި ދިވެހިރާއްޖެއާއި ގުޅޭ މިންވަރު ވަރަށް ދަށެވެ.\nގައުމު އެކި ދާއިރާތަކުން ބްރޭންޑްވެ، މަޝްހޫރުވުމަކީ ބޭރުގެ ވިޔަފާރިވެރި ކުންފުނިތަކާއި ފަރުދުންގެ ލޯތައް ގައުމަށް ހުއްޓިގެންދާނެ ކަމެކެވެ. އަދި އެފަދަ ދާއިރާތަކަށް ރާއްޖެއައިސް އެފަދަ ފަރާތްތަކުގެ ފައިސާ ހަރަދުކުރަން ފެށުމަކީ އިގްތިސާދީ ކުރިއެރުމަށް ލިބިގެންދާނެ ބޮޑު ފައިދާއެކެވެ.\n5 . ފަހަށް ރައްކާކުރުމަށް އަހުލުވެރިކުރުން\nކޮވިޑް19ގެ ނުރައްކާތެރި ބަލިމަޑުކަން ރާއްޖެއަށް އައިސް މުޅި ގައުމު ހުއްޓުމަކަށް އައިސްފައިވާއިރު، ވިޔަފާރިވެރިންނާއި އާއްމުންނަށް އެންމެބޮޑު ތަކުލީފެން އުފުލަންޖެހުނީ ރައްކާކުރެވިފައި ފައިސާ ނެތުމުންނެވެ. ލިބުނު އެއްޗެއް ވަނީ ހަރަދުވެ ނިމިފައެވެ. ދެތިން މަހު އާއްމު ވިޔަފާރި އާއި އާއްމު ދިރިއުޅުން ހިންގާލުމުގެ ގާބިލުކަމެއް ގިނަ މީހުންގެ ނެތެވެ. މިއީ މިފަދަ ކޮންމެ ދަނޑިވަޅެއްގައި އިގްތިސާދު އިނދަޖެހެން މެދުވެރިވާ އެންމެ ބޮޑު އެއް ސަބަބެވެ. އެހެންކަމުން ރައްޔިތުންނާއި އަމިއްލަ ވިޔަފާރިތަކަށް ފަހަށް ރައްކާކުރުމުގެ ސަގާފަތެއް އެކުލަވާލާ، އަހުލުވެރިކުރުމަށް ސަރުކާރުން ބާރު އަޅަންޖެހެވެ. އެއީ ތައުލީމީ ނިޒާމުގެ ތެރެއިންނާއި މަތީ ތައުލީމު ދިނުމުގެ ނިޒާމުގެ ތެރެއިންވެސް ކުރެވިދާނެ ކަމެކެވެ.\nފަހަށް ރައްކާނުކުރެވޭ ގިނަ ސަބަބުތަކެއް ދިވެހިންގެ އާއްމު ދިރިއުޅުމުގައިވެއެވެ. އެއީ ދިރިއުޅުމުގެ އަގު ބޮޑުވުމާއި ގުޅިގެން ލިބޭ އާމްދަނީ އެއްކޮށް ހުސްކޮށްލަން މަޖުބޫރުވުމެވެ. އެގޮތުން ޒަރޫރީ ހިދުމަތްތަކުގެ އަގު ބޮޑުވުމަކީ އެފަދަ ހިދުމަތްތަކުގެ ސަޕްލައި މަދުވުމާއި، އެފަދަ ހިދުމަތްދޭ ފަރާތްތަކުގެ މެދުގައި ވާދަވެރިކަން ކުޑަވުމެވެ. މިސަލާކަށް ބޯހިޔާވަހިކަމުގެ ދާއިރާގައި ރާއްޖޭގައި ހަރަކާތްތެރިވަނީ މަދު ކުންފުނިތަކެކެވެ. އެހެންކަމުން، އަމިއްލަ ފަރާތްތަކުން ތަންތަން ކުއްޔަށް ދެނީ ބޮޑު އަގުގައެވެ. ސަޕްލައި ދަށްވުމުން ބޮޑުއަގުގައި ކުއްޔަށް ނަގަން މަޖުބޫރުވެއެވެ. ސަރުކާރުން ވެސް ސޯޝަލް ހައުސިންގ އަށް އިންވެސްޓްކުރަނީ5އަހަރުން އެއް ފަހަރު ކަހަލަ ގޮތަކަށެވެ. އެހެން ނަމަވެސް، އިގްތިސާދީ ސަރުކާރުގެ ވިޔަފާރިއަށް ބެލިކަމުގައިވިޔަސް އެއީ މަންފާލިބެނިވި ވިޔަފާރި އަކަށްވާނެއެވެ. މުއާސަލާތީ ހިދުމަތާއި އިންޓަރނެޓަށް ބެލިއަސް ހާލަތު އޮތީ މިގޮތަށެވެ. ފެނާއި ކަރަންޓަށް ބެލިއަސް ހާލަތު އޮތީ މިހެންނެވެ.\nމިކަންކަމަކީ މިފަދަ ހާލަތެއްގައި އިގްތިސާދަށް ވިސްނަމުންދާއިރު، ރަނގަޅުކޮށް ޕްލޭންކުރަން މުހިންމު އަދި މުނާސަބު ކަންކަމެވެ. މިކަންކަން ހައްލުކޮށްގެން ނޫނީ އަމިއްލަ ހާލައިގެން ގައުމީ އިގްތިސާދަށް ހިންދެމިލެވޭނެ އެއްވެސް ހާލަތެއް އަދި އެއްވެސް ދުވަސްވަރެއް ނާއްނާނެއެވެ.\n6 . އިޖުތިމާއީ ތަރައްގީ\nކަމެއްގައި ނަން ހިނގާ މީހަކަށް ވުމަށްފަހު، ނަން ހިނގާ މީހެއްހެން އުޅެގެންނުވާނެއެވެ. އެހެން ގޮތަކަށް ބުނާނަމަ، ފައިހަރުލާފައިވާ ކުޅިވަރު ކުޅުންތެރިއަކަށްވުމަށް ފަހު، އެފަދަ މީހެއްގެ ގޮތަށް ގިނަ މީހުން ނޫޅޭނެއެވެ. އެހެނެއްނޫނެވެ. ކުޅިވަރުގެ މައިދާނުގައި ފައިހަރުލުމަށްޓަކައި، ފައިހަރުލާފައިވާ މީހެއް އުޅޭހެން އުޅެންޖެހޭނެއެވެ. މި މިސާލު ހުރިހާ ދާއިރާއެއްގެ ހުރިހާ އެންމެނަށްވެސް ފުދޭނެއެވެ.\nމަގު މައްޗަށް ކުނި އެޅުމާއި، އާއްމުތަންތަނުގައި ސިގެރޭޓް ބުޔުމާއި، ތިމާވެއްޓަށް ގެއްލުންދޭ ޕްލާސްޓިކް އާއްމުކޮށް ބޭނުންކުރުމާއި، ކުޑަކުދިންނާއި ބެހުމާއި އަދި އަންހެނުންނާއި ކުޑަކުދިންނަށް އަނިޔާވެރިވުން ފަދަ ކަންކަމަކީ ގައުމެއްގެ ތަރައްގީ ފަހަތަށްދާ ކަމުގެ ހެއްކެވެ.\nއެހެންކަމުން، ރާއްޖެއަކީ ތަރައްގީވެފައިވާ ގައުމަކަށް ވުމަށް މަސައްކަތްކުރަމުންދާއިރު، އިޖުތިމާއީ ގޮތުން ހެޔޮ މިސްރާބަކަށް އަމާޒުކުރުމަށް އިދާރީ ގޮތުންނާއި، އިޖުތިމާއީ އުސޫލުތައް ތަރުތީބުކުރަން ޖެހެއެވެ. އެކަން ވީއެންމެ އަވަސްގޮތެއްގައި ކުރަންޖެހެއެވެ. މިހާރުގެ ސަރުކާރުގެ އެސް.އޭ.ޕީ އިންވެސް ބައެއް ކަހަލަ މައްސަލަތަކަށް ހައްލު ހޯދުމަށް ބާރު އަޅައެވެ. އެހެން ނަމަވެސް، އެކްޝަން ޕްލޭންގައި ތަންފީޒުކުރުމުގެ ބައި ވަރަށް ބޮޑަށް އުނިވެއެވެ.\nނިއްމުން – ސަރުކާރުގެ ރޯލު\nސަރުކާރުގެ އަމާޒު އިގްތިސާދީ ތަރައްގީ އާއި އިގްތިސާދީ މިނިވަންކަމަށް އަމާޒުކޮށް، ސަރުކާރުގެ ޕޮލިސީތަކާއި އެޖެންޑާތައް ތަރުތީބުކުރަން ޖެހޭނެއެވެ. ހަމައެހެންމެ، ސަރުކާރުގެ ފުރިހަމަ ބާރު އޮންނާނެ ގޮތެއްގެ މަތިން ސިޔާސަތުތައް އެކަށެޅި، އެކަންކަން ތަންފީޒުކުރުމަށް ސަރުކާރުގެ އިގްތިސާދީ އިދާރާތަކުން އެކުގައި މަސައްކަތްކުރަން ޖެހޭނެއެވެ. އަމިއްލަ ވިޔަފާރިތަކަށް ފުރުސަތު ފަހުކޮށްދީ، އައު ދާއިރާތަކަށް އިންވެސްޓްކުރުވަން ހިތްވަރުދޭން ޖެހޭނެއެވެ. މުޅި ސަރުކާރުގެ އަމާޒު ވިޔަފާރިއަށް ފަހި މިސްރާބަކަށް އަމާޒުކުރަންޖެހޭނެއެވެ.\nމިލިޔުމުގައި އަޅުގަނޑ ފާޅުކޮށްފައިވާ ހިޔާލުތަކަކީ، އާއްމު ވިސްނުމެއްގައި، ވަކި ސިޔާސީ ފިކުރަކަށް ބުރަވުމެއްނެތި، ދިރާސީ ވިސްނުމެއްގައި ފާޅުކޮށްފައިވާ ހިޔާލެކެވެ. އަޅުގަނޑުގެ ހިޔާލާތަށް އެންމެން އެއްބަސްނުވެދާނެއެވެ. ވާކަށްނުވެސް ޖެހެއެވެ. ކޮންމެ މީހެއްގެ ދިރާސީ ވިސްނުން ތަފާތުވާނެއެވެ.


Maziya balikkoh TC qaumee final ah | Mihaaru\nޓީސީ އާއި މާޒިޔާ ރޭ ކުޅެނީ. --ފޮޓޯ: ނިޝާން އަލީ/ މިހާރު\n12 ޑިސެމްބަރ 2017 - 23:46 10 comments\nމާޒިޔާ 2-0 އިން ބަލިކޮށް ޕްރެޒިޑެންޓްސް ކަޕް ފުޓްބޯޅަ މުބާރާތުގެ ފައިނަލުގެ ފަހު ޖާގަ ޓީސީ ސްޕޯޓްސް ކްލަބް މިރޭ ހޯދައިފި އެވެ.\nއަންނަ ހުކުރު ދުވަހުގެރޭ ކުޅޭ ރައީސުލްޖުމްހޫރިއްޔާގެ ވާދައިގެ ތަށީގެ ފައިނަލުގައި ޓީސީ ބައްދަލުކުރާނީ، އެފްއޭ ކަޕުގެ ފައިނަލާއި ޕްރެޒިޑެންޓްސް ކަޕުގެ ފުރަތަމަ ސެމީގައި އެ ޓީމު އަތުން މޮޅުވި ނިއު ރޭޑިއަންޓާ އެވެ. މިއީ ދެ އަހަރު ތެރޭ ޓީސީ ކުޅޭ ފަސް ވަނަ ފައިނަލެވެ. މިދިޔަ އަހަރުގެ އެފްއޭ ކަޕާއި ޕްރެޒިޑެންޓްސް ކަޕް އަދި މި އަހަރުގެ އެފްއޭ ކަޕް ފައިނަލުން ބަލިވެފައިވާއިރު މި އަހަރު ބަންގަލްދޭޝްގައި ބޭއްވި ޝެއިޚް ކަމާލް ގޯލްޑް ކަޕުގެ ޗެމްޕިއަންކަން ހޯދި އެވެ.\nމިރޭގެ މެޗާ އެކު މާޒިޔާ އަށް ސީޒަން ނިމިފައިވާއިރު މިއީ އެ ޓީމަށް ނިސްބަތުން ނާކާމިޔާބު އަހަރެކެވެ. އޭއެފްސީ ކަޕުގައި ރަނގަޅު ނަތީޖާތަކެއް ނެރެ އެސްޓީއޯ މާލޭ ލީގު ކާމިޔާބުކުރި ނަމަވެސް އުރީދޫ ދިވެހި ޕްރިމިއާ ލީގާއި އެފްއޭ ކަޕް އަދި ޕްރެޒިޑެންޓްސް ކަޕުގައި ތަށްޓާ ހަމަޔަށް ނުދެވުނެވެ. އެއާ އެކު އެ ޓީމަށް ވަނީ އަންނަ އަހަރު އޭއެފްސީ ކަޕުން ވެސް ފުރުސަތު ގެއްލިފަ އެވެ.\nޓީސީން 11 ދުވަހުގެ ތެރޭގައި ކުޅުނު ހަތަރު ވަނަ މެޗަށް މިރޭ ނުކުންނައިރު ކެޕްޓަން އަބްދުﷲ ހަނީފް (ބެންޖޯ) އާއި ފޯވާޑް ކޮނޭލިއަސް ސްޓެވާޓް ފިޔަވައި މުހިއްމު ކުޅުންތެރިން ފުރަތަމަ އެގާރައިގައި ވަނީ ހިމަނައިފަ އެވެ. އެ ޓީމުން ވަނީ މެޗުގެ 12 ވަނަ މިނެޓުގައި ޕެނަލްޓީއަކުން ލީޑު ނަގައިފަ އެވެ. މާޒިޔާގެ ސަމޫހު އަލީ (ސަމުއްޓެ) އަތުގައި އޭރިއާ ތެރެއިން ބޯޅަ ޖެހުމުން ލިބުނު ޕެނަލްޓީ ވައްދާލީ ސެންޓްރަލް ޑިފެންޑަރު އަލާ ނާސިރެވެ.\nއެ ޓީމުގެ ދެ ވަނަ ލަނޑު 37 ވަނަ މިނެޓުގައި ޖެހީ ހަލީލް ޖަމާލެވެ. މުހައްމަދު ސާމިރު ކޯނަރަކުން ހުރަސްކުރި ބޯޅަ އޭނާ ގޯލުގެ މަތީ ކަނަށް ވައްދާލީ ބޮލުން ޖަހަ އެވެ.\nދެ ވަނަ ހާފުގައި މާޒިޔާ އިން ވަނީ ގޯލް ޖަހާނެ ރަނގަޅު ފުރުސަތުތަކެއް ހޯދައިފަ އެވެ. އެގޮތުން 59 ވަނަ މިނެޓުގައި އޭރިއާ ތެރެއިން އަސްހަދު އަލީ (އަޑުބަރޭ) އަށް ލިބުނު ފުރުސަތުގައި ފޮނުވާލި ބޯޅަ ޓީސީގެ ގޯލްކީޕަރު ކިރަން ކުމާރު މަތަކުރި އެވެ. އޭގެ ފަހުން 64 ވަނަ މިނެޓުގައި ޓީސީގެ ސާމިރު ފޮނުވާލި ނުރައްކާތެރި ބޯޅައެއް މާޒިޔާގެ ގޯލްކީޕަރު މުހައްމަދު އަލް ޔޫސުފް ސަލާމަތްކުރި އެވެ.\nމެޗުގެ ފަހުބައިގައި، 72 ވަނަ މިނެޓުގައި މާޒިޔާގެ މޫސާ ޔާމީނަށް ވެސް ރަނގަޅު ފުރުސަތެއް ލިބުނެވެ. އެކަމަކު ޓީސީގެ ކީޕަރުގެ ހުށިޔާރުކަމާ އެކު އެ ބޯޅަ ގޯލަށް ވައްދާނުލެވުނެވެ. އަދި 83 ވަނަ މިނެޓުގައި އޭރިއާ ރޮނގު މަތިން މާޒިޔާގެ ބަދަލު ކުޅުންތެރިޔާ މުހައްމަދު އުމެއިރު ފޮނުވާލި ނުރައްކާތެރި ހިލޭ ޖެހުން ޓީސީގެ ކީޕަރު ކިރަން މަތަކުރި އެވެ. ޓީސީގެ މުހައްމަދު އައްޒާމް ވެސް ވަނީ މެޗުގެ ފަހުކޮޅު ހިލޭ ޖެހުމަކުން ނުރައްކާކޮށްފަ އެވެ. އެ ބޯޅައިގެ ހުރަހަކަށްވީ މާޒިޔާ ކީޕަރެވެ.\nޓީސީގެ ކޯޗު މުހައްމަދު ނިޒާމް (ނިޒާމްބެ) ބުނީ ގާތްގާތުގައި މެޗުތައް ކުޅެން ޖެހުމުން ކުޅުންތެރިންނަށް ބުރަބޮޑުވެ އަނިޔާގެ މައްސަލަތައް ކުރިމަތިވެފައިވާ ކަމަށާއި އެކަމަކު ވެސް ކުޅުންތެރިން ދެއްކީ ވަރަށް ރަނގަޅު ކުޅުމެއް ކަމަށެވެ.\n"ގާތްގާތުގައި މެޗުތައް ކުޅެން ޖެހޭއިރު މިއީ ކަމާބެހޭ ފަރާތްތަކުން ވިސްނަން ޖެހޭ ކަމެއް. ހަތަރު މެޗު މި ކުޅުނީ ވަރަށް ކައިރިކައިރީގައި. އަނެއްކާ ހުސް ޕްރެޝަރު މެޗުތައް. ސެމީ ފައިނަލަކަށް ފަހު ފައިނަލެއް. އަނެއްކާ ސެމީ ފައިނަލަކަށް ފަހު ފައިނަލެއް. މީގެ ސަބަބުން ބޭކާރު އެތައް އަނިޔާތަކެއް އެބަވޭ ކުޅުންތެރިންނަށް. މި ހުރިހާ ކަމަކާ އެކު ވެސް ކުޅުންތެރިން ދެއްކި ޕާފޯމަންސާ މެދު ހިތްހަމަޖެހޭ،" ނިޒާމްބެ ބުންޏެވެ.\nމާޒިޔާގެ ކޯޗު އިސްމާއިލް މަހަފޫޒް (އިންމަ) ބުނީ މެޗުން ބަލިވުމުން އެ މާޔޫސްކަން އެބަހުރި ކަމަށާއި އެކަމަކު ކުޅުންތެރިންނާ މެދު އެއްވެސް ޝަކުވާއެއް ނެތް ކަމަށެވެ.\n"ޕްލެޔަރުން ދަނޑުމަތީގައި އެ ދެއްކި ކުޅުން ވަރަށް ރަނގަޅު. ޓީސީގެ ތަފާތަކަށްވީ އެ ޓީމުން ނަތީޖާ ނެރުން. އަޅުގަނޑުގެ ނެތް ކުޅުންތެރިންނާ މެދު އެއްވެސް ޝަކުވާއެއް. ވަރުބަލިކަމާ އެކު ވެސް ވަރަށް ރަނގަޅަށް ކުޅުނު ހުރިހާ ކުޅުންތެރިން ވެސް،" އިންމަ ބުންޏެވެ.\nދިވެހި ލީގުގެ ވަކި ހިސާބަކުން ޓީމާ ހަވާލުވި އިންމަ ބުނީ މި ހިސާބުން މި ސީޒަން ހަނދާން ނައްތާލާނެ ކަމަށާއި މާޒިޔާ ކުރިއަށް އޮތްތަނުގައި ވެސް އެ ޓީމުގެ ގޮތުގައި ފެންނާނެ ކަމަށެވެ.\nއިތުރު ލިޔުންތައް ޓީސީ ސްޕޯޓްސް ޕްރެޒިޑެންޓްސް ކަޕް މާޒިޔާ ސ.ރ.ކ\nނޮކްއައުޓް މެޗެއްގައި ފޭވަރިޓެއް ނޯންނާނެ: އަސަދުﷲ\nSales Executive, Sales Representative


ނުކުޅެދުންތެރިކަން ހުންނަ ކުދިންގެ ސްކޫލް ފީ ސަރުކާރުން ދައްކައި ދޭން ނިންމައިފި\nހުސައިން ފިޔާޒު މޫސާ 24 ޖޫން 2013\nނުކުޅެދުންތެރިކަން ހުންނަ ކުދިންގެ ތެރެއިން އަމިއްލަ ސްކޫލުތަކުގައި ކިޔަވާ ކުދިންގެ ފީ، ކަނޑައަޅާ އުސޫލަކާ އެއްގޮތަށް ސަރުކާރުން ދައްކައި ދިނުމަށް ކެބިނެޓުން ނިންމާފައިވާ ކަމަށް ފެމިލީ މިނިސްޓަރު އައ...\nސްކޫލް ޑިވެލޮޕްމަންޓް ޕްރޮގްރާމްގެ ސްޕޮންސަރަކަށް އެސްޓީއޯ، ރަމަޟާން ކްރިކެޓް ކާނިވަލް ސްޕޮންސަރަކަށް ޕޭން އޯ ސައިން\nއަޙްމަދު މުޖްތަބާ 22 ޖޫން 2013\nމިއަހަރުގެ ސްކޫލް ކްރިކެޓް ޑިވެލޮޕްމަންޓް ޕްރޮގްރާމްގެ ސްޕޮންސަރަކަށް އެސްޓީއޯ އަދި ރަމަޟާން ކްރިކެޓް ކާނިވަލްގެ ސްޕޮންސަރަކަށް ޕޭން އޯ ސައިން އިންޓަނޭޝަނަލް ހަމަޖައްސައިފި އެވެ. ކްރިކެޓް ބޯޑް އޮފް މ...\nސްކޫލް ކުދިންގެ ލަވަ މުބާރާތް މިއަދު ފަށަނީ\n. 20 ޖޫން 2013\nޓީވީ މޯލްޑިވްސް އިން ގެނެސްދެމުން އައި ސްކޫލު ކުދިންގެ ލަވަ މުބާރާތް މިއަދު ހަވީރު ފަށާނެ ކަމަށް އެޓީވީން ބުނެފި އެވެ. މީގެ 27 އަހަރު ކުރިން ފެށިގެން ޓީވީ މޯލްޑިވްސް އިން ގެނެސްދެމުން ގެންދިޔަ މި މުބ...\nފަޒީނާ އަހުމަދު 17 ޖޫން 2013\nހދ. ނޭކުރެންދޫ ސްކޫލުގައި ކިޔަވައިދޭ ޓީޗަރުން މަދުވެގެން ބެލެނިވެރިން ނުކުމެ ހިތްހަމަނުޖެހުންފާޅުކޮށް މިއަދު ސްކޫލް ބަންދުކޮށްފި އެވެ. އެ ރަށުން ވާހަކަ ދެއްކި މީހަކު ބުނީ ފުރަތަމަ ޓާމް ބަންދަށް ފަހު...\nއެޓޯލް އިންޓަ ސްކޫލް އެތުލެޓިކްސް މީޓުގެ އިންވެންޓުތައް އިއްޔެ ވެސް ކުރިއަށް ގެންގޮސްފި\nމުހައްމަދު ޝާން 13 ޖޫން 2013\nހދ. ކުޅުދުއްފުށީގައި މިހާރު ކުރިއަށްދާ 18 ވަނަ އެޓޯލް އިންޓާ ސްކޫލް އެތުލެޓިކްސް މީޓުގެ އިއްޔެ ވެސް އިންވެންޓުތައް ކުރިއަށް ގެންގޮސްފި އެވެ. މުބާރާތުގައި އިއްޔެ ހެނދުނު ދަންފަޅީގައި ނުވަ އިވެންޓް ކުރ...\nއިންޓަ ސްކޫލް އެތުލެޓިކްސް މީޓުގައި މިއަދުވެސް 13 އިވެންޓެއް ކުރިޔަށް ގެންގޮސްފި\nމުހައްމަދު ޝާން 11 ޖޫން 2013\nހދ. ކުޅުދުއްފުށީގައި މިހާރު ކުރިއަށްދާ 18 ވަނަ އެޓޯލް އިންޓަ ސްކޫލް އެތުލެޓިކްސް މީޓުގެ ދެ ވަނަ ދުވަހުގެ މެންދުރު ފަހުގެ ސެޝަންގައި 13 އިވެންޓް ކުރިޔަށް ގެންގޮސްފި އެވެ. މުބާރާތުގެ 11 އަހަރުން ދަށުގ...\nއެޓޯލް އިންޓަ ސްކޫލް އެތުލެޓިކްސް މީޓް ކުޅުދުއްފުށީގައި ފަށައިފި\nމުހައްމަދު ޝާން 10 ޖޫން 2013\nއަށާރަ ވަނަ އެޓޯލް އިންޓަ ސްކޫލް އެތުލެޓިކްސް މީޓް ހދ. ކުޅުދުއްފުށީގައި މިއަދު ފަށައިފި އެވެ. މި މުބާރާތުގައި ހަތަރު އުމުރުފުރާގެ ދެ ޖިންސުން 312 އެތުލީޓުން ވާދަކުރެއެވެ. މިއަދު ފެށި މިމުބާރާތުގެ ހެނ...\nސްކޫލް ބަންދާ ދިމާކޮށް ފްލައިމީގެ ބޮޑު ބޯޓުގެ އުދުހުންތައް ފުވައްމުލަކަށް\nވިލާ އެއާގެ ފްލައިމީގެ އޭޓީއާރު މަރުކާގެ މަތިންދާ ބޯޓުގެ އުދުހުންތައް ފުވައްމުލަކަށް ފަށައިފި އެވެ. މި ބޯޓުގެ އުދުހުންތައް ފުވައްމުލަކަށް ފެށީ މިއަދު އެވެ. ފްލައިމީން މިއަދު ނެރުނު ބަޔާނެއްގައި ބުނެ...\nޓާމް ނިންމާލިއިރު ބައެއް ސްކޫލް ތަކުގެ ނަތީޖާ ދަށްވެފައި\nއުމައިމާ ރަޝީދު 08 ޖޫން 2013\nދިރާސީ އަހަރުގެ ފުރަތަމަ ސެމިސްޓާ ނިމި، މިދިއަ ބުރާސްފަތި ދުވަހު ދަރިވަރުންނަށް ރިޕޯޓު ފޯމް ދިން އިރު ބައެއް ސްކޫލުތަކުގެ ނަތީޖާ ވަނީ މިސެމިސްޓާގައި ދަށްވެފަ އެވެ. އެއާއެކު އަނެއްބައި ސްކޫލުތަކުގެ ނަތ...\nޖަމާލުއްދީން ސްކޫލް ކައިރީ ހުރި ސައިކަލެއްގައި ރޯކޮށްލައިފި\n. 06 ޖޫން 2013\nޖަމާލުއްދީން ސްކޫލް ކައިރީ ހުރީ ސައިކަލެއްގައި ރޭ ފަތިހު ރޯކޮށްލައިފި އެވެ ފުލުހުން ބުނީ ސައިކަލްގައި ރޯކޮށްލާފައި ވަނީ ރޭ ފަތިހު 4:40 ހާކަންހާއިރު ކަމަށާއި މިހާދިސާގައި ސައިކަލް ބޭނުން ނުކުރެވޭ ވަރަ...\nމުހައްމަދު ޔާމީން7މިނެޓު ކުރިން\nއޭދަފުށި މަގު ހެދުމުގެ މަޝްރޫޢުގެ 79 އިންސައްތަ މަސައްކަތް ނިމިއްޖެ\nބޮލީވިއާގެ އިކޮނަމިކް މިނިސްޓަރ ކޮވިޑަށް ޕޮޒިޓިވްވެއްޖެ\nޢަބްދުﷲ އައިމަން 8 މިނެޓު ކުރިން


Pakistan ge bodu vazeeru magaamun isthiufaa dhehvumah inzaaru dheefi\nޕާކިސްތާނުގެ ބޮޑުވަޒީރު އިމްރާން ހާން\n6 ނޮވެންބަރ 20190ކޮމެންޓް\nޕާކިސްތާނުގެ ބޮޑުވަޒީރު މަގާމުން އިސްތިއުފާ ދެއްވުމަށް އިންޒާރު ދީފި\nޕާކިސްތާންގެ އިސްލާމީ ޕާޓީތަކުން، އެގައުމުގެ ބޮޑުވަޒީރު އިމްރާން ހާން މަގާމުން އިސްތިއުފާ ދެއްވުމަށް އިންޒާރު ދީފި އެވެ.\nދީނީ ހިޔާލުގެ މީހުން އިސްކޮށް ތިބެގެން ފަށާފައިވާ މުޒާހަރާތަކުގައި އެމީހުން ތުހުމަތު ކުރަނީ، އިމްރާން ހާންގެ ތަހްރީކޭ އިންސާފަށް ސިފައިން ހިތްވަރުދީ، އިމްރާން ހާންގެ ސަރުކާރު ދަމަހައްޓަން މަސައްކަތް ކުރަމުންދާ ކަމަށެވެ.\nކަނާތުފިޔައިގެ ޖަމްއިއްޔަތޭ އުލަމާ-ފަޒްލް އިން ބުނެފައިވަނީ ޕާކިސްތާންގެ ވެރިކަމަކީ ރައްޔިތުންގެ އަތްމަތީގައި އޮތް ކަމެއް ކަމަށާއި އެއްވެސް މުއައްސަސާއަކަށް ރައްޔިތުންގެ ވެރިކަން ބޮލާލައި ނުޖެހޭނެ ކަމަށެވެ. ޖަމުއިއްޔަތޭ އުލަމާއިން އިޝާރާތްކޮށްފައި މިވަނީ، ޕާކިސްތާންގެ 72 އަހަރުގެ ވެރިކަމުގައި ބޮޑު ދައުރެއް އަދާކޮށްފައިވާ ސިފައިންނަށެވެ.\nއެމެރިކާއިން ނެރެފައިވާ ޓެރަރިޒަމް 2018 ރިޕޯޓްގައި ތުހުމަތުކޮށްފައިވާ ގޮތުން ޕާކިސްތާނުން ވަނީ މިދިޔަ އާންމު އިންތިހާބުގައި ބައެއް ޓެރަރިސްޓް ޖަމާއަތްތަކަށް އިންތިހާބުގައި ވާދަކުރުމަށް ފުރުސަތު ދީފަ އެވެ. މިއީ އިސްލާމީ ހިޔާލުގެ ހައްދުފަހަނަޅާފައިވާ، އަދި ބައިނަލްއަގްވާމީ ގޮތުން ޓެރަރިސްޓް ޖަމާއަތްތައް ކަމަށް ލޭބަލްކޮށްފައިވާ ލަޝްކަރޭ ތައްޔިބާއާއި ޖައިޝޭ މުހައްމަދުގެ ވާހަކަ އެވެ. އެމެރިކާގެ ރިޕޯޓްގައި ތުހުމަތުކޮށްފައިވާ ގޮތުން މި ފަރާތްތަކަށް ފަންޑް ހޯދުމާއި އިގްތިސާދީ ވަސީލަތްތައް ބޭނުންކޮށްގެން އާމްދަނީ ހޯދުމުގެ ފުރުސަތު ސަރުކާރުން ވަނީ ފަހިކޮށްދީފަ އެވެ.\nޕާކިސްތާނަކީ އެޝިއާ ޕެސިފިކް ގްރޫޕް އޮން މަނީލޯންޑްރިންގެ މެމްބަރެއްވެސް މެއެވެ. އަދި މަނީ ލޯންޑެރިން އާއި ޓެރަރިޒަމް ފައިނޭންސް ކުރުމާ ދެކޮޅަށް އެކުލަވާލާފައިވާ މުއާހަދާގެ ބައިވެރިއެއްވެސް މެއެވެ.\nއެމެރިކާއިން ބުނާގޮތުން މި މުއާހަދާއިން ޕާކިސްތާނަށް ލާޒިމު ކުރާ ކަންތައްތައް ފުރިހަމަ ކުރުމުގެ ގޮތުން ޕާކިސްތާނުން މިފަދަ ޖަމާއަތްތަކުގެ މަސައްކަތް ހުއްޓުވައި އެމީހުންނަށް ވާގިވެރިވާފަދަ ފުރުސަތުތައް ފަހިކޮށްދީގެން ނުވާނެ އެވެ. ޓެރަރިސްޓް ޖަމާއަތްތަކުން ވަނީ ގައުމުތަކަށް ފައިސާ ފޮނުވުމާއި ފައިސާ ލިބިގަތުމަށާއި ފައިސާ މާރުކޮށްދޭ އޮފީސްތައް ހަދައި އެތަންތަނުން އެމީހުން ބޭނުންވާ ގޮތަށް ފައިސާ އެނބުރުމަށް ބޭނުންކޮށްފަ އެވެ.


SunOnline: Bilehdhoo faana masveringe futsal mubaaraih: Championkan Javaahiru-2 ah\nބިލެތްދޫ ފާނަ މަސްވެރިންގެ ފުޓްސަލް މުބާރާތް: ޗެމްޕިއަންކަން ޖަވާހިރު-2 އަށް\nޢަބްދުﷲ އައިމަން 23 Oct 2021, 21:43\nބިލެތްދޫ ފާނަ މަސްވެރިންނަށް އަމާޒުކޮށްގެން ބާއްވަމުން އަންނަ ފުޓްސަލް މުބާރާތުގެ ތެރެއިން ---\nފ. ބިލެތްދޫ ޕޮލިސްޓޭޝަނުން އިންތިޒާމުކޮށްގެން އެ ރަށުގެ ފާނަ މަސްވެރިންނަށް ހާއްސަކޮށް ބޭއްވި ފުޓްސަލް މުބާރާތުގެ ޗެމްޕިއަންކަން ޖަވާހިރު-2 ދޯނިން ހޯދައިފިއެވެ.\nމިއީ ފާނަ މަސްވެރިންނަށް އަމާޒުކޮށްގެން ރާއްޖޭގެ ރަށެއްގައި ބޭއްވޭ ފުރަތަމަ ފުޓުސަލް މުބާރަތެވެ. މި މުބާރާތް ކުރިއަށް ދިޔައީ މި މަހުގެ 18 އިން 23 އަށް ލީގު އުސޫލުންނެވެ. މި މުބާރާތުގާއި ބިލެތްދޫގާ ފާނަ މަސްވެރިކަން ކުރާ 06 ދޯންޏަކުން ވަނީ ބައިވެރިވެފައެވެ.\nމިއަދު ހަވީރު ބިލެތްދޫ ފުޓުސަލް ދަނޑުގާއި ކުޅުނު ފައިނަލް މެޗް ގައި ބައްދަލުކުރީ ޖަވާހިރު-2 ދޯންޏާއި ރަސްމަގު-4 ދޯންޏެވެ. ފޯރިގަދަ ކުޅުމަކަށްފަހު ފައިނަލުން މޮޅުވީ ޖަވާހިރު-2 ދޯންޏެވެ. އެ މެޗުގެ\nސްކޯރ އަކީ ޖަވާހިރު-2، 6ގޯލު - ރަސްމަގު -4.3ގޯލެވެ.\nމި މެޗު ޝަރަފުވެރިކޮށްދެއްވީ ބިލެތްދޫ ކައުންސިލްގެ ރައީސް އަހްމަދު އަސްލަމްއެވެ.\nމުޅި މުބާރާތުގެ މޮޅުކުޅުންތެރިޔަކަށް ހޮވިފައިވަނީ ޖަވާހިރު-2 ދޯނީގެ ގެ ސިފުނީޒު ނާސިރުއެވެ. އެންމެ ގިނަ ގޯލު ޖެހި ކުޅުންތެރިޔަކީ ރަސްމަގު4 ދޯނީގެ ވިޝާމް ހަލީލެވެ. އޭނާ ވަނީ އެ މުބާރާތުގައި ޖުމުލަ 18 ގޯލު ޖަހައިފައެވެ. މުބާރާތުގެ ފެއަރ ޕްލޭ ޓީމަކީ ރަސްފަރި ދޯންޏެވެ.\nއަދި އެހެންމެ މުބާރާތުގެ އުމުރުން އެންމެ ދުވަސްވީ ކުޅުންތެރިޔެއް ވެސް ވަނީ ހޮވައިފައެވެ. އެ މަގާމު ލިބުނީ ޖަވާހިރު-2 ގެ އީސަބެއަށެވެ. މީގެ އިތުރުން އެންމެ އުއްމީދީ ކުޅުންތެރިޔަކަށް ހޮވުނީ ސާވިލް ސާމިލްއެވެ.\nސިފުނީޒު ނާސިރު: ޖަވާހިރު-2\nވިސާމް ހަލީލް: ރަސްމަގު-4\nއަހުމަދު ހަސަން: ކަޅިރަވަ-3\nފައުޒާން ފަވާޒު: ޖަވާހިރު-2\nހިސާން : ރަސްފަރި\nކުޑަކުޑަ ތޯރިޝް އެންމެން އާޝޯހު ކޮށްލީ މޮޅު ގޯލަކުން!


Rajkummar Rao aai Janhvi Kapoor ge 'Roohi' cinema thakah - vNews.mv\nރާޖް ކުމާރް ރާއޯ އަދި ޖާންވީ ކަޕޫރުގެ "ރޫހީ" ސިނަމާތަކަށް\nމަރިޔަމް ޝާހިދާ 16 February 2021, 15:51\nފިލްމް "ސްޓްރީ"ގެ ކާމިޔާބީއަށްފަހު އެޓީމުން އުފައްދާ ފިލްމު "ރޫހީ އަފްޒާނާ" ކުރިއަށް އޮތް މާރޗް މަހުގެ 11 ވަނަ ދުވަހު ތިއޭޓަރުތަކުގައި ރިލީޒުކުރުމަށް ނިންމައިފިއެވެ.\nހޮރޯ ކޮމެޑީ މިފިލްމުގައި މުހިއްމު ރޯލެއް ކުޅެނީ ފިލްމު "ސްޓްރީ" ގެވެސް މެއިން ލީޑް އެކްޓަރު ރާޖް ކުމާރް ރާއޯއެވެ. ރާޖްއާއެކު ދެން ފެނިގެންދާނީ ބަތަލާ ޖާންވީ ކަޕޫރު އަދި ހެއްވާ މަޖާ ރޯލްތަކުން ފެންނަ ވަރުން ޝަރްމާއެވެ.\nއިންޑިއާގެ ސިނާމާތައް 100 ޕަސެންޓް ޖާގައިގައި ހުޅުވާލުމަށް ހުއްދަ ލިބުމާ ގުޅިގެން މިއަހަރު ޑިޖިޓަލް ޕްލެޓް ފޯމްއިން ރިލީޒްކުރަން ނިންމާފައިވާ ބައެއް ފިލްމުތައްވެސް ސިނާމާތަކުގައި ރިލީޒްކުރުމާ ދޭތެރޭ ޕްރޮޑީއުސަރުންދަނީ މަޝްވަރާ ކުރަމުންނެވެ.\n2018 ވަނަ އަހަރު ނެރުނު ފިލްމު "ސްޓްރީ"ގެ ޑައިރެކްޓަރު ހާރްދިކް މެހެތާ ޑައިރެކްޓްކުރާ މިފިލްމު ފަނަރަ ސަތޭކާ ސިނަމާތައް ނުވަތަ ތިއޭޓަރު ހޯލްގައި އެޅުވުމަށްދަނީ ތައްޔާރުވަމުންނެވެ.\nކޮވިޑްގެ މިނުރައްކާތެރި ދަނޑިވަޅުގައި އިންޑިއާގެ ސިނަމާތައް ހިންގަން ހުއްދަ ލިބިފައިވީނަމަވެސް ގިނަ ޕްރޮޑިއުސަރުން ތިބީ އެމީހުންގެ ފިލްމުތަކަށް ފޫނުބެއްދޭނެފަދަ ގެއްލުމެއް ލިބިދާނެކަމުގެ ބިރުހީވެފައެވެ.\nއެހެންނަމަވެސް މިފިލްމުގެ ޕްރޮޑީއުސަރ ދިނެޝް ވިޖަން ބުނެފައިވަނީ ކޮންމެވެސް އެއްބަޔަކު ސިނަމާތަކުގައި ފިލްމު އެޅުވުމަށް އެއްބާރުލުން ދޭންޖެހޭކަމަށެވެ.\nއެހެންކަމުން އޭނާ ބޭނުންވަނީ ބިރުވެރި ހެއްވާ ކަންތައްތަކެއްގެ މައްޗަށް ބިނާކޮށް ތައްޔާރުކޮށްފައިވާ މިފިލްމު މެދުވެރިކޮށް ބެލުންތެރިން ހެއްވާލުމަށެވެ.\n"ރޫހީ އަފްޒާނާ" ފިލްމަކީ އެކްޓަރު ރާޖްކުމާރް ރާއޯ އަދި ޒުވާން ބަތަލާ ޖާންވީ ކަޕޫރު ސްކްރީނުން ފެނިގެންދާނެ ފުރަތަމަ ފިލްމެވެ.\nރާޖްކުމާރް ރާއޯ އެންމެ ފަހުން ފެނިފައިވަނީ އެމެރިކަން ޑްރާމާ ފިލްމު "ވައިޓް ޓައިގަރ"އިންނެވެ.\nބަތަލާ ޕްރިޔަންކާ ޗޯޕްރާ އަދި އެކްޓަރު އާދަރްޝް ގޯރަވްއާއެކު ރާޖް ކުމާރް ރާއޯ ކުޅެފައިވާ މިފިލްމަކީ ބައިނަލް އަޤްވާމީ ގޮތުންވެސް ގިނަ ބައެއްގެ ސަމާލުކަން ލިބިފައިވާ ކާމިޔާބު ފިލްމެކެވެ.\nމިފިލްމުވަނީ މިދިޔަ ޖެނުއަރީމަހު 22 ވަނަ ދުވަހު ނެޓްފްލިކްސްއިން ރިލީޒްކޮށްފައެވެ.


vnews - Trump vadai nugathumun London ga hedhi America embassy, aadhaige gothakah hulhuvaifi\nޓްރަމްޕް ވަޑައިނުގަތުމުން، ލަންޑަންގައި އަލަށްހެދި އެމެރިކާ އެމްބަސީ އާދައިގެ ގޮތަކަށް ހުޅުވައިފި\n1 ބިލިއަން އެމެރިކާ ޑޮލަރު ޚަރަދުކޮށްގެން، ގާތްގަނޑަކަށް 10 އަހަރު ދުވަހުގެ މަސައްކަތުން ލަންޑަންގައި ހަދައި މިއަދު ހުޅުވި އެމެރިކާ އެމްބަސީ އިމާރާތް: މިއިމާރާތް ހަދާފައިވަނީ ލަންޑަންގައި އަލަށް ތަރައްގީކުރާ ނައިން އެލްމްސްގައި އޮންނަ ތޭމްސް ކޯރުގެ ދެކުގައި\nއިނގިރޭސިވިލާތުގެ ވެރިރަށް ލަންޑަންގައި އަލަށް ހެދި އެމެރިކާ އެމްބަސީ ވަރަށް އާދައިގެ ގޮތަކަށް މިއަދު ހުޅުވައި ޚިދުމަތް ދޭން ފަށައިފިއެވެ.\nވަރަށް ވަރުގަދަ ސަލާމަތީ ފިޔަވަޅުތަކަކާއެކު ހަދާފައިވާ އެމެރިކާ އެމްބަސީ އާދައިގެ ގޮތަކަށް މި ހުޅުވީ، އެމްބަސީ ހުޅުއްވައި ދެއްވުމަށް ވަޑައިގަތުމަށް އެމެރިކާގެ ރައީސް ޑޮނަލްޑް ޓްރަމްޕް ދެކޮޅު ހެއްދެވުމުންނެވެ.\n12 ފަންގިފިލާއަށް އިމާރާތް ކޮށްފައިވާ އެމެރިކާ އެމްބަސީގެ ވަރުގަދަ އިމާރާތް ނިމުނީ 10 އަހަރު ދުވަހުގެ މަސައްކަތުންނެވެ. މިކަމަށް ގާތްގަނޑަކަށް އެއް ބިލިއަން އެމެރިކާ ޑޮލަރު ޚަރަދުވި ކަމަށް ވެއެވެ.\nޓްރަމްޕް ހިތްޕުޅާނުވީ، ލަންޑަންގައި އެމެރިކާގެ އެމްބަސީ ކުރިންހުރި ބިމާއި އިމާރާތް ވިއްކާލާފައި، އަލަށް ތަރައްގީކުރާ ހިސާބެއްގައި ބޮޑު ޚަރަދުކޮށްފައި އެމްބަސީ އިމާރާތް ކުރުމުންނެވެ.\nޓްރަމްޕް މިދިޔަ ހަފްތާގައި ވިދާޅުވެފައިވަނީ، ލަންޑަންގެ އެންމެ ރަނގަޅު ހިސާބުގައިހުރި އަދި މުޅި ލަންޑަންގައިވެސް ހުރި އެންމެ ސަޅި އެމްބަސީ އޮބާމާގެ ސަރުކާރުން ވިއްކާލީ "ޕީނަޓުކޮޅަކަށް" ކަމަށެވެ. އޭގެ ބަދަލުގައި އަލުން އެމްބަސީއެއް އިމާރާތްކުރީ 1.2 ބިލިއަން ޑޮލަރު ޚަރަދު ކޮށްގެން ކަމަށްވެސް ޓްރަމްޕް ވިދާޅުވެފައި ވެއެވެ.\nލަންޑަންގައި އެމެރިކާ އެމްބަސީ ކުރިން ހިންގި ބިޔަ އިމާރާތާއި، ބިން ގަނެފައިވަނީ ގަތަރުންނެވެ.\n"މިއީ ވަރަށް ގޯސް ޚިޔާލެއް. އެމީހުން ބޭނުންވަނީ އަޅުގަނޑު ރިބަން ކަނޑަން ދާން، ނުދާނަން" ޓްރަމްޕް މިދިޔަ ހަފްތާގައި ކުރެއްވި ޓްވީޓެއްގައި ވިދާޅުވެފައި ވެއެވެ.\nލަންޑަންގައި ހުރި އެމެރިކާ އެމްބަސީ ކުރިން ހުރިތަނުން، އަލަށް އިމަރާތްކުރި ތަނަށް ބަދަލު ކުރައްވަން ނިންމެވީ އެމެރިކާގެ ރައީސް ޖޯޖް ޑަބްލިޔޫ ބުޝްގެ ވެރިކަމުގައެވެ.\nއެމްބަސީ އަލުން އިމާރާތްކުރާއިރު ސަލާމަތީ ވަރުގަދަ ފިޔަވަޅުތަކާއެކު އިމާރާތް ކުރައްވަން ނިންމެވީވެސް ބުޝްއެވެ. އެއީ، 2001 ވަނަ އަހަރުގެ ސެޕްޓެމްބަރުމަހުގެ 11 ވަނަ ދުވަހު އެމެރިކާއަށް ދެވުނު ހަމަލާތަކާއި، ޓެންޒޭނިއާއާއި، ކެންޔާގައި ހުރި އެމެރިކާ އެމްބަސީތަކަށް 1998 ވަނަ އަހަރު ދެވުނު ބޮމުގެ ހަމަލާތަކާގުޅިގެން ސަލާމަތީ ކަންކަމަށް ސަރުކާރުން ދޭ އިސްކަމުގެ ތެރެއިންނެވެ.\nލަންޑަންގައި އެމެރިކާ އެމްބަސީ އަލުން އިމާރާތް ކޮށްފައިވަނީ، ތޭމްސް ކޯރުގެ ދެކުނުން ނައިން އެލްމްސްގައެވެ. އެތަން ފެންނަނީ ވަށައިގެން ދިފާއީ ސާލެއް ލެވިފައިވާ ތަނެއްގެ ގޮތުގައެވެ.\nއަލަށް ހުޅުވި އެމެރިކާ އެމްބަސީ ހުރި ސަރަހައްދުގެ ވަށައިގެންވަނީ ކޮންސްޓްރަކްޝަން ސައިޓްތަކެވެ. މުޅި ހިސާބުގައި ދަނީ ތަރައްގީގެ އެކިއެކި މަސައްކަތްތައް ހިނގަމުންނެވެ.\nއެމްބަސީ ހުޅުއްވައި ދެއްވަން ވަޑައިނުގަންނަވާނޭ ކަމަށް ޓްރަމްޕް ވިދާޅުވުމުން، ލަންޑަންގެ މޭޔަރ ސާދިގު ޚާން ކުރެއްވި ޓްވީޓެއްގައި ވިދާޅުވެފައިވަނީ، ބައިބައިކުރުމުގެ ސިޔާސަތުތަކެއް ގެންގުޅުއްވާތީ ޓްރަމްޕް ލަންޑަނަށް ވަޑައިގަތުމަކީ ލަންޑަންގެ ގިނަ ރައްޔިތުން މަރްހަބާކިޔާ ކަމެއް ނޫންކަން ވަރަށް ސާފުކޮށް ހާމަކޮށްދީފައިވާ ކަމަށެވެ. އެހެންކަމުން، ލަންޑަނަށް ވަޑައިނުގަތުމަށް ޓްރަމްޕް ނިންމެވުމަކީ ލަންޑަންގެ ރައްޔިތުންގެ މެސެޖް އޭނާއަށް ލިބިވަޑައިގެންފައިވާކަން ހާމަވާ ކަމެއް ކަމަށްވެސް މޭޔަރ ވިދާޅުވެފައި ވެއެވެ.


ހިރާސް 21 – Esfiya\nއެހެނިހެން ލޯބި 1 day ago\n“ހޭއި ލިވީ.. އަހަރެން ބުނީމެންނު ވީ ވިލް މީޓް ސޫން އޭ..” އެމީހާ ހުޑް ތިރި ކޮށްލިއެވެ. އެއާއެކު ފެނިގެންދިޔައީ އޭނާގެ ކަނާއަތު ލޯފިޔަވައި މުޅި މޫނު ވަނީ ކަޅުކުލައިގެ ރަބަރު މާސްކަކުން ނިވާކޮށްފައިވާތަނެވެ. ކަޅުކުލައިގެ ކަޅިން ފެނިގެންދަނީ ނުރައްކާތެރިކަމެވެ. އެއީ ހަމަ އޭނާއެވެ. “ބްލޫ އައި” ހޮސްޕިޓަލްގެ ފާހާނާބަރި ކައިރިން އޭނާއާއި ދިމާކޮށްލި މީހާއެވެ. އެމީހާ މިސްރާބްޖެހީ ޒީވާއާއި ގާތަށެވެ. ޒީވާގެ އަރުތެރެން ބެދެންފެށިއެވެ. ބިރުން ގޮސް ގައިގާވާހާ ލޯއްޔެއް ކޮޅައްޖެހުނެވެ. އޭނާގެ މޫނު ވަނީ ހުދުވެފައެވެ. ޒީވާގެ އަނގައިން ބަހެއް ބޭރު ނުކުރެވެނީސް އަވަސް ހަރަކާތަކާއި އެކު އޭނާގެ ޖީބުން ނެގި ރުމާލެއް އަޅައިލީ ޒީވާގެ އަނގަޔާއި ނޭފަތް ފަރުދާކޮށްލަމުންނެވެ. ޒީވާ ގަދަ ހަދަން މަސައްކަތްކުރި ނަމަވެސް އެރުމާލުން އެރިވަހަކުން އޭނާގެ ބޮލަށް އެނބުރުން އަރާ އެނާގެ ހޭވެރިކަން ފިލާ އެމީހާގެ އަތްމައްޗަށް ޒީވާ ދެމުނެވެ.\n“ދައްތީ.. ކޮބާ ދޮންތި .. އަދިވެސް ނާދޭ ..” ނީކިޔާ ފަރާތް ބަލައިލީ ޒީވާގެ ހިލަމެއް ނުވާތީއެވެ. ” ދޮންތި ދިޔައީ ޗިޕްސް ހުރި ދިމާލަށް .. ލެޓްސް ގޯ ..” ނީކިޔާގެ އަތުގާ ހިފާލައިގެން ހުރެ ޔޫމީން ދިޔައީ ޒިވާ ދިޔަ ދިމާލަށެވެ. އެދިމާލަށް ގޮސް ތަންކޮޅަކަށް ދެވުނު ތަނާހެން ޒީވާގެ ބާސްކެޓް ފެނުނެވެ. ނަމަވެސް ޒީވާ ފެންނާކަށް ނެތެވެ. ޒީވާ ކޮބާތޯ ބާލާލަން އެކި ދިމާލަށް ނަޒަރު ހިންގާލި ޔޫމީންގެ ދެލޮލުގައި އަޅައިގަތީ އޭނާއާއި ދިހަފޫޓެއްހާ ދުރުގައި އޮތް ޒީޥާގެ ކޯޓާއި މޯބައިލްފޯނެވެ. އެ ކޯޓަކީ ޒީވާ އެތަނައް އައި އިރު ލާފައި ހުރި ކޯޓެވެ. ފަހުން އެނާއުޅުނީ ކޯޓު ޓްރޮލީގައި އަޅުވާލައިގެންނެވެ. ޔޫމީންއަށް އަވަސް އަވަހަށް އެދިމާލަށް ދެވުނެވެ. އޭރު ޔޫމީން މޭ ނެގި ނެގިފައި ޖެހެއެވެ. ޒީވާއަށް ކަމެއް ވެއްޖެކަމަށް އެހިތް ބުނަމުންދިޔަވަރުން އެހިތް ތެޅެން ފެށީ އޮބިނޯންނަ ވަރަށެވެ. އޭނާ އަށް ދިޔައީ ހާސްވެގެން ގޮސް ރޮވެމުންނެވެ. އެބޮޑު މޯލް ކޮންމެ ތަންކޮޅެއް އެނާ ބެލީ ވަކިވަކިންނެވެ. ނަމަވެސް ޒީވާގެ ހިލަމެއް ނުވިއެވެ.\nޔޫމީން އެންމެ ފަހުން ޔަޒަކްއަށް އަށް ގުޅާއިލިއެވެ. އޭރު ޔޫމީންއަށް ރޮވޭވަރުން ރަނގަޅަށް ވާހަކަ ނުދެއްކެއެވެ. ޔަޒަކް ހަމަ މިހާރު މިދަނީ އޭ ބުނެ ފޯނު ކަނޑާލިއެވެ. އެއަށްފަހު ޔޫމީން ކައިވަން އަށް ގުޅިއެވެ. އޭނާ ނަސީބަކުން ހުރީއެތަނާއި ގާތުގައި ކަމުން ފަސްމިނެޓް ތެރޭގައި އައެވެ.\nސޮޕިން މޯލްގެ މީހުން ކައިރިގައި ބުނުމުން އެމީހުން ވެސް ދިޔައީ ޒީވާ ހޯދުމުގެ މަސައްކަތް ކުރަމުންނެވެ. ކަންދިމާކުރި ގޮތުން ޒީވާ ހުރި ދިމާލަކީ ސީސީ ކެމެރާ ހަރުކޮށްފައި ނުވާ ދިމާލެކެވެ. އެ މޯލްގެ ދެތިން މީހަކާއި ކައިވަން އާއި ޔޫމީން އަދި ވިޝާން ފޫޓޭޖްތައް ބަލަމުން ދަނިކޮން ޔަޒަކްއާއި އިޒާން ވެސް ދުވަމުން ދުވަމުން އައިސް ވަނެވެ. ފެންނަމުންދިޔަ ސްކްރީނަށް ބަލަހައްޓައިގެން ތިބި އެންމެންނަށް ހުއްޓުން އެރީ ނުކުންނަސް އިންނަ ދޮރު ކައިރީގައިވި ސީސީ ކެމެރާއިން ފެނުނު މަންޒަރަކުންނެވެ. އިޒާން ކައިރިވެލުމަށްފަހު ޕޯސް ކޮށް، ޒޫމްކޮށްލީ އިތުރަށް ޔަގީންކުރަން ބޭނުންވެގެންނެވެ. ކަލުކުލައިގެ ހޫޑި އެއްލާގެން ހުރި މީހަކު ޒީވާ ބަލިމީހުން ލާކަހަލަ ގޮނޑިޔަކަށް ލާގެން ދިޔައިރު ޒީވާގެ މޫނު ފޮރުވުމަށްޓަކައި ވަނީ ތޮއްޕެއް އަޅުވާފައެވެ. އެ މަންޒަރު ފެނުންތަނާ ޓަސްލާފައި އެއީ ޒީވާކަން ޔޫމީނަށް އެނގުނީ މިއަދު މޯލަށް އައި އިރު ޒީޥާ ހުރީ އެ ހެދުން ލައިގެން ކަމަށްވީތީއެވެ.\nއެ މަންޒަރު ބަލަން އިން އިޒާން އަށް އަތް މުއްކަވާލެވުނީ އެއީ ކާކުކަން އޭނާއަށް ޔަގީންވުމުންނެވެ. އެހެން މީހަކަށް އެއީ ކާކު ކަން އޮޅުނަސް އެ ސޫރަ އިޒާންއަކަށް ނޯޅުނެވެ. “ޑޭމިޓް .. ހައު ޑެއާ ހީ..” އިޒާން ދަތްކުނޑި ވިކާލަމުން ޑެސްކްޓޮޕް ބައިންދާފައި އިން ބިއްލޫޜި މޭޒުގައި ޖަހާލިލެއް ބާރުކަމުން އޭގެ މެދުން ރެނދުލިއެވެ. އޭރު އެހެން އެންމެން ދެލޯ ބޮޑުކޮށްލައިގެން ތިއްބެވެ. ކައިވަން، އިޒާންގެ ފަޜާތުން އެމީހުންގެ ކިބައިން މާފަށް އެދި ވިޝާންގެ ސުވާލެއް އައިސްފާނެތީ ޔޫމީން އާއި ނީކިޔާ ގޮވައިގެން ގެޔަށްދިޔުމަށް ކައިވަން ބުނެލިއެވެ. ހައިރާންވެފައި ހުރި ނަމަވެސް ކަމުގެ ސީރިޔަސްކަން ވިސްނި، ވިޝާން ވެސް ޔޫމީން އާއި ނީކިޔާ ގޮވައިގެން ގެޔަށް ދާން މިސްރާބް ޖެހިއެވެ. ޔޫމީން ނުދާންވެގެން އުޅެންފެށުމުން ޔަޒަކް އޭނާއަށް ވިސްނާދީ ހަމަޔަކަށް އަޅުވާލީ އިޒާން އާއި ކައިވަން އާއި އެކު ޒީވާ ހޯދަން ދަނީކަމަށް ބެނެފައެވެ.\nޔޫމީން މެން ދިޔުމުން އެހުރިހާ އިރު އިސްޖަހާއިގެން އިން އިޒާން ގައިގާ ހުރި ބާރެއް ލާފައި ތެދުވަތެވެ. ޔަޒަކް އާއި ކައިވަން ވެސް ދިޔައީ ސިއްސާއިގެންނެވެ. އިޒާން ގޮސް ކާރު ދުއްވާލި އިރު އިރު ކައިވަން އާއި ޔަޒަކް ، ފަހަތު ސީޓްގައި ޖައްސާލިއެވެ. އެމީހުން ކައިވަންގެ އެދުމުގެ މަތިން ދިޔައީ ކައިވަންގެ ކާރުގައެވެ.\nއިޒާން ކަނދުރާ އާއި ހަމަޔަށް އަރާ މަޑު ރާޅުބާނީ ކަމެއް ހުރި އެހެނަސް ފަން އިސްތަށިގަނޑުގެ ތެރެއަށް އަތް މަހާލައިގެން އިން އިރު ވިސްނަމުންދިޔައީ ކޯއްޗެއް ކަމެއް ނީނގެއެވެ. އޭނާ ކާރު ދުއްވަމުން ދިޔަ އިރު ހީވަނީ އެ ދާން ވީ މިސްރާބް މާކުރިން ވެސް އިނގޭ ހެންނެވެ. ކާރުތެރެއަށް ވެރިވެފައިވަނީ ފުން ހަމަހިމޭން ކަމެވެ. ޔަޒަކް ވެސް ވަނީ ފުން ވިސްނުމެއްގެ ތެރެއަށް ގެއްލިފައެވެ. ކައިވަން އަށް ވެސް އެއްޗެއްބުނަން ނުކެރިފައި އިނެވެ. އޭނާ ޔޫމީންއަށް މެސެޖް ކޮށްލީ ގެޔަށް ދެވިއްޖެ ތޯ އެވެ. ޖަވާބު ސިކުންތުކޮޅެއްގެ ތެރޭގައި އައިސްފިއެވެ. ގެޔަށް އާދެވިއްޖެ ކަމަށާއި ޒީވާ ފެނުމުން ވީހާވެސް އަވަހަކަށް އެންގުމަށް ބުނެ ޖަވާބު ދިނެވެ. ޖަވާބު ގައި ކައިވަން ވެސް އާއެކޭ ބުނެފޯނު ލޮކްކޮށްލިއެވެ.\n“ޔޫމީ އަށް ދެވިއްޖެ؟..” އިޒާން އާއި ޔަޒަކް އަށް ސުވާލް ކޮށްލެވުނީ އެކުއެކީގައެވެ. ކައިވަން ބޯޖަހައިލީ ކުޑަކޮން ހެވި ހުރެއެވެ. ” ތިމީހުންނަށް އިނގޭތަ އެ ކާކު ކަން .. ކޮންތާކަށް މިދަނީ..” ކައިވަން އަހައިލިއެވެ. “އެއީ ޑިފީ .. އައި މީން އަލާނިޔަލް..” ޔަޒަކްގެ ޖަވާބުން ކައިވަންއަށްއަތް މުއްކަވާލެވުނެވެ.\n” އޭނާ ހީކުރި އަހަރެމެންނަށް އެކައްޗެއް ވެސް ނޭނގޭނެ ކަމަށް .. މާ ބޮޑަށް ދޫ ދެވުނީ..ދެން ނުވާނެ އެހެންނެއް ..” އިޒާންގެ އަޑުން އޭނާ ރުޅިއައިސްފައި ހުރިވަރު ހާމަވެއެވެ. ” އަހަރުމެން މިކޮޅަށް އައި އިރު އޭނާ ގައިމު މިތަނަކަށް ނާދޭ ދޯ..” ކައިވަން އަށް އަހައިލެވުނެވެ. ” ނޫން .. ތިމީހުންނާއި އެކު އެއް ފްލައިޓަކުން އޭނާ ވެސް އައީ .. އަހަރެމެންނަށް އިނގޭ އެކަން .. އެކަމް އެހާ އަވަހަށް ނުރައްކަލެއް ވެދާނެ ކަމަށް ގަބޫލެއް ނުކުރަން ..އެން އައި ނޯ ވެއާ އިޒް ހީ ނައު..” އިޒާން ކުރިޔަށްވުރެން ކާރުގެ ސްޕީޑް ބާރުކޮށްލުމަށްފަހު ޖަވާބު ދިނެވެ. އިތުރަށް ލަސްކުރާ ކޮންމެ މިނެޓަކީ ވެސް ޒީވާގެ ފުރާނަޔާއި ކުޅުން ކަހަލަ ކަމެކެވެ.\nޔޫމީންގެ އެދުމުގެ މަތިން ވިޝާން އައީ ޔޫމީންގެ ގެޔަށެވެ. ވިޝާން، ނީކިޔާގެ އަތުގައި ހިފާލައިގެން އައި އިރު ޔޫމީން ވަންގޮތައް ވަދެ ފުރަތަމަ ވެސް ބައްދާލީ ޔޫމީންގެ އިންތިޒާރުގައި އިން ލަވާލްގެ ގައިގައެވެ. ލަވާލްގެ ހިމާޔަތްތެރިކަން އިޙްސާސްވި ވަގުތު ޔޫމީންގެ ބަޑި ފަޅައިގެންދިޔައެވެ.\n“މަންމާ ސޮރީ.. ވަރަށް ބޮޑަށް ސޮރީ.. އަޅުގަނޑަކަށް ނޭނގޭ އެހެންވާނެ ކަމެއް .. އަވަސްކުރަން ވެގެން ދެމީހުން ދެ ދިމާލަށް ދިޔައީ ..ސޮ.. ރީ..” ލަވާލްގެ ގައިގާ ބައްދާލައިގެން އިން އިރު ޔޫމީންއަށް ދިޔައީ ގިސްލެވެމުންނެވެ. ލަވާލްއަށް އަށް ވެސް އޭރު ދިޔައީ ރޮވެމުންނެވެ. އަނެއްކާ ވެސް އޭނާގެ ކުޑަ ދަރިފުޅު އެ އަނިޔާވެރިންގެ އަތްދޮށައް ދިޔައީ އެވެ.. ނަމަވެސް ޔޫމީންގެ ކުށެއް އޭގައިއެއް ނެތެވެ. ” ލުކް ދޫނީ…ޔޫމީ ކުށެއް ނެތޭ.. އެކަން މަންމަ ގަބޫލް ކުރަމޭ .. އެގޮތައް މެދުވެރިވީ އެކަލާނގެ އިރާދަފުޅުން .. ކޮންމެ ކަމެއް ވެސް ވާނީ އެންމެ ރަނގަޅަށް ..އިރާދުކުރެއްވިއްޔާ ކޮއްކޮ އަންނާނެ ،..” ލަވާލް އެ ހިތާމަވެރި ވަގުތުގައިވެސް ހިޔާރުކުރީ ވިސްނުންތެރިކަމެވެ.\n“ތެދެއް ދަރިފުޅާ.. ދެން ކަންބޮޑު ނުވޭ ބައްޕަ ވެސް މިހުރީނު ..” ލަވާލްގެ ގައިގާ ބައްދާގަނެގެން ރޯން އިން ޔޫމީން އަށް ސިހުން ލިބުނީ ޔާސިރްގެ އަޑުންނެވެ. އެހިނދު ޔޫމީން ކޮޅަށްޖެހުނެވެ. “ޑޭޑް.. ކޮންއިރަކު އައީ ..” ޔާސިރުގެ ގައިގާ ބައްދާލަމުން ބުނިއިރު އަނެއްކާވެސް ޔޫމީންއަށް ރޮވިއްޖެއެވެ. ” މިއައީ ހަމަ ….ދަރިފުޅުމެން ކައިރިއަށް އެއްކޮން މިއައީ .. ދެން އެކޮޅަށް ނުދާ ގޮތައް .. އިންޝާﷲ..” ޔާސިރް ވާހަކަ ދެއްކިއިރު އޭނާގެ އަތުން ޔޫމީންގެ ގައިގާ ހިފަހައްޓާލައިގެން ހުރެ އަނެއް އަތުން މަޑުމަޑުން ވަރަށް ލޯބިން ޔޫމީން ގެ ބުރަކަށިގައި ފިރުމަމުން ދިޔައެވެ. ލަވާލް އާއި ޔާސިރު ދެފަރާތުގައި ތިބެގެން ޔޫމީންއަށް އެތައް އިރަކު ވިސްނައިދިން ފަހުން ހަމައަކަށް އެޅިލިއެވެ.\nލަވާލް ، ޔޫމީންގާތު ޒީޥާއާއި ދިމާލަށް ކޮއްކޮއޭ ބުނުމުން ވިޝާންއިނީ ހައިރާންވެފައެވެ. ނަމަވެސް ހާލަތުގެ ނާޒުކު ކަމުން ވިޝާންއަށް އަހައިލާކަށް ވެސް ނުކެރުނެވެ.\nލަސްލަހުން ހުޅުވާލި ދެލޯ އަނެއްކާ ވެސް މަރައިލެވުނީ ޒީވާގެ މޫނަށް އެޅުނު އޮރެންޖްކުލައިގެ ގަދަ އައްޔަކުންނެވެ. އިރުކޮޅެއްފަހުން އެއަށްޔަށް ހޭނިލުމުން ޒީޥާ މަޑުމަޑުން ތެދުވެލިއިރު ބޮލުގައި އަތްޖައްސާލެވުނީ ބޮލަށް ބަރުވެފައި ވުމުންނެވެ. ޒީވާ ތެދުވެ އެނދުގައި ހަމަޖެހިލި އިރު ކުރިމަތީގައި އިން މީހަ ފެނި ދިޔައީ ސިއްސައިގެންނެވެ. ކަލުކުލައިގެ ހޫޑިގައި އިންމީހާ ގެ މޫނެއް ނުފެނެއެވެ. ވަށައިގެން ޒީޥައަށް ނަޒަރެއް ދެވުނީ މި ކޮންތަނެއްބާއޭ ހިތައް އެރުމުންނެވެ. އެއާއެކު އޭނާއަށް މީގެ އިރުކޮޅެއް ކުރީގެ ހަނދާން އާވިއެވެ. ހަމަ އެ ސިކުންތުގައި، ބިރު އެހިތް ފަތަހަ ކޮށްފިއެވެ. ޒީވާ ބާއްވާއިލާފައިވި އެނދާއި ތިންފޫޓެއްހާ ދުރުގައި ހުރި ގޮނޑިއެއްގައި އެފައި މައްޗައް އަނެއްފައިލާގެން އެއިން މީހާ އިންގޮތައް އިނެވެ. އޭރު ޒީވާގެ މޭގަނޑު ނެގި ނެގިފައި ޖެހެއެވެ.\nކުއްލިޔަކަށް ގޮނޑީގައިއިން މީހާ ޒިވާ އާ ދިމާލަން އަންނަން ފެށިއެވެ. ޒީވާ ބިރުގަނެފައިން ވަރު ފެނި އޭނާގެ އަނގައިން މަލާމާތުގެ ހިނގަނޑެއް ބޭރުކޮށްލިއެވެ. “ފައިނަލީ ލިވީ….ހައްހައް….އަހަރެންނަށް ފޮރުވާގެން ހިތުން ޒުހޫރު އެގެންގުޅުނީ މިއޮތް ހުރިހާ ދުވަހަކު … ހައްހަހާ” އޭނާގެ އަނގައިން މަލާމާތުގެ ހިނިގަނޑެއް ބޭރުކޮށްލިއެވެ. ޒީވާ އިނީ ބިރުންގޮސް ރޮވެން ކައިރިވެފައެވެ.. ” ތީ ކާ..ކު..ކާކު.. ކީއްވެ އަހަރެން މިތަނަށް ތިގެނައީ .. ކީއްވެ ތަ އަހަރެން ފަހަތުން ނެއްޓެން ނޭނގިގެން ތިއުޅެނީ …މާލޭގަ ވެސް މިތާގަ ވެސް އަހަންނަށް ހަމަޖެހިނުލެވޭ ” ޒީވާގެ ވާހަކަ އިވި އަނެއްކާ ވެސް އޭނާ ހިނިގަނޑެއް ޖަހައިލިއެވެ. ކައިވަން އާއި ޔޫމީން އަދި ނީކިޔާގެ މަތިން ހަނދާންވެ އިސާހިތަކު ޒީވާއަށްރޮވިއްޖެއެވެ. “އަހަރެންމީ ކާކުކަން މިއަދު ބުނެދޭނަމޭ ލިވީ ނުބުންޔަސް.. އަހަރެން ދުވަހަކު ވެސް ލިވީ ފަހަތަކުން ނުދާނެ.. އަހަރެން މީ ލިވީގެ ހިޔަނި… ހެހެހެ” އެމީހާ، އޭނާގެ ކަޅުކުލައިގެ ރަބަރު އަނގިލާފައި އޮތް ވައަތުން ޒީވާގެ މޫނުގައި ފިރުމާލީ ހަރުކަށިކަމާއެކުއެވެ. ޒީޥާއަށް ބިރެއް ފެނުނުހެން ފަހަތަށް ޖެހިލެވުނެވެ. އަވަސް އަވަހަށް ކޯތާފަތުގައި އަތުންފުހެލި އިރު ހީޥީ ނަޖިހެއް ފިލުވާލިހެންނެވެ. އެވަގުތު އަނެއްކާވެސް އެމީހާ ޒީޥާގެ މޫނާއި ދިމާލަށް ގުދު ވެލާ އޭނަގެ އަތުން ޒީވާގެ އަތުގައި ހިފައިލިއެވެ. އެހިނދު ޒީވާއަށް ގަދަ ހަދަން ފެށުނެވެ. ކޮންމެ ފަހަރަކު ފިރިހެނުންގެ މިފަދަ ކަންތަކާއި އޭނާއަށް ކޮންމެތާކަށް ދިޔަސް ކުރިމަތި ލާން އެބަޖެހެއެވެ. ޒީޥާގެ ހިތުގައި ވަނީ ސަކުވާއެވެ. ޒީޥާ އަށް ރޮވެމުން ދިޔައިރު އޭނާ އިނީ ކޮންމެވެސް މީހަކު އޭނާ ސަލާމަތްކުރަން އާދޭތޯ ދުއާކޮށްލަ ކޮށްލައެވެ.\n“ތީކާކު ތަ އަޅެ ..އަހަރެންގެ ގަޔަށް އަތްލަނީ ކީއްވެތަ .. ކޮންކަމެއްތަ އަހަރެންގެ ފަރާތުން ބޭނުންވަނީ “ޒީޥާގެ އަޑަށް ސަމާލްކަން ދިނުމެއްނެތި ޒީޥާގެ ދެއަތް އޭނާ ބަދެލިއެވެ. އޭރުވެސް ޒީވާ ދިޔައީ އޭނާއަށް ގަދަ ހެދުނު ވަރަކަށް ގަދަހަދަމުންނެވެ. ޒީވާގެ ދެއަތް ބަދެވުމުން އެމީހާގެ ކޮނޑުމައްޗަށް ޒީޥާ ލައިގެން ގެނެސްފައި ކުރިން އެމީހާ އިން ގޮނޑީގައި ޒީވާ ބޭންދިއެވެ. އޭރުވެސް ޒީވާ ދިޔައީ ގަދަހަދާ ހަޅޭއްލަވައި ރޮމުންނެވެ. އެމީހާ ޒީވާގެ ބަނޑާދިމާލުން ގޮނޑިޔާއި އެއްކޮން އައްސާލީ ޒީޥާގެ އަނގަޔަށް ބޮޑު ފޮތިގަނޑެއް ލައްވައި އަނގަމަތީގައި ރަނގަޅަށް ޓޭޕް ގަނޑެއް އެޅުމަށްފަހުއެވެ. އޭނާގެ އަމަލްތަކުގައި އެއްވެސް ރަހުމެއްނުވެއެވެ. ޒީވާގެ އަތުގައި އަތްލި އިރުވެސް ހީވަނީ ކަށިތައް މުގުރާލަން އުޅުނު ހެންނެވެވެ. މިހާރު ޒީޥާގެ ރޯއަޑު ނީވުނު ނަމަވެސް ލޮލުން ދިޔައީ ފެންތައް ފައިބަމުންނެވެ.\n“ކާމް ޑައުން މައި ލިވީ ބޭބް …އަހަރެން ނެތީމޭ ކަމެއް ކުރާކަށް.. ދިސް އޯލް އިޒް ޖަސްޓް ފޯ އަ ވަން ޕިކް..” އެހެން ބުނެ ޒީޥާ އިންގޮތައް އިނދެ ފޮޓޯއެއް ނަގާލާ ކޮންމެވެސް މީހަކަށް ފޮނުވާލިއެވެ. އަދި އޭނާ ބޭނުން ވާ ގޮތް ލިޔެ އެމީހަކަށް މެސެޖްކޮށްލިއެވެ.\nބާރު ސްޕީޑްގައި ކާރު ދުއްވަމުން ދިޔަ އިޒާންއަށް އަދި ޔަޒަކްގެ ކައިރީގައި ފަހަތު ސީޓުގައި މަގުމައްޗަށް ނަޒަރު ހުއްޓައިލާގެން އިން ކައިވަން ސިހުނީ ޔަޒަކްގެ ބާރު ހަޅެއްލަވައިގަތުމުންނެވެ. އިޒާން މަގުގެ އެއްކައިރިޔަށް ކާރު ހުއްޓާލުމަށްފަހު ފަހަތައް އެނބުރުނު އިރު ޔަޒަކް ފޯނާއި ދިމާލަށް ބަލަހައްޓާއިގެން އިން އިރު ތުރުތުރު އަޅަމުންދިޔައީ އައިސްފައި ހުރި ރުޅިންނެވެ. “ވަޓް ދަ ފ** ހީ ހޭޒް ޑަން…އައި ވިލް ކިލް ޔޫ ..” އަޑުގެ ނެތްތަނަށް ހަޅެއްވައިގަންއިރު ޔަޒަކް ހަމަބުއްދި ހުރި ހެނެއް ހިޔެއް ނުވެއެވެ. އެހާވެސް އޭނާ ހުރީ ރުޅިގަދަވެފައެވެ. އޭނާ ރުޅިގަދަވެފައި ހުރެ އުޅުނީ މީހަކަށް ގުޅުމަށެވެ. އިޒާން އަވަސްވެގަތީ ޔަޒަކްގެ ފޯނު އަތުލުމަށެވެ. މިވަގުތު އެހާލުގައި ހުރެ ޔަޒަކް އަށް ފަހުން ދެރަވާން ޖެހޭ ވަރުގެ ކަމެއް ކުރެވިދާނެ ކަން އިޒާން އަށް ވިސްނުނެވެ. ނަމަވެސް އިޒާންއަށް ވުރެން ކުރިން ހުށީޔާރުކަމާއެކު ޔަޒަކްގެ ފޯނު ކައިވަން އަތުލިއެވެ. ” ކާމް ޑައުން.. ކާމް ޑައުން.. ރުޅިގަދަވެގެން އަހަރުމެން ކަމެއް ކޮށްފިއްޔާ ޒީވާ އަށް ކޮންމެފަދަ ގޮތެއްވެސް އޭނާ ހަދާނެ.. ރިލޭކްސް..އަހަރުމެންނާ ޝެއާރ ކުރީމަ އީޒީ ވާނެ.” ކައިވަން ވިސްނުންތޫނު ކަމާއެކު ބުނެލިއެވެ. އިޒާން ވެސް އެކަމަށް ތާއީދުކުރިއެވެ. ” ކިހިނެތް ކާމްޑައުން ވާނީ.. ބަލާބަލަ އަހަރެންގެ ކޮއްކޮއަށް ޖައްސާފަ އޮތް ހާލު .. އަހަރެންނަކަށް ކެތެއްނުވާނެ ނުވާނެ ދެން.. ” ޔަޒަކް ރުޅިވެރިކަމާއިއެކު ވާހަކަ ދެއްކަން ފެށިނަމަވެސް ނިމުންއިރު އަޑު ކުރެހިއްޖެއެވެ. “ޔަޒަކުގެ ފޯނުން ކައިވަން އާއި އިޒާން އެ ފްޓޯ ބެލި އިރު ޒީޥާ ހުރި ހާލު ފެނުމުންދެމީހުންގެ ރުޅިގަނޑު ފަޅައިގެންދާވަރު ވެއްޖެއެވެ. ޒީޥާގެ ލޮލުން ފައިބާފައިވި ކޮންމެ ކަރުނަތިއްކެއްގެ ބަދަލް ހިފަނަމޭ އިޒާން ބުނެލިއިރު އެ މޫނުމަތީގައިވަނީ ސާބިތުކަމެވެ. އެ ފޮޓޯގެ ދަށުން އިން މެސެޖް ފެނި އިޒާންގެ ދެލޯ މަރައިލެވުނެވެ. އޭގައި ވަނީ ޒީޥާ ސަލާމަތް ކުރަން ބޭނުން ނަމަ ޒެންޓްރަސް މެޑިކަލް ޔުނިވާސިޓީން ޖޮބް ދޭށޭ ބުނެފައެވެ. ނުދީފިނަމަ ދެން ވާނެ ގޮތް ހިތައް ވެސް ނުގެނޭނެ ކަމަށް ބުނެފައި އޮތުމުން އެތިން މީހުންގެ ހިތައް ވެސް ފިނިވެލީ ކުރިން ކަންތައް ވެފައި އޮތްގޮތުންނެވެ. ޒީޥާ އެހުރީ އޭނާގެ ބެލުމުގެ ދަށުގައެވެ. އޭނާ ބޭނުން ނޫން ގޮތަކަށް ކަންތައް ވެއްޖެނަމަ ޒީވާ އަށް ހަދާލާނެ ގޮތެއް ވެސް ނޭނގެއެވެ. އިންތަށިގަނޑުގެ ތެރެއަށް ދެއަތް މަހާލެވުނީ އިޒާންއަށް ހަނދާނެ ގޮތެއް ނުވިސްނުމުންނެވެ.\nއިޒާން އެތަކެއް ފަހަރު ވިސްނުމަށްފަހު އޭނާ އަށް ގުޅާލިއެވެ. ރިންގްވިކަމެއް ނޭނގި ފޯނު ނެގިއެވެ. ހަމަ ހީވީ އެ ކޯލް އަންނާނޭ ކަން މާކުރިންވެސް އިނގިފައި ހުރި ހެންނެވެ. އިޒާން ވަގުތުން ސްޕީކަރަށް ލީ ޔަޒަކްގެ އެދުމުގެ މަތިންނެވެ. “އިޒާން ކޮބާ މަށައް ޖޮބް ދިނީތަ.. ” މާސްކް ނައްޓާލަމުން އިޒާން އާއި އޭނާ ސުވާލްކޮށްލިއެވެ. އޭރު އޭނާގެ މޫނުހުރީ ޒީވާއަށް ފުރަގަސްވާހެން ކަމަށްވުމުން ޒީވާއަކަށް އޭގެ މޫނެއް ނުފެނެއެވެ.\n“އޭނާ އަށް އެއްވެސް ކަމެއް ނުކުރާތި .. އަހަރެން ކަލޭއަށް އެތަނުން ޖޮބް ދޭނަން .. ” އިޒާން ލޯމަރައިލަމުން ބުނެލި ބަސްތަކުން ޔަޒަކްއަށް ބަލައިލެވުނީ ގަބޫލްނުކުރެވިފައެވެ.\n“އޯކޭ ޑަން .. ހަނދާންކުރާތި .. މީނަ ސަލާމަތްވީމަ އަހަރެންގެ މަތިން ހަނދާން ނައްތާލައިފިއްޔާ ވާނެގޮތް މާ ރަނގަޅެއް ނުޥާނެ ..އަހަރެންނަކީ ކާކު ކަން ކަލޭމެންނަށް އިނގޭނެ…” އޭނާގެ އަޑުގައިވަނީ މަލާމާތެވެ. އެމީހުން ދައްކާ ވާހަކަ ޒީވާއަށް އަޑުއިވިދާނެތީ އޭނާ ވާހަކަ ދެއްކީ މަޑުންނެވެ.\nއިޒާން އެއްބަސްވުމުން ފޯނުކަނޑާލިއިރު އެމޫނުމަތީގައިވަނީ ވިހަ ހިނިތުންވުމެކެވެ. އޭނާ އެހުރިގޮތައް ޒީޥާއާއި ދިމާލަށް މޫނު އަބުރާލި އިރު ޒީޥާއަށް ހީޥީ ފައިދޮށުން ދަމައިގަން ހެންނެވެ. ދުވަހަކު ވެސްއެހާބޮޑަކަށް އޭނާ އަދި ނުސިހެއެވެ. މާސްކުގެ ނިވަލުގައި ފޮރުވިގެން ހުރިއިރު އެއީ މީގެ ދުވަސްކޮޅެއް ކުރިން އޭނާގެ ކައިވެންޏަށް އެދުނު އެލަން ކަމެއް އޭނާއަށް އިނގޭނި ކިހިނެތް ހެއްޔެވެ. ޒީވާގެ ބޮލަށް އެނބުރުން އަރާހެން ވެސް ހީވިއެވެ. މިކޮން ކަންތައް ގަނޑެއްހެއްޔެވެ؟ މި އެލަން އަށް އޭނާގެ “ޕާސްޓް” އެނގެނީ ކިހިނެތްބާއޭ އޭނާގެ ހިތައް އެރިއެވެ. މީގެ ބާރަ އަހަރު ކުރިން އޭނާގެ ހަނދާންތައް ނެތިދިޔަކަން ވެސް މީނައަށް އެބައިނގެއެވެ. އަދި އޭނާއަށް ލިވީ ގެ ނަމުން އެބަ މުހާތަބުކުރެއެވެ. މިވަނީ ކިހިނެތްބާއެވެ. ޒީވާ ބޯ ހާސްވާން ފަށައިފިއެވެ. އޭރު އެލަން ފެނުނީ މަޑުމައިތިރި މީހެއްހެން ނަމަވެސް މިހާރު މި ފެންނަނީ އަނިޔާވެރިކަމުން ހައްދުފަހަނައަޅާފައިވި މީހެއްހެންނެވެ.\n“އެލަން.. ކިހިނެތް .. ކީއްވެ..މިކޮން ކަންތައްގަނޑެއް.. އަހަރެންގެ ޕާސްޓް އެލަންއަށް އެނގެނީ ކީއްވެ…ކީއްވެ އަހަރެންގެ ފަހަތުން ތިއުޅެނީ ނެއްޓެން ނޭނގިގެން..” އެލަން ދެކެ ޖެހިލުންވި ނަމަވެސް ޒީވާގެ އަޑުގައި ވަނީ ހަރުކަށިކަމެވެ. ރުޅިވެރިކަމާއި ނަފްރަތެވެ.\n“ހޫމް.. މިހާރު އަހަރެންގެ އަސްލުވެސް އިގިއްޖެ ކަމަށް މިބަލަނީ.. ހަހާ.. އަހަރެން ފުރަތަމަ ދުވަހު ފެނުން އިރުވެސް ދަންނަ ގޮތެއް ހުރިހެނެއް ހީނުވޭތަ… އިޙްސާސް ވެސް ނުވޭތަ…ޢަހް.. މެމޮރީސްތައް ލޫޒްވެފައޭ ދޯ…ހޫމް މައިތިރި ވެގެން އިނދޭ ކަލޭގެ އިޒާން އެބާދޭ ކަލޭ ބަލާ ..” ޒީވާ ކުރި ހުރިހާ ސުވާލްތަކެއްގެ ޖަވާބު ދިނުމަކީ މުހިއްމުކަމުގައި އެލަން ނުދެކެއެވެ. ނަމަވެސް އެލަން ، އިޒާންގެ ނަން ބުނުމުން ޒީވާއަށް ހުއްޓުން އެރިއެވެ. ” އިޒާން .. ޒާން .. މި އެކަކު” ޒީވާއަށް މަޑުމަޑުންބުނެވުނެވެ. ” ހޫމް އެކަކު.. އަހަރެންގެ ބޭބެ ކަލޭގެ ކަޒިން އަދި ކަލޭގެ ކުރީގެ ލޯބިވެރިޔާ.. ” ނުލަފާ ވައްތަރަކަށް ހެވިފައި އިނދެ އެލަން ބުނެލިއެވެ.\nއެއާއެކު ދެލޯބޮޑުކޮށްލަމުން ޒީވާ ބަލައިލިއެވެ. މުޅި ކުއްޖާ އިނީ ހުއްޓުން އަރާފައެވެ. އެތަކެއް އިރެއް ވަންދެން އެހެން ޒީވާ ހުއްޓުން އަރާފައި އިނެވެ. “ކި..ކި.ކީ..ކޭ..ލޯ.ލޯބިވެރިޔާއޭ..” ޒީޥާއަށް ވާހަކަދައްކަން ވެސް ދިޔައީ އުނދަގުވަމުންނެވެ. ” ހޫމް.. ކަލޭގެ ބީ އެފް .. ކަލޭމެން ކިޔާހެން ނަމަ އެކްސް.. ހަހަހަހާ..މި ބަލާ އަހަރެން މިދަނީ ދާން ..ކަލޭ ބަލާ އަންނާނޭ މިހާރު އެމީހުން .. އެން އެގެއިން ވީ ވިލް މީޓް ސޯ ސޯ އޫމް ސޯ ސޫން .. ހަހާ..” ހުއްޓުން އަރާފައި އިން ޒީވާގެ ގައިގާ އައްސާފައި ހުރި ވާތައް މޮހެލަމުން ޒީވާގެ އުގަށް އެލަން އަޅާލީ ފޮޓޯ ތަކެކެވެ. އެއަށްފަހު އޭނާ ނުކުމެގެން ދިޔައީ ޒީވާ އިތުރު ހައިރާން ކަމެއްގެ ތެރެއަށް ދޫކޮށްލާފައެވެ.\nއެލަން ނުކުމެގެން ދިޔަ ދޮރާއި ދިމާލަން ބަލަން އިނދެ ލަސްލަހުން އަތުގައިވާ ފަސްފޮޓޯ ގަނޑަށް ބަލާލިއިރު އެ ހިތް ދިޔައީ ގުޑައިގެންނެވެ. އެންމެ ފުރަތަމަ ފޮޓޯ ގަނޑުގައި ވަނީއެގާރަވަރަކަށް އަހަރުގެ ދެ އަންހެން ކުދިންނެވެ. އުފަންދުވަސް ފާހަގަ ކުރަން ބާއްވާފައިވާ ޕާޓީއެއްގެ ތެރެއިންނެވެ. އެތަނުން އެކަކީ އޭނާ ކަން އިނގުނެވެ. ދެކުދިން އަތު ގުޅުވާލައިގެން ތިބިއިރު ވައްތަރު ގޮތެއް ހުއްޓެވެ. އެކަމަކު ސިފަ ވައްތަރުވެގެން އޮޅޭހާއެއް ވެސް ނޫނެވެ. އެ ދެ އަންހެން ކުދިން ހުއްޓިލައިގެން ހުރި ފާރުގައި “ހެޕީ އިލެވެންތް ބާތް ޑޭ ލިވީ އެން ޔޫމީ..” ބޮޑު އަކުރުން ޖަހާފައި އިންތަންކޮޅު ޒީވާ ކިޔައިލިއެވެ. އެއާއެކު އޭނާގެ ލޯ އިހުނަށްވުރެން ބޮޑުވިއެވެ. އަވަސް އަވަހަށް ޖެހިގެން އިން ފޮޓޯ ގަނޑު ބަލައިލި އިރު އޭނާގެ ދެލޮލުން ހޯސްލާފައި ކަރުނަތައް ފައިބައެވެ. އެ ފޮޓޯ ގަނޑުގައިވަނީ ހަމަ އެދެ އަންހެން ކުދިންނެވެ. ސޯފާއެއްގައި އިށީނދެފައި އިނދެ ނަގާފައިވާ ފޮޓޯއެކެއެވެ. އެވަގުތު ޒީވާގެ ބޮލަށް ދިޔައީ ބަރުބޮޑުވަމުންނެވެ. ގޮތް ނޭނގޭ ގެއްލިފައިވި ހަނދާން ތަކެއް އާވާން އުޅޭކަހަލަ ގޮތްތަކެއް ގޮތްތަކެއް އޭނާއަށް ދިޔައީ ވަމުންނެވެ. އެތައް ކަމެއް އޭނާގެ ސިކުނޑި ދިޔައީ އޭނާއަށް ހަނދާންކޮށްދެމުންނެވެ. ތުރުތުރު އަޅަމުންދިޔަ އަތަކުން ޖެހިގެން އިން ފޮޓޯގަނޑު ބަލައިލިއިރު ފެނުނީ އެދެ އަންހެންކުދިންނާއި ޒުވާން ފިރިހެން ކުއްޖަކާއި މެދުއުމުރުގެ އަންހެނަކާއި ފިރިހެނެކެވެ.\nޒީޥާއަށް ގޮޑީގެ މުއްގަނޑުގައި ހިފައިލާގެން ހުރެ ގަދަކަމުން ކަހަލަ ހޮތަކަށް ތެދުވެވުނެވެ. ހަމަ އެއާކު ހަށިގަނޑުން ވަރު ހުސްވެފައިވި މީހެއްހެން ތިރިވެވުނީ ޖެހިގެން އޮތް ފޮޓޯގަނޑުފެނިއެވެ. އެއީ ހަމަ އެއުދޯއްޔެވެ. އޭނާއަށް ހުވަފެނުން ފެންނަ އުނދޯއްޔެވެ. ޒުވާން ފިރިހެން ކުއްޖެއްގެ އަތުގައި ހިފާލައިގެން އުނދޯލީގައި އިށީންދެގެން އެއިނީ ހަމަ އޭނާ އެވެ. ” ވަ.ވާޓް.. މި. މީ..” ޒީޥާއަށް ބޮލުގައި އަތްއަޅާލެވުނެވެ. ބޮލަށް ވަމުންދާ އުނދަގޫ ތައް ވެސް ދިޔައީ ބޮޑުވަމުންނެވެ. އެންމެފަހުން އިން ފޮޓޯގަނޑުގައި ވެސް ވަނީ އެ ރީތި ފިރިހެންކުއްޖާ އާއި އޭނާއެވެ. ޒީވާގެ އަތުން ފޮޓޯ ތައް ދޫކޮށްލެވުނީ ކެތްނުވާވަރަށް ބޮލަށް ވަމުން ދިޔަ އުނދަގޫ ތަކުގެ ސަބަބުންނެވެ. ޒީވާ އަށް ހީވަނީ އޭނާގެ ކަންފަތްދޮށުގައި އެތައް ބަޔަކު އެއްފަހަރާ ވާހަކަ ދައްކަމުން ދިޔަހެންނެވެ. “މަންމާ..” ބޮލުގައި އަތް އަޅާއިގެން އަޑުގެ ނެތްތަނަށް ހަޅޭއްލަވައިގަތީ ބޮލަށް ވާން ފެށި ތަދުން ކެތްނުވެގެންނެވެ. ފުސް ފުސްކޮން ފެންނަމުންދިޔަ މަންޒަރުތައް އޭނާ ސާފް ކޮން ފެންނަން ފެށިއިރު ޒީވާގެ ހާލަތު ގޯސްވާން ފެށިއެވެ. “މަންމާ….ޔޫމީ” ޒީވާ ވާހަކަ ދައްކަން މަސައްކަތް ކުރިނަމަވެސް ނޭފަތާއި އެކު އަނގައިން ލޭގަނޑު އޮހޮރިގަން އިރު ހެޔަށް ގޮތްގޮތްވާންފެށި އެވެ. “ޒަ…ޒްޒް..ޒާން.. އި.ޒާ..ން އަ..މް ސޮރީ …” ދެލޯމެރެމެން ދިޔަ ވަގުތު އޭނާއާއި ދިމާލަށް ދުވެފައި އައި ތިން ފިރިހެނުން ފެނުނެވެ. އޭނާގެ ހޭވެރިކަން ފިލާ ގޮސް އެތަނަށް ދެމުން އިރު އެ ހަށިގަނޑުގައި އެއްވެސް ކަމެއް ނެތެވެ.\nsalaam ..hellow guys hws u all.. here is the part 21 of hiraas.. i hope you all r in love with this episode n new cover pic of this story..♡ ♥💕❤ if guys like new cover plx givealike.. next part will be on april9insha allah..♡ ♥💕❤\n& MAASH N LILAC im sorry guyx 19th part ga kohlaafa huri comments ah reply nudheunyma .. i was v v v v bxy with my job that time . n later i saw comment section are closed ..so i coundn’t reply yours.. im sorry .. truly sorry… u guyx r the best n ilysm .♡ ♥💕❤. v happy vey thikudhin gavaaidhun story kiyaakan faahaga v ma….\nthanks thanks n again thanks..thi2kudhin n ehn readers ah vx thidhey support v ufalaai eku balaaganan.. v bodah thanks.. love you all my readers.. stay safe dears…♡ ♥💕❤\nWoowwwwwwwww the best part is next 😍😍I love ur stories so much 😍 😍 patiently waiting for the next part 🍀 🍀 good luck\nawhhhh thanksalot dear durlll .. ♡ ♥💕❤ it meansalots.. seriously i feel so happy after read ur comment.. thank you begirl♡ ♥💕❤ysh yshh♡ ♥💕❤next part will be soon insha allah darling♡ ♥💕❤\nIts ok Annora🙂 i understand😁\nBtw varah reethi mi part Maasha Allah 😘😘😘\nZeeva ah eyna ge past egeney dhw 🙂🙂🙂\nAlhey mi alaaniyal haadha gogoahey😡😡😡\nCover pic Varah reethi, varah situation aa gulhey ☺☺☺\nWaiting curiously for the next part 😘\nthanks for the understanding dear maash ♡ ♥💕❤ balamaa dw zeeva ah dn vaa goi dww .. hehe yh alaniyal is so bad .. thankyuhh so much♡ ♥💕❤♡ ♥💕❤ .. v happy vehje cover r medhu hiyhama jehunyma ♡ ♥💕❤♡ ♥💕❤♡ ♥💕❤\nnext part will be on soon insha allah … plz keep waiting ♡ ♥💕❤ stay safe n tc yu too .. ♡ ♥💕❤\nއެހެނިހެން މަޖާ ލޯބި May 5, 2020\nލޯބި ނުބިޔަސް ފިރުމާލަދީ….38 ފަހުބައި\nހިތާމަ ލޯބި July 14, 2015\nދީނީ ލޯބި June 4, 2020


Israel ge tourist inn Raajje aun manaakuran majileehah hushahalhaifi | Mihaaru\nއިޒުރޭލުގެ ޓޫރިސްޓުން ރާއްޖެ އައުން މަނާކުރުމަށް ގޮވާލައި މަޖިލީހަށް ކުއްލި މައްސަލައެއް\nއިޒުރޭލުން ޓޫރިސްޓުން އައުން މަނާކުރުމާއި އިޒުރޭލުގެ އުފެއްދުންތައް އެތެރެކުރުން މަނާކުރުމާއި އަދިވެސް އިތުރު ފިޔަވަޅުތައް އަޅަން ގޮވާލައިފައިވޭ.\nރައްޔިތުންގެ މަޖިލީހުގެ ޖަލްސާއެއްގައި މެމްބަރު ޝިޔާމް ވާހަކަ ދައްކަވަނީ.-- ފޮޓޯ: މަޖިލީހުގެ އިދާރާ\n17 މެއި 2021 - 11:45\nއިޒްރޭލުން ވެރިވެގެން އުޅޭ ފަލަސްތީނަށް ދެމުންދާ ޓެރަރިސްޓް ހަމަލާތަކާ ގުޅިގެން، އެކަން ކުށްވެރިކުރުމުގެ ގޮތުން، ރާއްޖެ އިން އިޒްރޭލާ ދެކޮޅަށް އަމަލީ ގޮތުން ފިޔަވަޅުތަކެއް އެޅުމަށް ސަރުކާރަށް ގޮވައިލުމުގެ އިތުރުން އިޒުރޭލުގެ ޓޫރިސްޓުން ރާއްޖެ އައުން މަނާކުރުމަށް ރައްޔިތުންގެ މަޖިލީހަށް ކުއްލި މައްސަލައެއް މިއަދު ހުށަހަޅައިފި އެވެ.\nމި ކުއްލި މައްސަލަ ހުށަހެޅުއްވީ ނައިފަރު ދާއިރާގެ ޕީޕީއެމްގެ މެމްބަރު އަހްމަދު ޝިޔާމެވެ.\nދިވެހި ސަރުކާރުން އިޒުރޭލާ ދެކޮޅަށް އަމަލީ ފިޔަވަޅެއްގެ ގޮތުގައި އެޅުމަށް ޝިޔާމް ހުށަހެޅުއްވީ މި ހަމަލާތައް ހުއްޓައިލަންދެން އެ ގައުމުގެ ޓޫރިސްޓުން ރާއްޖެ އައުން މަނާކުރުމާއި އިޒުރޭލުގެ އުފެއްދުންތައް ރާއްޖެ އެތެރެކުރުން މަނާކުރުމެވެ. މީގެ އިތުރުން ވެސް އެޅެން ހުރި ފިޔަވަޅުތައް ބެލުމަށް ފަހު އެ ކަންކަން ކުރުމަށް އޭނާގެ ހުށަހެޅުއްވުމުގައި ވެ އެވެ.\nމި މައްސަލަ ހުށަހެޅުއްވީ އިޒުރޭލުން އަތްގަދަކޮށްފައި އިރުމަތީ ގުދުސްގެ ފަލަސްތީނުގެ ބިންތަކުގެ ތެރެއިން ޝެއިހު ޖައްރާހުގައި ދިރިއުޅޭ ފަލަސްތީނުގެ އާއިލާތައް، އެ އާއިލާތަކުގެ އަމިއްލަ ބިންތަކުން ނެރެ، އެ ބިންތަކުގައި އިޒްރޭލުން ގާނޫނާ ހިލާފަށް އާބާދުވަމުން ދިއުމާއި އެކަމާ ދެކޮޅަށް ފަލަސްތީނުގެ ރައްޔިތުން ކުރަމުންދާ މުޒާހަރާތަކަށް އިޒުރޭލުން ފުލުހުންނާއި ސިފައިން ނެރެ ބޮޑެތި ޖަރީމާތައް ހިންގަމުންދާތީ ކަމަަށެވެ.\nމަސްޖިދުލް އަގްސާ އަށް ހަމަލާދީ އެ މާތް ހަރަމްފުޅަށް ގަދަމަކުން ވަދެގަނެ، އެތަނުގައި އަޅުކަންކުރަން ތިބި މީހުންނަށް ހަމަލާދީ އެ މީހުންގެ ލޭ އޮހޮރުވާލައި އަދި ރަސޫލާގެ ދަތުރުފުޅުގައި އެ މިސްކިތަކަށް ވަޑައިގެންނެވި މާތް މިސްކިތުގެ ހުރުމަތްކަނޑާއި އަދި މި ހަމަލާތަކުގައި އެއްވެސް ކުށެއް ނެތް ކުޑަކުދިންނާއި އަންހެނުންނާއި ދުވަސްވީ މީހުން ޝަހީދުވަމުން ދިއުމަކީ ވެސް މި ކުއްލި މައްސަލަ ހުށަހަޅަން ޖެހުނު ސަބަބެއް ކަމަށް އިދިކޮޅު ޕީޕީއެމްގެ ނައިބު ރައީސް ޝިޔާމް ވިދާޅުވި އެވެ.\nއިޒުރޭލުގެ އުފެއްދުންތައް ރާއްޖެ އެތެރެކުރުން މަނާކުރަން މި ކުއްލި މައްސަލައިގައި ގޮވާލައިފައިވާއިރު، ޚާއްސަ ހުއްދައިގެ ދަށުން އެތެރެކުރަން ހުއްދަ ލިބޭ ސިއްހީ ބައެއް ސާމާނު ފިޔަވައި އިޒްރޭލުން އެއްވެސް މުދަލެއް ރާއްޖެ އެތެރެކޮށްފައި ހުރެގެން ނުވާނެ ކަމަށް އިކޮނޮމިކް މިނިސްޓަރު ފައްޔާޒު އިސްމާއިލް ރޭ ވަނީ ވިދާޅުވެފަ އެވެ. ފައްޔާޒު ވިދާޅުވެފައި ވަނީ އިޒްރޭލުން ރާއްޖެއަށް މުދާ އެތެރެކުރުން މާކުރިން ފެށިގެން މަނާކޮށްފައި އޮންނަ އިރު އެފަދަ އުފެއްދުމެއް ރާއްޖޭގައި ވިއްކާ ނަމަ އެއީ ގާނޫނާ ހިލާފަށް އެތެރެކޮށްގެން ވިއްކާ ތަކެތި ކަމަށެވެ.\nIsrael ge mudhaa raajjeygai huregen nuvaane: Fayyaz\nއިޒްރޭލާ ދެކޮޅަށް މުޅި ދުނިޔޭގައި އަޑު އުފުލަމުން ދަނީ އެއްގަމާއި ކަނޑާއި ވައިގެ މަގުން ވެސް ބަންދުކޮށްފައި އޮންނަތާ އެތައް އަހަރެއް ވެފައިވާ ގާޒާގައި ނިކަމެތި ހާލުގައި އުޅެމުންދާ އާންމުންނަށް ދޭން ފެށި ވަރުގަދަ ހަމަލާތަކާ ގުޅިގެންނެވެ.\nފަލަސްތީނުގެ އެތައް އާއިލާއެއް ގެއިން ނެރެ ޔަހޫދީން ވަޒަންވެރި ކުރުމުގެ މަސައްކަތްތަކެއް ފެށުމުން އުފެއްދުނު ހަމަނުޖެހުންތަކަށް ފަހު، އިޒްރޭލުގެ ފުލުހުން ވަނީ ހަރަމްފުޅުމުގައި މުސްލިމުން ރޯދަ މަހުގެ 27 ވިލޭރޭ އަޅުކަމުގައި ތިއްބައި އެ ތަނަށް ވަދެ އެތައް ގެއްލުމެއް ދީފަ އެވެ. އޭގެ ފަހުން ފަލަސްތީނުގެ ޖަމާއަތްތަކުން ވެސް އިޒްރޭލަށް ރޮކެޓުން ހަމަލާ ދެމުން ދާއިރު އިޒްރޭލުން ދިފާއުގައި ކަމަށް ބުނެ ކޮންމެ ދުވަހަކު ދަނީ ބޮމުގެ އެތައް ހަމަލާއެއް ދެމުންނެވެ.\nއިޒްރޭލް ފަލަސްތީން ރައްޔިތުންގެ މަޖިލިސް ރާއްޖެ-ފަލަސްތީން ރާއްޖެ-އިޒްރޭލް މެމްބަރު އަހުމަދު ޝިޔާމް (ނައިފަރު) ޕީޕީއެމް އިދިކޮޅު ފަރާތްތައް ޓޫރިޒަމް ޓޫރިސްޓުން\n29 ކޮމެންޓް, 14 ރިއެކްޝަންސް\nވަރަށްގިނަ ރާޅާއަޅާ ގެސްޓުން އަންނަގައުމެއްތީ. ދިވެހިރާޅާއަޅާ ޒުވާނުން ވަރަށް ދޯޅުވާނެ އެމީހުނާ\nޓޫރިސްޓުން އައުން މަނާކުރުމުން މިކަމަށް ޙައްލެއް ލިބިދާނެކަމަކަށް ނުފެނޭ. އެއިގެ ބަދަލުގަސއި އިތުރު އިޤތިޞާދީ ގޮތުންނާއި އެހެނިހެން ގޮތްގޮތުން ފިއްތުންތައްދިމާވުން އެކަށީގެންވޭ.ޑިޕްލޮމެޓިކް ޙައްލެއް ބޭނުންވާކަމަށް ދެކެން.\nއޭރުން ޑޮލަރު ލިބުން ދަތިވާނެ. ގެސްޓުހައުސްތަކަށް އެމީހުން ވަރަށް އާދޭ.\nމިއީ ހަމަނުޖެޙޭ ކަމެއް! މިގޮތައް ބަލަންޏާ އެމެރިކާމީހުންވެސް މަނާކުރޭ! އެެމީހުން ކިތައްހަނގުރާމަކޮށްފި މުސްލިމުގައުތަކުގަ؟ ރާއްޖޭގެ ޓޫރިޒަމަކީ ވަކި ގައުމަކަށް ވަކިނަސްލަަކަށް ވަކިދީނަަކަށް ބަލައިގެން މީހުންވައްދާ ތަނެއްނުން! މިކަހަލަ ނިންމުމެއް ނިންމައިފިއްޔާ ޓޫރިޒަމަށް ނޭދެވޭ އަސަރުއެތައް އަހަރަކަށް ކުރާނެ!!!\nއިޒްރޭލްގެ ޓޫރިސްޓުން އަދި އެނޫންގައުމެއްގެ ޓޫރިސްޓުން އައުން މަނާކުރުމުން ވާނީ އަހަރެމެންނަށް ގެއްލުން. އިޒްރޭލް ފަލަސްތީންގެ ބިމުގައި ވެރިވެގެން އުޅޭއުޅުން ހުއްޓުވޭނީ ވާހަކަދައްކައިގެން. 50 އެތެއްއަހަރެއްގެ މައްސަލަ އެހާފަސޭހަނުވާނެ ހައްލުހޯދަން. މިކަމަށް ގައުމުތަކުގެ ސަރުކާރަށް ނުކުޅެދިފައި.\nމިއީ ގޯސް ވިސްނުމެއް! އިޒްރޭލުް އެންމެން އެމީހުންގެ ސަރުކާރުކުރާ ކަންކަމާ ތާއީދެއްނުކުރޭ! ބައެއްމީހުން މަގުތަތީގަ މުޒާހަރާވެސްކުރި އެކަމާ ދެކޮޅަށް! އަދި އިޒްރޭލުގައި މުސްލިމުންވެސް ތިބޭއިރު މިކަހަލަ ގޮތަކަށް ޗުޢްޓީއައުން މަަނާކުރުމަކީ އިންސާފުވެރިގޮތެއް ނުން! ޓޫރިޒަމަް މިހާދަށްއިރު މިކަަހަލަ ކަންކަން އިންޑަސްޓްރީއަށް ނުވެއްދުން އެދެން!\nޝިޔާމެއް ކަމަކު ތީ ކޮންމެހެން ކުރަން ޖެހޭ ކަމެއް.\nމިކަހަލަ ދެފުށްކެހެރިން ގައުމު ހަލާކުކުރަނީ\nއިމާންތެރިކަން ކުޑަ މީހުންނަށް ހީވާނެ ކާއެތިކޮޅު ދެނީ ޔަހޫދީންކަމަށް. ތަދުބިރުތައް ފުލުން ދުއްވާލާފަ ތަޤުދީރު ރިޒުޤުކުށަވަރުކޮށް ދެއްވާނެ.


އައްޑޫސިޓީގައި ހިންގި މާރާމާރީއާ ގުޅިގެން މީހަކު ހައްޔަރުކޮށްފި | Sandhaanu\nއައްޑޫސިޓީގައި ހިންގި މާރާމާރީއާ ގުޅިގެން މީހަކު ހައްޔަރުކޮށްފި\nމިދިޔަ ހުކުރު ދުވަހު އައްޑޫ ސިޓީގައި ތޫނު އެއްޗަކުން ހަމަލާދީ މީހަކު ޒަހަމް ކޮށްލި މައްސަލަ އާއި ގުޅިގެން މީހަކު ހައްޔަރުކޮށްފި އެވެ.\nފުލުހުން މިއަދު ބުނީ އައްޑޫސިޓީގައި ހިންގި މާރާމާރީއާއި ގުޅިގެން ހައްޔަރުކުރީ 31 އަހަރުގެ ފިރިހެނެއްކަމަށެވެ.\nއެ މައްސަލާގައި ކޯޓު އަމުރެއްގެ ދަށުން މީހަކު ހައްޔަރު ކުރީ ރޭގެ ވަގުތެއްގައި ކަމަށް ފުލުހުން ބުންޏެވެ.\nއައްޑޫ ސިޓީ ފްލެޓް ސަރަހައްދުގައި ހިންގި މި މާރާމާރީގައި ތޫނު އެއްޗަކުން ހަމަލާ ދިނުމުގެ ސަބަބުން ހިތަދޫއަށް ނިސްބަތްވާ އުމުރުން 29 އަހަރުގެ ފިރިހެނަކު ވަނީ ޒަހަމްވެފައެވެ.\nއެ ޒަހަމްތަކަށް އައްޑޫ އިކުއެޓޯރިއަލް ހޮސްޕިޓަލުން ފަރުވާ ދިނުމަށްފަހު އިތުރުފަރުވާއަށް ވަނީ މާލެ ގެނެސްފައެވެ.


Arabi Party ehge eheegai Netanyahu Israel ge Boduvazeerukamun dhurukohffi\nއަރަބި ޕާޓީއެއްގެ އެހީގައި ނެތަންހާޔޫ އިޒްރޭލުގެ ބޮޑުވަޒީރުކަމުން ދުރުކޮށްފި\n-3weeks ago2- މުއައްލިމް އިބްރާހިމް\nއިޒްރޭލުގެ މެދުވިސްނުމާއި ކަނާތުފިޔައިގެ ސިޔާސީ ޕާޓީތަކަކުން، އަރަބި އިޒްރޭލު ޕާޓީއެއްގެ އެހީތެރިކަން ހޯދައި އެގައުމުގެ ބޮޑުވަޒީރު ބެންޖަމިން ނެތަންޔާހޫގެ 12 އަހަރުގެ ވެރިކަން ނިމުމަކަށް ގެނެސްފިއެވެ.\nއިޒްރޭލުގައި މާޗްމަހުގެ 23ވަނަ ދުވަހުގައި ބޭއްވި އާންމު އިންތިޚާބުގައި ނެތަންހާޔޫގެ ލިކޫޑް ޕާޓީއަށް އެންމެ ގިނަ ގޮނޑި ލިބުނަސް، ގިނިކަންޏާ ސަރުކާރެއް އެކުލަވާލެވޭނެފަދަ ގޮތެއް ނެތުމުން އެގައުމުގެ ރައީސް ރޫވެން ރިވްލިން ވަނީ ސަރުކާރެއް އެކުލަވާލުމުގެ ފުރުސަތު އިދިކޮޅު ލީޑަރު ޔައިރް ލެޕިދަށް ދީފައެވެ. ފާހަގަކޮށްލެވޭ ގޮތުގައި ޔައިރް ލެޕިދްގެ ކަނާތު ފިޔައިގެ ޔެޝް އަތީދް ޕާޓީއަކީ މީގެކުރިން ނެތަންހާޔޫގެ ކޯލިޝަންގެ ބައިވެރިއެކެވެ.\nޔައިރް ލެޕިދް އަދި އޭނާގެ ޔެޝް އަތީދް ޕާޓީއަށް ކޯލިޝަނެއް ހެދުމަށް ލިބުނު ފުރުޞަތުގައި އެ ޕާޓީއާއި ގުޅުނު އެންމެ މުހިންމު ބައިވެރިޔާއަކީ އެޤައުމުގެ ކަނާތު ފިޔައިގެ ވިސްނުމުގެ ނަފްތާލީ ބެނެޓް އަދި އޭނާގެ ޔަމީނާ ޕާޓީއެވެ. ޔަމީނާ ޕާޓީއަށް އިޒްރޭލުގެ ޤާނޫނު ހަދާ މަޖިލީހުގެ ހަ ގޮނޑި ލިބިފައިވެއެވެ.\nބެނެޓަކީ މީގެކުރިން ބޮޑުވަޒީރު ނެތަންހާޔޫގެ ގާތް މީހެކެވެ. އެގޮތުން އޭނާ ވަނީ ނެތަންހާޔޫގެ ސަރުކާރުގެ ޑިފެންސް މިނިސްޓަރުކަންވެސް އަދާކޮށްފައެވެ. ޔައިރް ލެޕިދް އަދި ނަފްތާލީ ބެނެޓް ސަރުކާރެއްގެ އެއްބަސްވުމަކަށް އައިސް، ސަރުކާރެއް އެކުލެވޭނެކަން ޔަގީންކުރުމަށް އެހީތެރިކަން ހޯދީ ޢަރަބި އިޒްރޭލު ޕާޓީއެއްކަމަށްވާ ޔުނައިޓެޑް ޢަރަބް ލިސްޓާއެކުގައެވެ. އެ ޕާޓީން އިޒްރޭލުގެ އާންމު އިންތިޚާބުގައި ފަސް ގޮނޑި ހޯދިއިރު، އެ ޕާޓީވެފައިވަނީ އިޒްރޭލުގެ "ކިންގމޭކަރ"އަށެވެ.\nއެގޮތުން ނެތަންޔާހޫވެސް ސަރުކާރެއް ހެދުމަށް މަސައްކަތް ކުރިއިރު، ޔުނައިޓެޑް ޢަރަބް ލިސްޓުގެ އެހީ ހޯދުމަށް މަސައްކަތްކުރިއެވެ. އޭރު ޔަމީނާ ޕާޓީން ނެތަންޔާހޫގެ ކޯލިޝަން ސަރުކާރުގައި ބައިވެރިވާން ދެކޮޅު ހެދި ސަބަބަކީވެސް އެއީއެވެ.\nނަމަވެސް ޔައިރް ލެޕިދް ވަނީ ޔަމީނާ ޕާޓީ އަދި ޔުނައިޓެޑް ޢަރަބް ލިސްޓް އެއްގަލަކަށް އަރުވައި، ސަރުކާރެއް އެކުލަވާލުމަށް ދީފައިވާ މުހުލަތު ހަމަވުމުގެ މަދު ގަޑިތަކެއްކުރިން އެޤައުމުގެ ރައީސް ރޫވެން ރިވްލިނަށް އެކަން އަންގާފައެވެ. މީގެ އިތުރުންވެސް އެކި ޕާޓީތަކަކުން ވަނީ މި އާ ކޯލިޝަން ސަރުކާރުގައި ބައިވެރިވާން ނިންމާފައެވެ.\nމި ސަރުކާރުގެ އެއްބަސްވުން ރޭވިފައިވާގޮތުން، ފުރަތަމަ ދެ އަހަރު ބޮޑުވަޒީރުކަން އަދާކުރާނީ ނަފްތާލީ ބެނެޓެވެ. އަދި ބާކީއޮތް ދެ އަހަރު ވެރިކަން ކުރާނީ އިދިކޮޅު ލީޑަރު ޔައިރް ލެޕިދެވެ. ފާހަގަކޮށްލެވޭ ގޮތުގައި މިއީ އިޒްރޭލުގެ ވެރިކަންކުރާ ކޯލިޝަނެއްގައި ޢަރަބި އިޒްރޭލު ޕާޓީއެއް ހިމެނޭނެ ފުރަތަމަ ފަހަރެވެ. އެހެންކަމުން މި ކޯލިޝަން ސަރުކާރު ދެމިއޮންނާނެކަމާއި، މުސްލިމުންނާމެދު އާ ސަރުކާރުން އަމަލުކުރާނެގޮތެއް ބެލުމަށް ގިނަބަޔަކު ތިބީ ކެތްމަދުވެފައެވެ.\nއާ ސަރުކާރު ރަސްމީވެގެންދާނީ ކޯލިޝަން އެއްބަސްވުމަށް އިޒްރޭލުގެ ގާނޫނު ހަދާ މަޖިލީހުގެ ރުހުން ލިބިގެންނެވެ. ބެލެވޭ ގޮތުގައި ކުރިއަށް އޮތް ހަފްތާއެއް ނުވަތަ ދެ ހަފުތާއެއްގެ ތެރޭގައި އެކަން ވެގެންދާނެއެވެ.


Zamaan vee gameshow "Jeopardy!" ge mashooru host maruvejje | ThePress\nޒަމާންވީ ގޭމް ޝޯ "ޖެޕަޑީ!" ގެ މަޝްހޫރު ހޮސްޓް މަރުވެއްޖެ\n09 November 2020, 11:27\n1984 ވަނަ އަހަރުން ފަށައިގެން "ޖެޕަޑީ!" ހޮސްޓް ކުރަމުން އައި އެލެކްސް ޓްރެބެކް / ފޮޓޯ: ޓްވިޓާ\nއެމެރިކާގެ ޓީވީ ޕްރޮގްރާމްތަކުގެ ތެރެއިން އެންމެ ޒަމާންވީ އެއް ގޭމް ޝޯ ކަމަށްވާ "ޖެޕަޑީ!"ގެ މަޝްހޫރު ހޮސްޓް، އެލެކްސް ޓްރެބެކް، މަރުވެއްޖެއެވެ.\nސްޓޭޖް-ފޯ ޕެންކްރިއެޓިކް ކެންސަރުގެ ޝިކާރައަކަށް ވި ކަން، 2019 ވަނަ އަހަރުގެ މާޗް މަހު އިއުލާން ކުރި ޓްރެކެބް، އުމުރުން 80 އަހަރުގައި މި ދުނިޔެ ދޫކުރީވެސް ހަމަ އެ ބަލީގައެވެ.\n1984 ވަނަ އަހަރުން ފަށައިގެން "ޖެޕަޑީ!" ހޮސްޓް ކުރަމުން އައި ޓްރެބެކަށް ވަނީ، ގިނަ އެވޯޑްތަކެއްވެސް ކަށަވަރު ކޮށްފައެވެ.\nއެލެކްސް ޓްރައިބެކް ވަނީ 2019 ވަނަ އަހަރު "އައުޓްސްޓޭންޑިންގް ގޭމް ޝޯ ހޮސްޓް" އެމީ އެވޯޑް ހާސިލުކޮށްފަ /ފޮޓޯ: ގެޓީއިމޭޖަޒް\nޓްރެބެކް މަރުވުމާ ގުޅިގެން، "ޖެޕަޑީ!" ގެ ޕްރޮޑިއުސަރު ކަމަށް ވާ ސޮނީ ޕިކްޗާޒް އިން ވަނީ ބަޔާނެއް އާންމު ކޮށްފައެވެ. ފާއިތުވީ 37 އަހަރުގެ ދިގު މާޒީގައި، އެލެކްސް ޓްރެބެކްއަކީ ދުވަހުގެ ބުރަ މަސައްކަތަށް ފަހު ސިކުނޑިއަށް ހަމަޖެހުން ލިއްބައިދެނިވި މުނިފޫހިފިލުވުމުގެ ބައިވެރިޔާ ކަމަށާ، އޭނާގެ އަޑަކީ ދުނިޔޭގެ އެކި ކަންކޮޅުތަކުން އެތައް މިލިއަން ބަޔަކަށް ހިތްހަމަޖެހުން ލިއްބައިދިން އަޏޑެއް ކަމަށް ސޮނީ ޕިކްޗާޒްގެ ބަޔާނުގައިވެއެވެ.\nކެނޭޑިއަން-އެމެރިކަން ދަރިކޮޅުގެ ޓްރެބެކްއަށް، ކެނެޑާގެ މަގުބޫލު ބޮޑުވަޒީރު ޖަސްޓިން ޓްރޫޑޯވެސް ވަނީ ތައުރީފު ކުރައްވާފައެވެ.\nޓްރެބެކް ވަނީ "ޖެޕަޑީ!"ގެ 8200 އަށް ވުރެ ގިނަ އެޕިސޯޑް ހޮސްޓް ކޮށްފައެވެ. 2014 ވަނަ އަހަރު އޭނާ ވަނީ، އެއް ގޭމް-ޝޯއެއް އެންމެ ގިނަ ދުވަހު ހޮސްޓްކުރި ޕްރެޒެންޓަރުގެ ގިނިސް ވޯލްޑް ރެކޯޑް ވެސް ކަށަވަރު ކޮށްފައެވެ.\nކެންސަރު ބަލީގެ ވޭންދެނިވި ފަރުވާ ހޯދަމުން ދިޔަ އިރުވެސް ޓްރެބެކް ވަނީ "ޖެޕަޑީ!"ގެ ޝޯތައް ހޮސްޓް ކޮށްދީފައެވެ. 2022 ވަނަ އަހަރުގެ ނިޔަލަށް ޝޯ ހޮސްޓް ކުރުމަށް ޓްރެބެކް އޮތީ ކޮންޓްރެކްޓް ހަދާފައެވެ.\n"ޖެޕަޑީ!" އަކީ ތަފާތު ގޭމް ޝޯއެކެވެ. ޝޯ ފަރުމާ ކޮށްފައި ވަނީ އާންމު މައުލޫމާތުގެ ޖަވާބުތަކެއް ހޮސްޓް ހުށަހެޅުމުން، ގޭމްގެ ބައިވެރިން ސުވާލު ދެނެގަންނަ ފަދަ ގޮތަކަށެވެ. އެލެކްސް ފްލެމިންގްއާއި ޓްރެބެކް ހުށަހަޅާ ދެމުން ދިޔަ "ޖެޕަޑީ!" އަކީ ޓީވީ ޝޯތަކުގެ ރޭޓިންގް ރެކޯޑްތަކެއްވެސް މުގުރާލި ގޭމް ޝޯއެކެވެ.\nކެންސަރު މުނިފޫހިފިލުވުން ލައިފްސްޓައިލް ލުއި ހަބަރު ސިއްހަތު


Tottenham thin vana ah, Arsenal ge form kuriah | Mihaaru\nލަނޑު ޖެހުމަށް ފަހު ސޮން އުފާފާޅުކުރަނީ.-- ފޮޓޯ: އޭއެފްޕީ\n03 ޖެނުއަރީ 2021 - 09:11\nލަންޑަން (ޖެނުއަރީ 3) - އިނގިރޭސި ޕްރިމިއާ ލީގުގައި ރޭ އަމިއްލަ ދަނޑުގައި 3-0 އިން ލީޑްސް ޔުނައިޓެޑް ބަލިކޮށް ޓޮޓެންހަމް ހޮޓްސްޕާސް ތިން ވަނަ އަށް ޖެހިލިއިރު، ރަށުން ބޭރުގައި ވެސްޓް ބްރޮމްގެ މައްޗަށް 4-0 އިން ކުރިހޯދައި އާސެނަލުން ލީގުގައި ޖެހިޖެހިގެން ތިން ވަނަ މެޗުން މޮޅުވެއްޖެ އެވެ.\nލީގުގެ އެއް ވަނައިގައި އޮތް ލިވަޕޫލާއި ދެ ވަނައިގައި އޮތް މެންޗެސްޓާ ޔުނައިޓެޑަށް 16 މެޗުން ލިބިފައިވަނީ 33 ޕޮއިންޓެވެ. ޓޮޓެންހަމް ތިން ވަނަ އަށް އެރީ ހަތަރެއްގައި އޮތް ލެސްޓާ ސިޓީއާ ޕޮއިންޓުގެ ގޮތުން އެއްވަަރުވި ނަމަވެސް ފައިދާ ގޯލުން ކުރިހޯދައިގެންނެވެ. ޓޮޓެންހަމްގެ 29 ޕޮއިންޓާ އެކު ފައިދާ 14 ގޯލު އޮތްއިރު، ލެސްޓާގެ އޮތީ 29 ޕޮއިންޓާއި ފައިދާ ނުވަ ގޯލެވެ.\nލީޑްސް އިން ފަށައިގެން ރަނގަޅު ކުޅުމެއް ދައްކަމުން ދަނިކޮށް ޓޮޓެންހަމުން މެޗުގެ 29 ވަނަ މިނިޓްގައި ލީޑުނެގީ ހެރީ ކޭން ކާމިޔާބުކުރި ޕެނަލްޓީންނެވެ. ފުރަތަމަ ހާފު ނިމުމުގެ ކުރިން ކޭން ދިން ބޯޅައަކުން ސޮން ހެއުން މިން ވަނީ ޓޮޓެންހަމަށް ލީޑުފުޅާކޮށްދީފަ އެވެ. މިއީ ސޮން ޓޮޓެންހަމަށް އޭނާ ޖަަހައިދިން 100 ވަނަ ގޯލެވެ. ދެ ވަނަ ހާފުގައި ޓޮޓެންހަމްގެ ތިން ވަނަ ގޯލު ޖެހީ ކޯނަރަކުން ސޮން ނަގައިދިން ބޯޅައަކުން ޓޯބީ އަލްޑަވެއިރަލްޑް އެވެ. އޭނާ ބޮލުން ޖެހި ބޯޅަ ލީޑްސްގެ ކީޕަރު އިލާން މެލިއޭ ސަލާމަތްކުރީ ގޯލުގެ ރޮނގު ހުރަސްކުރި ފަހުންނެވެ.\nއިތުރު ވަގުތުގައި ދެ ވަނަ ރީނދޫ ކާޑާ އެކު ޓޮޓެންހަމްގެ މެޓް ޑޮހަޓީ އަށް ވަނީ ރަތް ކާޑެއް ދައްކައިފަ އެވެ.\nޓޮޓެންހަމްގެ ކޯޗު ހޯސޭ މޮރީނިއޯ ބުނީ އެންމެ ފަހުން ކުޅުނު މެޗުތަކުގައި ނަތީޖާ ނުނެރެވިގެން ކޮންމެވެސް ވަރެއްގެ މާޔޫސްކަމެއް އުޅޭ ކަމަށާއި އެކަމުން އަރައިގަންނަން މި ލިބުނީ މުހިއްމު ތިން ޕޮއިންޓް ކަމަށެވެ.\nއާސެނަލްގެ ލަކަޒޭޓް ލަނޑު ޖެހުމަށް ފަހު އުފާފާޅުކުރަނީ.-- ފޮޓޯ: އޭއެފްޕީ\nވެސްޓް ބްރޮމް ދަނޑުގައި ކުޅުނު މެޗުގައި އާސެނަލަށް ލީޑުނަގައިދިނީ މެޗުގެ 23 ވަނަ މިނިޓްގައި ސްކޮޓްލެންޑްގެ ފުލްބެކް ކިއެރަން ޓިއެރަނީ އެވެ. އޭގެ ތިން މިނިޓް ފަހުން ބުކާޔޯ ސަކާ ވަނީ އާސެނަލަށް ލީޑުފުޅާކޮށްދީފަ އެވެ. ދެ ވަނަ ހާފުގައި އާސެނަލްގެ އަނެއް ދެ ގޯލު ޖެހީ ފަހަކަށް އައިސް ރަނގަޅު ފޯމެއްގައި ހުރި ފްރާންސްގެ އަލެކްސަންޑަ ލަކަޒޭޓް އެވެ. އޭނާ ދެ ގޯލު ޖެހީ ފަސް ވަރަކަށް މިނިޓް ތެރޭގަ އެވެ.\nމި މޮޅާ އެކު އާސެނަލް ވަނީ 17 މެޗުން 23 ޕޮއިންޓް ހަމަކޮށް ލީގުގެ 11 ވަނަ އަށް ޖެހިލައިފަ އެވެ. އާސެނަލްގެ ކޯޗު މިކޭލް އާޓެޓާ ބުނީ ކުޅުންތެރިންނާއި ސަޕޯޓަރުންގެ މޫނުމަތިން ހިތްހަމަޖެހުން ފެނުމަކީ ކްލަބް ކުރިއަށްދާ ކަމުގެ ހެއްކެއް ކަމަށާއި ބޭނުންވަނީ މި ފޯމު ކުރިއަށްގެންގޮސް ވީ އެންމެ ރަނގަޅު ނަތީޖާތަކެއް ނެރުމަށް ކަމަށެވެ.\nއާސެނަލް ޓޮޓެންހަމް އިންގްލިޝް ޕްރިމިއާ ލީގް\nމަރުހަބާ އާސެނަލް.މަރުހަބާ ސްޕަޑްސް.\nމަރުހަާ ރަދީފް. ރޭގަ ފެނިގެންދިޔައީ އާސެނަލްގެ ހަގީގީ ފެންވަރު. މަރުހަބާ ސްޕާސް. މިސީޒަނުގަ ޓްރޮފީއެއް ނަގާނެކަމަށް އުންމީދުކުރަން. މަރުހަބާ ރެއާލް. ލަލީގާ ނަގާނެކަމަށް އުންމީދުކުރަން.


"ސްޓޫޑަންޓް އޮފް ދި އިޔާ 2" ގެ ޕޯސްޓަރެއް.\n13 އެޕްރީލް 2019 - 07:48\nކަރަން ޖޯހަރު ޕްރޮޑިއުސްކޮށް، ޕުނީތު މަލްއުތުރާ ޑައިރެކްޓްކުރާ މި ފިލްމުގެ ބަތަލުގެ ރޯލުން ޓައިގާ ޝްރޮފް ފެނިގެންދާ އިރު، އޭނާއާ އެކު ބަތަލާއިންގެ ގޮތުގައި ފެނިގެން ދާނީ އަލަށް ތައާރަފުވާ އަނަންޔާ ޕާންޑޭ އާއި ތާރާ ސުތާރިއާ އެވެ. އަނަންޔާއަކީ މަޝްހޫރު އެކްޓަރު ޗަންކީ ޕާންޑޭ ދަރިއެކެވެ.\nކަރަން 2012 ވަނަ އަހަރު ޑައިރެކްޓްކޮށް، އާލިއާ ބަޓާއި ވަރުން ދަވަން އަދި ސިދާތު މަލްއުތުރާ ބޮލީވުޑަށް ނެރުނު، ކޮލެޖް ތިން ޒުވާނެއްގެ މެދުގައި ހިނގާ ތިނެސްކަން ލޯބީގެ ވާހަކައެއް ކިޔައި ދިން "ސްޓޫޑަންޓް އޮފް ދި އިޔާ" ގެ ދެވަނަ ފިިލްމުގެ ގޮތުގައި ގެނެސްދޭ "ސްޓޫޑަންޓް އޮފް ދި އިޔާ 2" ސިނަމާތަކަށް އަންނާނީ އަންނަ މަހުގެ 10 ވަނަ ދުވަހު އެވެ.\nޓްރެއިލާ އިން ފެންނަ ގޮތުގައި ދެވަނަ ބަޔަކީ ވެސް ކުރީ ބަޔާ އެއްގޮތަށް ކޮލެޖްގެ ވާދަވެރިމާއި ތިނެސްކަން ލޯބީގެ ކަންތައްގަނޑެއް ފެނިގެން ދާނެ ފިލްމެކެވެ.\nމިއީ ޒުވާނުންނާ ވަރަށް ގުޅޭ ކަހަލަ ފިލްމަކަށް ވާނެ އެވެ. ޓްރެއިލާ އިން މަންޒަރުތައް ފެންނަލެއް ޗާލުވެފައި، އެހާމެ ކުލަ ގަދަ އެވެ.\n"ސްޓޫޑަންޓް އޮފް ދި އިޔާ 2" އަކީ ކަރަންގެ ފިލްމު ކުންފުނި ދަރުމާ އިން މި އަހަރު ރިލީޒް ކުރާނެ ތިން ވަނަ ފިލްމެވެ. ފުރަތަމަ ފިލްމު އަދި އަކްޝޭ ކުމާރު ލީޑް ރޯލް ކުޅުނު "ކޭސަރީ" ބޮކްސް އޮފީހުގައި ބޮޑު ކާމިޔާބީއެއް ހޯދަމުން އަންނަ އިރު، ދެވަނަ ފިލްމަކީ މި މަހުގެ 17 ގައި ރިލީޒް ކުރާ "ކަލަންކް" އެވެ.\nތާޕްސީ އަށް އަނޫބަވްގެ "ތައްޕަޅު"\nމިދިޔަ އަހަރު ރިލީޒްކޮށް، ކްރިޓިކުންގެ ލޯބި ހޯދި ފިލްމު "މުލްކް" އަށް ފަހު، އެ ފިލްމުގެ ޑައިރެކްޓަރު އަނޫބަވް ސިންހާ އަނެއްކާ ވެސް ބަތަލާ ތާޕްސީ ޕައްނޫ ހިމަނައިގެން ފިލްމެއް ހަދަން ނިންމައިފި އެވެ.\nWhen you go for the bullseye! @taapsee talks about the challenges of shooting for #SaandKiAankh https://t.co/mhJcghB6zD\n— Ankita Chaurasia (@AnkitaMirror) April 11, 2019\nއިޖުތިމާއީ މައްސަލައަކަށް ބިނާކޮށް ހަދާ ފިލްމަށް ދީފައިވާ ނަމަކީ "ތައްޕަޅު" އެވެ. އަންނަ އޮގަސްޓް މަހުގެ ތެރޭގައި ޝޫޓިން ފަށަން ތާވަލުކޮށްފައިވާ ފިލްމު ސިނަމާތަކަށް ގެންނަން ނިންމާފައި ވަނި އަންނަ އަހަރުގެ އަންހެނުންގެ ދުވަހު އެވެ. އެއީ މާޗް 8 ގަ އެވެ.\nމިދިޔަ މަހު ރިލީޒް ކުރި ކާމިޔާބު ފިލްމު "ބަދުލާ" ގެ ބަތަލާ ތާޕްސީ މި ވަގުތު އަންނަނީ އަނޫރާގް ކެޝަޕްގެ "ސާންޑް ކީ އާންކް" ގެ މަސައްކަތް ކުރަމުންނެވެ.\nއަނޫބަވް މިހާރު އަންނަނީ އަޔޫޝްމަން ކުރާނާއާ އެކު "އާޓިކަލް 15" ކިޔާ ފިލްމެއް ހަދަމުންނެވެ.\nމިއޮތީ "ދޭ ދޭ ޕިޔާރު ދޭ" ގެ ފުރަތަމަ ލަވަ\nއަންނަ މަހުގެ 17 ގައި ރިލީޒް ކުރާ އަޖޭ ދޭވްގަންގެ ރޮމޭންޓިކް ކޮމެޑީ "ދޭ ދޭ ޕިޔާރު ދޭ" ގެ ފުރަތަމަ ލަވަ ދައްކާލައިފި އެވެ.\nMeet my #VaddiSharaban from @DeDePyaarDe - @Rakulpreet. Song out now. 🥂https://t.co/CQDvpkbLAD#Tabu @AkivAli@Mrvipinpatwa @kumaarofficial @SunidhiChauhan5 @navrajhansnavi @BoscoMartis@TSeries @LuvFilms @itsBhushanKumar @luv_ranjan @gargankur\nލަންޑަނުގައި މަންޒަރުތައް ނަގާފައިވާ ލަވަ "ވައްޑީ ޝަރާބަން" އިން ފެނިގެން ދަނީ އަޖޭ އާއި ރަކުލް ޕްރީތު ސިންގެވެ. މި ލަވަ ކިޔާފައި ވަނީ ސުނީދީ ޗޯހަން އާއި ނަވްރާޖް ހަންސެވެ. ލަވައިގެ މިއުޒިކް ވިޕިން ޕަޓްވާ ހަދާފައިވާ އިރު، ޅެން ލިޔެފައި ވަނީ ކުމާރެވެ.\nތައްބޫ ވެސް މުހިއްމު ރޯލަކުން ފެނިގެންދާ "ދޭ ދޭ ޕިޔާރު ދޭ" އަކީ ޒުވާން ދަރިން ތިބި 50 އަހަރުގެ ފިރިހެނަކު އޭނާގެ ދަރިންގެ އުމުރުގެ ޒުވާން އަންހެނަކާ އެކު ބާއްވާ ލޯބީގެ ގުޅުމެއްގެ ސަބަބުން ދިމާވާ މަޖާ ކަންތައްތަކެއްގެ މައްޗަށް ބިނާކޮށް އާކިވް އަލީ ޑައިރެކްޓްކޮށްފައިވާ ފިލްމެކެވެ.\n"ދަބަންގް 3" ގެ ފުރަތަމަ ޝެޑިއުލް ނިންމާލައިފި\nމި މަހުގެ އެއް ވަނަ ދުވަހު މަދިޔަ ޕްރަދޭޝްގައި ޝޫޓިން ފެށި ސަލްމާން ހާންގެ "ދަބަންގް 3" ގެ ފުރަތަމަ ޝޫޓިން ޝެޑިއުލް ނިންމާލައިފި އެވެ.\nއެކަން ސަލްމާން ވަނީ ފިލްމުގެ ސެޓުން ނަގާފައިވާ ފޮޓޯއަކާ އެކު ޓްވިޓާގައި ވެސް ހިއްސާކޮށްފަ އެވެ.\nމި ފިލްމަކީ އޭނާ ޗުލްބުލް ޕާންޑޭ ކިޔާ ފުލުހެއްގެ ރޯލުން ފެނިގެންދާ "ދަބަންގް" ސީރީޒްގެ ތިން ވަނަ ބައެވެ. މި ފަހަރު ވެސް ސަލްމާނާ އެކު ފިލްމުގެ ބަތަލާގެ ރޯލުން ސޮނާކްޝީ ސިންހާ ފެނިގެންދާ އިރު، ޕްރަބޫދޭވާ ޑައިރެކްޓް ކުރާ ފިލްމުން އިތުރު ބަތަލާއަކު މި ފަހަރު ފެންނާނެ އެވެ.\n"ދަބަންގް 3" ރިލީޒް ކުރާނެ ކަމަށް ބެލެވެނީ އާލިއާ ބަޓާއި ރަންބީރު ކަޕޫރްގެ ފެންޓަސީ ފިލްމު "ބުރައްމަސްތުރާ" ތާވަލުކޮށްފައި އޮތް ތާރީހު ކަމަށްވާ މި އަހަރުގެ ޑިސެމްބަރު މަހުގެ 20 ވަނަ ދުވަހު އެވެ.\nސަލްމާން ދެން އެންމެ އަވަހަށް ސްކްރީނުން ފެންނާނީ ފިތުރު އީދުގައި ގެނެސްދޭ "ބާރަތު" އިންނެވެ.\nއިތުރު ލިޔުންތައް ބޮލީވުޑް ސަލްމާން ޚާން އަޖޭ ދޭވްގަން ސޮނާކްޝީ ސިންހަ ޓައިގާ ޝްރޮފް


Pearl evves kusheh nukurey: Divya\nޕާލް ކުށެއް ނުކުރޭ، އޭނާ ވަނީ ފްރޭމްކޮށްފައި: ދިވްޔާ\nދިވްޔާ އާއި ޕާލް\nރޭޕްގެ ތުހުމަތުގައި މިހާރު ޖަލަށް ލާފައިވާ ޓީވީ އެކްޓަރު ޕާލް ވީ. ޕޫރީއަކީ ކުށެއް ނެތް މީހެއް ކަމަށް ފިލްމު ޑައިރެކްޓަރު އަދި ބަތަލާ ދިވްޔާ ކޯސްލާ ކުމާރު ބުނެފި އެވެ. ދިވްޔާގެ އިތުރުން ޓީވީ ސިލްސިލާތައް ޕްރޮޑިއުސްކުރާ އެކްތާ ކަޕޫރާއި ވަރަށް ގިނަ ޓީވީ އެކްޓަރުން ވަނީ ޕާލް އަކީ މައުސޫމް މީހެއް ކަމަށް ބުނެ ސޯޝަލް މީޑިއާގައި ޕޯސްޓުތައް ޝެއާ ކޮށްފަ އެވެ.\nދިވްޔާ ބުނި ގޮތުގައި ޕާލް ވަނީ ފްރޭމްކޮށްފަ އެވެ. ޕާލްގެ މައްޗަށް ރޭޕްގެ ތުހުމަތު ކުރާ އަންހެން ކުއްޖާގެ މައިންބަފައިން އެ ކުއްޖާގެ ބެލެނިވެރިކަން ހޯދަން ކޯޓަށް ގޮސްގެން އުޅޭ ކަމަށާއި އަންހެންކުއްޖާގެ ބައްޕަ ކޯޓުގައި ޕާލްގެ ނަން ބޭނުން ކުރަނީ އޭނާއަށް ކޯޓު ކޭސް ކާމިޔާބު ކުރެވިދާނެ ކަމަށް ހީކޮށްގެން ކަމަށެވެ.\n"ނާގިން" ގައި ބަތަލުގެ ބައި ކުޅުނު ޕާލް އާއެކު ދިވްޔާ ވަނީ "ތޭރީ އާކޯން މޭ" ކިޔާ މިއުޒިކް ވީޑިއޯއެއް ކުޅެފަ އެވެ. ދިވްޔާ ބުނަނީ ފާޅުގައި އޭނާ ޕާލްގެ ދިފާއުގައި ނުކުތީ މިކަމުގެ ސަބަބުން އޭނާއަށް ލިބެމުންދާ އަނިޔާތަކުން ސަލާމަތްކޮށް ދިނުމުގެ މަގްސަދުގައި ކަމަށެވެ.\nދިވްޔާ ވަނީ ޕާލް ރޭޕް ކުރިކަމަށް ބުނާ ކުއްޖާގެ މައިންބަފައިންނާއެކު އެ ކުއްޖާ ނަގާފައިވާ ފޮޓޯއެއް ވެސް ޝެއާ ކޮށްފަ އެވެ. މިއީ ކުއްޖާގެ އުމުރުން ފަސް އަހަރުގައި ނަގާފައިވާ ފޮޓޯއެކެވެ. މި ކުއްޖާއަކީ ޕާލް "ބޭޕަނާ ޕިޔާރް" ކިޔާ ސިލްސިލާއެއް ކުޅުނުއިރު އެ ސިލްސިލާގައި ބައިވެރިވި ކުއްޖެކެވެ. އަދި މިކަމެއް ހިނގާފައިވަނީ އެ ޝޯގެ ސެޓުގައި ކަމަށް ޕާލް އާ ދެކޮޅަށް ހުށަހަޅާފައިވާ މައްސަލައިގައި ބުނެފައި ވެއެވެ.\n"ޕާލުގެ މައްޗަށް ކުރާ ރޭޕްގެ ތުހުމަތުގައި ކަން ވެގެން އުޅޭ ގޮތް މި ކިޔައިދެނީ. އޭނާ ރޭޕްކުރި ކަމަށް ބުނާ ކުޑަކުއްޖާގެ މަންމައަކީ ޓީވީ ބަތަލާ އެކްތާ ޝަރުމާ. ކުއްޖާގެ ބައްޕައަކީ އަނިލް ޑޮންޑޭ ކިޔާ މީހެއް. ޕާލްގެ މައްޗަށް ރޭޕްގެ ތުހުމަތު ކުރަނީ މިތަނުން އަނިލް. އޭނާ ބުނަނީ މީގެ ދެ އަހަރު ކުރިން ބާލާޖީ ޓެލެފިލްމްސް އިން ޕްރޮޑިއުސްކުރި "ބޭޕަނާ ޕިޔާރް" ސިލްސިލާގެ ސެޓުގައި އޭނާގެ ފަސް އަހަރުގެ ދަރިފުޅާ ޕާލް ބެހުނު ކަމަށް. އަނިލް އާއި އެކްތާ ޝަރުމާ ވަކިވެ ކޮންމެ މީހަކު ވެސް ކުއްޖާ ބަލަން ބޭނުންވާތީ ދެ މީހުން އުޅެނީ މައްސަލަ ކޯޓަށް ވައްދައިގެން. ފާއިތުވީ ދެ އަހަރުއްސުރެ ކުއްޖާ ބަލަނީ އަނިލް. އަނިލް ބުނަނީ އެކްތާ އަކީ ޓީވީ ބަތަލާއަކަށް ވާތީ ކޮންމެ ދުވަހަކު ދަރިފުޅު ގޮވައިގެން ސެޓުތަކަށް ދާކަމަށް. އަދި އެ ސެޓެތަކުގައި ޝޯތަކުގެ ލީޑް ރޯލު ކުޅޭ އެކްޓަރުން އެ ކުއްޖާއަށް ޖިންސީ ގޯނާ ކުރާކަމަށް. އެހެންވީމާ އޭނާގެ ދަރިފުޅު ކުއްޖާގެ މަންމަ ކައިރީގައި ބެހެއްޓުމަކީ ރައްކާތެރި ކަމަކަށް ނުވާތީ ކޯޓުން ކުއްޖާގެ ކަސްޓަޑީ އޭނާއަށް ދިނުމަށް އަނިލް ކޯޓުގައި އެދިފައި ވަނީ. މި އަނިލްގެ ދޮގު ވާހަކައަށް ފިލްމްފެއާ ބެސްޓް ސްކްރީންޕްލޭ އެވޯޑު ދޭން އަހަންނަށް ފެނޭ،" ކުޑަ ކުއްޖާ ވަރަށް ތުއްތުއިރު އޭނާގެ މައިންބަފައިންނާއެކު ނަގާފައިވާ ފޮޓޯއަކާ އެކު ދިވްޔާ ލިޔެފައިވާ ޕޯސްޓުގައި ބުނެފައި ވެއެވެ.\nޕާލްގެ ދިފާއުގައި މިހާ ފާޅުކަން ބޮޑު ގޮތެއްގައި ވަކާލާތުކުރަން ޖެހުނު ސަބަބު ވެސް ދިވްޔާ ބުނެފައި ވެއެވެ.\n"ޕާލްގެ ބައްޕަ ދާދި ފަހުން ވަނީ މަރުވެފައި. މަންމައަކީ ކެންސަރު ބަލީގައި ވަރަށް ބަލި ހާލު ބޮޑުވެފައި އޮތް މީހެއް. ޕާލް ހައްޔަރު ކުރުމުން އެ މަންމައަށް އަޅާލާނެ އެކަކުވެސް ނެތް. ޕާލް މަންމަ ކޮންމެ ދުވަހަކު އެތައް ފަހަރަކު އަހަރެންނަށް ގުޅައިގެން ރޮއި ރޮއިފަ ދަރިފުޅު ސަލާމަތްކޮށް ދޭށޭ ކިޔާ އާދޭސް ކުރޭ. އެހެންވެ އަހަރެންނަށް މި ކަމުގައި ހަމަ ހިމޭނުން ނުހުރެވުނީ،" ދިވްޔާ ބުންޏެވެ.\nޕާލްގެ ކުށެއް ނެތް ކަމަށް ދިވްޔާ ނޫނަސް ގިނަ މީހުން އެއްބަސްވަނީ މިއީ ދޮގެއްކަން އެމީހުންނަށް ޔަގީންވާތީ ކަމަށް އެމީހުން ބުނެފައި ވެއެވެ. އަދި ޕްރޮޑިއުސަރު އެކްތާ ކަޕޫރު ވެސް ބުނެފައިވަނީ ކުއްޖާގެ މަންމައާ ވެސް އޭނާ ވާހަކަ ދެއްކި ކަމަށާއި މިއީ ޕާލް އާ ދެކޮޅަށް ކުއްޖާގެ ބައްޕަ ދައްކައިގެން އުޅޭ ދޮގު ވާހަކަތަކެއް ކަމަށެވެ.\nޖޫން4ވަނަ ދުވަހު ޕާލް ހައްޔަރުކޮށްފައިވަނީ ކުއްޖާގެ ބައްޕަ ހުށަހެޅި މައްސަލައަކާ ގުޅިގެންނެވެ. އެ މައްސަލައިގައި ބުނެފައިވަނީ ޕާލް އެ ކުއްޖާއަށް ޖިންސީ ގޯނާކޮށް ރޭޕްކުރި ކަމަށެވެ.\nޕާލްގެ ޓީވީ ކެރިއަރުގައި ވަރަށް ގިނަ ސިލްސިލާތަކުގެ ލީޑް ރޯލުތައް ކުޅެފައި ވެއެވެ. އޭގެ ތެރޭގައި "ނާގިން 3" އާއި "ނާގްއަރުޖުނާ އޭކް ޔޯދާ"، "ބޭޕަނާ ޕިޔާރް"، "ޕިރް ބީ ނަ މާނޭ.... ބަދްތަމީޒު ދިލް" އަދި "ދިލް ކީ ނަޒަރް ސޭ ޚޫބްސޫރަތު" ހިމެނެ އެވެ.\nރޭޕް ކުށްކުރުން ޓީވީ ސީރީޒް


Muvahzafunnah Aniya Kuraa Meehunnah Harukashi Fiyavalhu Alhaanan - Wamco - Vaguthu\nމުވައްޒަފުންނަށް އަނިޔާކުރާ މީހުންނާއި މެދު ހަރުކަށި ފިޔަވަޅު އަޅާނަން - ވެމްކޯ\n4 މަސް ކުރިން ( ނޮވެމްބަރު 20, 2019 )\nވެމްކޯގެ އެމްޑި، އަނިޔާވި ޔޫނުސް އާދަމް އާ ބައްދަލުކުރައްވަނީ - ފޮޓޯ: ވެމްކޯ\nވޭސްޓް މެނޭޖްމެންޓް ކޯޕަރޭޝަން (ވެމްކޯ) އެއްވެސް މުވައްޒަފަކަށް ގެއްލުމެއް ނުވަތަ އަނިޔާއެއް ދޭ މީހުންނާއި މެދު ހަރުކަށި ފިޔަވަޅު އަޅާނެ ކަމަށް އެކޯޕަރޭޝަން އިން ވިދާޅުވެއްޖެއެވެ.\nވެމްކޯ އިން މިހެން ވިދާޅުވެފައި ވަނީ ރޭގެ ވަގުތެއްގައި އެކޯޕަރޭޝަނުގައި މަސައްކަތް ކުރަމުންދާ މުވައްޒަފަކަށް ބަޔަކު ގޯނާ ކުރުމަށް މަސައްކަތް ކުރުމާއި ގުޅިގެންނެވެ. އެކޯޕަރޭޝަނުން މައުލޫމާތު ހާމަކޮށްފައިވާ ގޮތުގައި ރޭ ރަޖިސްޓްރީނުކޮށް ހުރި ގޭބިސީއެއްގެ މީހަކު ކުނިކޮތަޅެއް އުކައި ދިނުމަށް އެދުމުން އެކަމަށް އިންކާރު ކުރުމުން އަނިޔާ ކުރުމަށް މަސައްކަތް ކޮށްފައި ވަނީ ޔޫނުސް އާދަމް ނަމަކަށް ކިޔާ މުވައްޒަފަކަށެވެ.\nވެމްކޯ އިން ނެރުނު ނޫސް ބަޔާނުގައި ވިދާޅުވެފައި ވަނީ، ބުރަ މަސައްކަތް ކުރަމުން ދާ ވެމްކޯގެ ކުނި ނަގާ މުވައްޒަފުންނަށް ވީހާވެސް އަމާން މަސައްކަތުގެ މާހައުލެއް ހޯދައިދިނުމަށް އެކުންފުނިން މަސައްކަތް ކުރަމުން ދާނެ ކަމަށެވެ.\nރޭގެ ހާދިސާ އާއި ގުޅިގެން ވެމްކޯގެ މެނޭޖިން ޑިރެކްޓަރ އާދަމް މުހައްމަދު ވަނީ ޔޫނުސް އާއި ބައްދަލް ކުރައްވައި އޭނާ ކުރަމުންދާ މަސައްކަތަށް ހިތްވަރު ދީފައެވެ. ވެމްކޯގެ އެމްޑީ ޔޫނުސް އާއި ބައްދަލު ކުރައްވައި ވިދާޅުވީ ޔޫނުސް ރޭގައި ކަންތައް ކޮށްފައި ވަނީ އެންމެ ރަނގަޅު ގޮތަށް ކަމަށާއި، ރަޖިސްޓްރީ ނުކުރާ އެއްވެސް ގޭބިސީ އަކުން ކުނި އުކުމަކީ އެކޯޕަރޭޝަނުން ކުރަން ޖެހޭ ކަމެއް ނޫން ކަމަށެވެ.\nވެމްކޯއިން ބުނީ މުވައްޒަފުންނަށް އަނިޔާ ކުރުމަށް މަސައްކަތް ކުރާ މީހުންނާއި މެދު ހަރުކަށި ފިޔަވަޅު އަޅާނެ ކަމަށެވެ. އަދި ވެމްކޯއިން އަބަދުވެސް މަސައްކަތް ކުރަމުން ދާނީ "ސާފު ރާއްޖެ" އަމާޒަށް ވާސިލު ވުމަށް ކަމަށާއި، ބުރަ މަސައްކަތް ކުރަމުންދާ ވެމްކޯގެ މުވައްޒަފުންނަށް އެއްވެސް ގޮތަކުން އަނިޔާއެއް ނުވަތަ އެހެންވެސް ދެރަ އަމަލެއް ނުކުރުމަށް އެކޯޕަރޭޝަނުން ވަނީ އިލްތިމާސް ކޮށްފައެވެ.\nލުހުން ވިދާޅުވި ގޮތުގައި، ވެމްކޯ މުވައްޒަފަކު މަސައްކަތުގައި ހުއްޓައި އޭނާއަށް ހަމަލާދިން މި ހާދިސާ ހިނގާފައިވަނީ ރޭ 7:45 ހާއިރު ކަމަށެވެ. މި ހާދިސާ ގައި ވެމްކޯ މުވައްޒަފަށް ހަމަލާ ދިން މީހާ، ކުނި ކޮތަޅުން އޭނާގެ ބޮލުގައި ޖެހުމަށްފަހު އޭނާގެ ގައިގައިވެސް ޖެހި ކަމަށް ވެއެވެ.\nފުލުހުން ވިދާޅުވީ، އެ މުވައްޒަފަށް ހަމަލާ ދީފައިވަނީ ފަނޑިޔާރު މަގުގައި މަސައްކަތުގައި ހުއްޓައި އެ މަގުގައި ހުރި ގެޔަކުން ނުކިތް ފިރިހެނެއް ކަމަށާއި، އޭނާ މުވައްޒަފަށް ހަމަލާ ދިނީ، ރަޖިސްޓްރީ ނުކޮށް ވެމްކޯގެ އުޅަނދަށް ކުނި އަރުވަން އުޅުމުން އެކަމަށް ހުރަސް އެޅުމުން ކަމަށެވެ.\nފުލުހުން މިހާރު މި މައްސަލަ އިތުރަށް ބަލައި ތަހުޤީޤު ކުރަމުންދާއިރު، މި މައްސަލައިގައި އަދި މިހާތަނަށް މީހަކު ހައްޔަރު ކުރި ކަމެއް އެނގިފައެއް ނުވެއެވެ.\nމީގެ ދެ މަހެއްހާ ދުވަސް ކުރިންވެސް މަސައްކަތުގައި އުޅުނު ވެމްކޯ މުވައްޒަފަކަށް މީހަކު ހަމަލާ ދިން މައްސަލައެއް ފެންމަތިވިއެވެ. އެ މައްސަލަ ފެންމަތިވެފައި ވަނީ، މީހަކު ވެމްކޯ މުވައްޒަފަށް ހަމަލާދިން އެ މަންޒަރު ފެންނަ ވީޑިއޯ އެއް މީސްމީޑިއާގައި އާންމުވުމާއި ގުޅިގެންނެވެ.\nވެމްކޯގެ މުވައްޒަފުން ދަނީ ކޮންމެ ދުވަހަކު 27،000 އަށްވުރެ ގިނަ ގޭބިސީ ތަކުގެ ކުނި އުކަމުންނެވެ.\nވެމްކޯއަށް ކުނި ކަހާ 200 ދިވެހިން ހޯދަނީ\nސަފާރީތަކުން ގެންނަ ކުނި ރަނގަޅަށް ބަންދު ކުރެވެން ޖެހޭނެ، އެހެން ނޫނީ ބަލައެއް ނުގަންނާނަން: ވެމްކޯ\nތިލަފުށި ޑިސްޕޯސަލް ސައިޓް ފުރި، ދަތިތަކާއި ކުރިމަތިވެއްޖެ\nނޮވެމްބަރު 20, 2019 17:03\nއެމީހުން ހަޤީގަތުގަވެސް އެކުރަނީ ވަަރަށް ބުރަ މަސައްކަތެއް، އެހާ އިހާނެތިކޮށް ކަންތައް ކުރަން ހެޔޮނުވާނެ\nނޮވެމްބަރު 20, 2019 17:22\nފުރަތަމަ ވެމްކޯގެ މުވައްޒަފުން ނަށް ރީތި ބަހުރުވައިން ވާހަކަ ދައްކަން ދަސްކޮށްދީބަލަ\nނޮވެމްބަރު 20, 2019 17:27\nތިއިން އެއްވެސް މީހަކަށް ފިޔަވަޅެއް ނާޅާނެ. އެނުބައި އަމަލު ހިންގާފައި ވަނީ އެމްޑީޕީ އާއިލާ ތަކުގެ އެމްޑީޕީ މީހުން. މިކަން އެނގިހުރެ މިބުނީ.\nނޮވެމްބަރު 20, 2019 17:29\nއަނިޔާ ކުރިމީހާ ހޯދާ އެއްވެސް ގޮތަކައް މިކަން ޗޮކުން ދުތްވާލަިގެނުވާނެ ،އެހެން ޕުއްޕާޕަ އުޅެދީގެން ުވާނެ.\nނޮވެމްބަރު 20, 2019 17:30\nއަޅުގަނޑުގެ އެޕަރޓްމަންޓް ރަޖިސްޓްރީކޮށްފައި ހުންނައިރު ވެމްކޯއިން ކުނިއުކަނީ ދެރެއިން ތިން ރޭއިން ކަހަލަ ގޮތަކަށް... އެކަމާއި ގުޅިގެން ސުވާލުކުރުމުން ވެމްކޯގެ މުވައްޒަފުން ޖަވާބު ދޭނީ ވަރަށް ހަޑިކޮށް... ހުތުރު ބަހުރުވައިން. އެކަން ހުއްޓުވައި ދެއްވާ ފުރަތަމަ\nނޮވެމްބަރު 20, 2019 18:09\nޥެމްކޯގެ މުވައްޒަފުންގެ އަމަލާއި ބަހުރުވަ ވަރަށް ހަޑި. މުވައްޒަފުން ދިފާއު ކުރާތަން ފެންނަނީ. މުވައްޒަފުން ނަށް އެބަޖެހޭ ވެލް ބިހޭވިން އެންޑް ޑިސިޕިލިންގ އެވަޔަރނެސް ޕްރޮގްރާމް ހިންގަން. އެހެން ނޫނީ ތި ކަހަލަ ކަންތައްތައް ނުހުއްޓުވޭނެ.\nނޮވެމްބަރު 20, 2019 18:29\nއަނިޔާ އާ ފުރައްސާރަ ނުކޮށް އެ މަސައްކަތުގެ އަގު ވަޒަންކޮށްބަލަ\nވެމްކޯގެ މުވައްޒަފުންނަކީ، އަގުވަޒަންނުކުރެވޭފަދަ ބުރަ ހަޑިމަސައްކަތެއް ޤައުމީ މަސައްކަތެއްގެ ގޮތުގައި އިޚުލާޞްތެރިކަމާއެކު ކުރަމުންގެންދާ ދިވެހި އަފުރާދުންނަށް ވީހިނދު، ދިވެހި އެއްވެސް ފަރުދަކު އެމީހުންނަށް އިހާނެތިކޮށް ޢަމަލްކުރުމަކީ، އިންސާނިއްޔަތާވެސް ޚިލާފު ޢަމަލެއް. ހަމަ ބުނާހާގެއަކުންދޭކުނި އެމީހުންނަށް އުކާލުމުގެ ފުރުޞަތެއް ނޯންނާނެ. ޤާނޫނާއި ޤަވަޢިދު ތަކާއި، އުޞޫލާއި، ހަމައިގެ ތެރެއިން ކުނި އުކާލަން ބުނެފިނަމަ އުކާލާނެ. އެފަދަ ޢަމަލްތަކަށް އަޅުގަނޑު ދެކޮޅުހަދައި ކުށްވެރިކުރަން.\nނޮވެމްބަރު 21, 2019 08:38\nއަޅުުގަނޑު ހަމަގައިމުވެސް ވެމްކޯ މުވައްޒަފުންނަށް ބޭރުމީހަކަށް ނުބަލައި މުއާމަލާތްކުރަނީ ވަރަށް އޯގާތެރިކޮށް


Umtiti aa contract ehggai soi kohffi\nކުޅިވަރު - އެފްސީ ބާސެލޯނާ\nއުމްޓީޓީ އައު ކޮންޓްރެކްޓެއްގައި ސޮއި ކޮށްފި\nއުމްޓީޓީ ވަނީ ބާސާއާއެކު ފަސްއަހަރު ދުވަހުގެ އެއްބަސްވުމެއްގައި ސޮއިކޮށްފައި\nއޭނާގެ ރިލީޒް ފީއެއްގެ ގޮތުގައި ކަނޑައަޅާފައިވަނީ 500 މިލިއަން ޔޫރޯ\nކ. މާލެ5ޖޫން 2018 | އަންގާރަ 16:22 1,867\nއުމްޓީޓީ އަދި ބާސެލޯނާގެ ރައީސް ބާޓޯމޯ - އެފްސީ ބާސެލޯނާ\nބާސެލޯނާއަށް ކުޅެމުން އަންނަ ފްރާންސްގެ އިތުބާރު ޑިފެންޑަރު ސެމުއެލް އުމްޓީޓީ އެޓީމާއެކު ހަދާފައިވާ އެއްބަސްވުން އައުކޮށްފިއެވެ.\nއުމްޓީޓީ ވަނީ ބާސާއާއެކު ފަސް އަހަރު ދުވަހުގެ އެއްބަސްވުމެއްގައި ސޮއި ކޮށްފައެވެ. އެހެންކަމުން 2023 ވަނަ އަހަރުގެ ނިޔަލަށް އޭނާ ބާސާގެ ކުޅުންތެރިޔެއްގެ ގޮތުގައި ދެމިހުންނާނެއެވެ. މި ކޮންޓްރެކްޓްގެ ދަށުން އޭނާގެ ރިލީޒް ފީއެއްގެ ގޮތުގައި ކަނޑައަޅާފައިވަނީ 500 މިލިއަން ޔޫރޯއެވެ. އެހެންކަމުން އެހެން ޓީމަކުން މި ކޮންޓްރެކްޓްގެ މުއްދަތުގެ ތެރޭގައި އޭނާ ގެންދަން ބޭނުންވާނަމަ 500 މިލިއަން ޔޫރޯއަށް ވުރެ ބޮޑު އަދަދެއް ދައްކަން ޖެހޭނެއެވެ.\nމީގެކުރިން އުމްޓީޓީގެ ރިލީޒް ފީއަކީ 60 މިލިއަން ޔޫރޯއެވެ. މި އަދަދަކީ މިހާރުގެ މާކެޓަށް ބަލާއިރު ދަށް އަގެއްކަމުން މެންޗެސްޓާ ޔުނައިޓެޑްއިން ވަނީ އޭނާ ހޯދުމަށް ގިނަ މަސައްކަތްތަކެއް ކޮށްފައެވެ.\nބާސެލޯނާގެ ރައީސް ޖޯސެފް މާރިއާ ބާޓޮމޯ ބުނީ އޭނާގެ ރިލީޒް ފީ އެހާ ބޮޑުކުރަން ޖެހުނީ އެހެން ކްލަބްތަކުން އޭނާ ހޯދުމަށް ކުރަމުންދާ މަސައްކަތުގެ ސަބަބުން ކަމަށެވެ. އެހެންކަމުން މިހާރު އޭނާ ހޯދުމަށް އެހެން ޓީމަކުން ނުވެސް ވިސްނާނެ ކަމަށް ބާޓޮމޯ ބުނެފައިވެއެވެ.\nއައު ކޮންޓްރެކްޓްގައި ސޮއި ކުރުމަށް ފަހު ނޫސްވެރިންނާއި ވާހަކަ ދައްކަމުން އުމްޓީޓީ ބުނީ ފުރަތަމަ ދުވަހުން ފެށިގެން ބާސާއަކީ އޭނާގެ އަމިއްލަ ކްލަބެއްގެ ގޮތުގައި ދެކޭ ކަމަށާއި ބޭނުންވަނީ އެތަކެއް އަހަރުތަކެއް ވަންދެން ބާސާގެ ކުޅުންތެރިޔެއްގެ ގޮތުގައި ދެމިހުންނަން ކަމަށެވެ. އޭނާ ބުނީ ޓީމުގައި ހުރީ ވަރަށް ހިތްހަމަޖެހިގެން ކަމަށާއި އެންމެންގެ ވެސް އިތުބާރު އޭނާއަށް ލިބޭނެ ކަމަށް އުއްމީދު ކުރާ ކަމަށެވެ. އޭނާ ބުނީ އަބަދު ވެސް ވިސްނަމުންދިޔައީ ބާސާއާއެކު އައު ކޮންޓްރެކްޓެއްގައި ސޮއިކުރަން ކަމަށާއި އެހެން ޓީމަކަށް ބަދަލުވާން ވިސްނާފައި ވެސް ނުވާނެ ކަމަށެވެ.\nއުމްޓީޓީގެ އިތުރުން ބާސާއިން ދަނީ އެ ޓީމުގެ މިޑްފީލްޑަރު ސާޖިއޯ ބުސްކެޓްސްގެ ކޮންޓްރެކްޓް އައުކުރުމުގެ މަސައްކަތް ވެސް ކުރަމުންނެވެ. ހަމައެހެންމެ އަންނަ ސީޒަނަށް ޓީމު ވަރުގަދަ ކުރުމަށް އައު ކުޅުންތެރިން ގެނައުމަށް ވެސް އެ ޓީމުން ދަނީ މަސައްކަތް ކުރަމުންނެވެ.\nފްރާންސްގެ ލިޔޯން ދޫކޮށް 2016 ވަނަ އަހަރު 25 މިލިއަން ޔޫރޯގެ އެއްބަސްވުމުއްގެ ދަށުން ބާސާއަށް ބަދަލުވިފަހުން އުމްޓީޓީ އަންނަނީ އެ ޓީމުގެ ޑިފެންސް ބެލެހެއްޓުމުގައި ޖެރާޑް ޕީކޭއާއެކު މޮޅު ކުޅުމެއް ދައްކަމުންނެވެ. އޭނާ ވަނީ ބާސާއަށް ޖުމްލަ 83 މެޗު ހުރިހާ މުބާރާތެއްގައި ކުޅެދީފައެވެ. އޭނާ އަންނަނީ ފްރާންސްގެ ގައުމީ ޓީމުގައި ވެސް މުހިންމު ދައުރެއް އަދާކުރަމުންނެވެ.


ގެތައް އިޞްލާޙުކުރުމަށް 40 ނަސޭހަތް (12) – DhiSalafiyyah\nގެތައް އިޞްލާޙުކުރުމަށް 40 ނަސޭހަތް (12)\n04/09/2013 އަދަބާއި އަޚްލާޤު, ތަރުބިއްޔަތުއަލް އުޚްތު އުންމު ޢަބްދިﷲ\nގޭތެރޭގައި ޝަރުޢީ ޢިލްމު\nއަށްވަނަ ނަސޭހަތް: ގޭގެ އަހުލުންނަށް އުނގަންނައިދިނުން\nއަންނަނިވި އާޔަތުގައިވާ ﷲ ގެ އަމުރުފުޅު ތަންފީޛުކުރުމަކީ ގޭގެ ވެރިމީހަގެ މައްޗަށް ލާޒިމު ކަމެކެވެ.\n﴿يَا أَيُّهَا الَّذِينَ آمَنُوا قُوا أَنفُسَكُمْ وَأَهْلِيكُمْ نَارًا وَقُودُهَا النَّاسُ وَالْحِجَارَةُ… ﴾ [سورة التحريم ٦]\nމާނައީ: “އޭ އީމާންވެއްޖެ މީސްތަކުންނޭވެ. ތިޔަބައިމީހުންގެ އަމިއްލަ ނަފްސުތަކާއި، ތިޔަބައިމީހުންގެ އަހުލުން، ނަރަކައިން ސަލާމަތްކުރާށެވެ. އެ ނަރަކައިގެ ދަރަކީ މީހުންނާއި ހިލައެވެ…”\nމިއާޔަތަކީ ގޭގެ އަހުލުންނަށް ކިޔަވައިދިނުމާއި، އެބައިމީހުން ތަރުބިއްޔަތު ކުރުމާއި، އެބައިމީހުންނަށް ހެޔޮކަންތަކަށް އަމުރުކުރުމާއި، ނުބައިކަންތައްތައް މަނާކުރުމުގެ ދަލީލެކެވެ. ބައެއް މުފައްސިރުން މިއާޔަތާމެދު ވިދާޅުވެފައިވާ ބަސްފުޅުތައް ލޮބުވެތި ކިޔުންތެރިންނަށްޓަކައި ހުށަހަޅާލަމެވެ. އެއީ ގޭގެވެރިމީހާގެ ވާޖިބުތަކާއި ބެހޭގޮތުންނެވެ.\nޤަތާދާ رحمه الله ވިދާޅުވިއެވެ.\n“ﷲ ތަޢާލާއަށް ކިޔަމަންތެރިވުމަށް އެބައިމީހުންނަށް އަމުރުކުރަންވާނެއެވެ. އަދި އެއިލާހަށް ނުކިޔަމަންތެރިވުން އެބައިމީހުންނަށް މަނާކުރަންވާނެއެވެ. އަދި ހަމަކަށަވަރުން ﷲ ތަޢާލާ އެބައިމީހުންނަށް އަމުރުކުރައްވާފައިވާ އަމުރުފުޅުތައް ޤާއިމުކުރުމަށް އަމުރުކުރަންވާނެއެވެ. އަދި އެކަމުގައި އެހީތެރިވެދޭށެވެ.”\nއައްޟައްޙާކު އަދި މުޤާތިލް رحمهما الله ވިދާޅުވިއެވެ.\n“އޭނާގެ އަހުލުންނާއި ގާތްތިމާގެ މީހުން އަދި އަންހެން އަޅުންނަށް، ﷲ ތަޢާލާ އެބައިމީހުންނަށް ފަރުޟުކުރައްވާފައިވާ ކަންތައްތަކާއި ނަހީކުރައްވާފައިވާ ކަންތައްތައް އުނގަންނައި ދިނުމަކީ މުސްލިމު މީހާގެ މައްޗަށް އޮތް ޙައްޤެކެވެ.”\nޢަލީ رضي الله عنه ވިދާޅުވިއެވެ.\n“އެބައިމީހުންނަށް އުނގަންނައިދޭށެވެ. އަދި އެބައިމީހުން އަދަބުވެރިކުރުވާށެވެ.”\nއިލްކިޔާ އައްޠަބަރީ رحمه الله ވިދާޅުވިއެވެ.\n“ފަހެ އަހަރެމެންގެ ދަރިންނަށާއި އަހުލުންނަށް ދީނާއި ހެޔޮކަންތައްތައް އަދި އަދަބުތަކުގެ ތެރެއިން އެމީހުންނަށް ބޭނުންވާ ކަންތައްތައް އުނގަންނައިދޭން ޖެހޭނެއެވެ. އަދި ރަސޫލުﷲ صلى الله عليه وسلم އަންހެން އަޅުންނަށް، އެބައިމީހުންނަކީ އަޅުންކަމުގައިވަނިކޮށް، އުނގަންނައިދިނުމަށް ބާރުއެޅުއްވިއިރު ތިޔަބައިމީހުންގެ ދަރިންނާއި އަހުލުންނާމެދު، އެއީ މިނިވަނުންކަމުގައިވީހިނދު، ދެކެނީ ކިހިނެތް ހެއްޔެވެ؟”\nއަލްބުޚާރީ رحمه الله އެކަލޭގެފާނުގެ ޞަޙީޙްގައި ވިދާޅުވެފައިވެއެވެ.\n“ބާބު: ފިރިހެނާ އޭނާގެ އަންހެން އަޅުންނަށާއި އަހުލުންނަށް އުނގަންނައިދިނުން.\nދެން އެކަލޭގެފާނު ރަސޫލުﷲ صلى الله عليه وسلم ގެ ޙަދީޘްފުޅު ނަކަލުކުރެއްވިއެވެ.\n«ثَلاَثَةٌ لَهُمْ أَجْرَانِ … وَرَجُلٌ كَانَتْ عِنْدَهُ أَمَةٌ فَأَدَّبَهَا فَأَحْسَنَ تَأْدِيبَهَا، وَعَلَّمَهَا فَأَحْسَنَ تَعْلِيمَهَا، ثُمَّ أَعْتَقَهَا فَتَزَوَّجَهَا فَلَهُ أَجْرَانِ»\nމާނައީ: “ދެ އަޖުރު ލިބޭ ތިން މީހުންވެއެވެ… އަދި އަންހެން އަޅަކު މިލްކުވެގެންވާ ފިރިހެނާއެވެ. ފަހެ، އެންމެ ހެޔޮގޮތުގައި އޭނާ އަދަބުވެރިކުރުވައެވެ. އަދި އެންމެ ހެޔޮގޮތުގައި އޭނާއަށް އުނގަންނައިދެއެވެ. ދެން އެއަށްފަހު އެ އަންހެނާ މިނިވަންކޮށް އޭނާއާ ކައިވެނިކުރެއެވެ. ފަހެ، އެފިރިހެނާއަށް ދެ އަޖުރުވެއެވެ.”\nއިބްނު ޙަޖަރު رحمه الله މި ޙަދީޘްގެ ޝަރަޙައިގައި ވިދާޅުވިއެވެ.\n“ބާބުގެ ސުރުޚީއާއި ޙަދީޘްއާ ހުރި ގުޅުމަކީ، އަޅުއަންހެނުންގެ ވާހަކަ ޛިކުރުކުރެވިފައިއެވަނީ ސީދާ އެޙަދީޘްގެ ނައްޞުގައެވެ. އަހުލުންގެ ވާހަކަ ނަގާފައި އެވަނީ ޤިޔާސްކޮށްގެންނެވެ. ﷲ ތަޢާލާ ފަރުޟުކުރައްވާފައިވާ ކަންތައްތަކާއި އެއިލާހުގެ ރަސޫލާ صلى الله عليه وسلم ގެ ސުންނަތްތައް އަޅުންނަށް ބަޔާންކޮށްދިނުމަށް ސަމާލުވުމަށްވުރެ މިނިވަނުންތަކަކަށް އުނގަންނައިދިނުމަށް ސަމާލުވުން މާބޮޑަށް އެދެވިގެންވެއެވެ.”


Police Cup handball 2019 ge gurulun bavvaifi\nޕޮލިސް ކަޕް ހޭންޑްބޯލް 2019 ގުރުއަތުލުން\nޕޮލިސް ކަޕް ހޭންޑްބޯލް މުބާރާތުގެ ގުރުލުން ބާއްވައިފި\n4 ނޮވެމްބަރ 2019, 18:52 |\n“ޕޮލިސް ކަޕް ހޭންޑް ބޯލް 2019″ގެ ނަމުގައި ފުވައްމުލައް ސިޓީގައި ބާއްވާ ހޭންޑް ބޯޅަ މުބާރާތުގެ ގުރުލުން މިއަދު ބާއްވައިފިއެވެ. ފުވައްމުލައް ސިޓީ ޕޮލިސް ސްޓޭޝަނުގައި ކުރިޔަށްގެންދިޔަ މި ސެޝަނުގައި ބައެއްޓީމުތަކުގެ އޮފިޝަލުން ބައިވެރިވެފައި ވެއެވެ. މިމުބާރާތް ބޭއްވުމަށް ހަމަޖެހިފައި ވަނީ ނޮވެމްބަރު މަހު 8 ން 13 ނޮވެމްބަރަށެވެ.\nފުވައްމުލައް ސިޓީގައި މުޅިން އަލަށް ބާއްވާ ހޭންޑްބޯޅަ މުބާރާތުގައި 11 ޓީމަކުން ވާދަކުރެއެވެ. މުބާރާތުގައި ކުޅެން ހަމަޖެހިފައި ވަނީ3ގްރޫޕަށް ޓީމުތައް ބަހާލައިގެން ފުރަތަމަ ބުރު ކުޅޭ ގޮތަށެވެ. ފުރަތަމަ ބުރުން ގްރޫޕް އޭ އަދި ބީގެ 1 ވަނަ ޓީމު ދެވަނަ ބުރަށް ނުގޮސް ސެމީ ފައިނަލަށް ދާގޮތަށެވެ. ގްރޫޕް ސީ ގެ 1 ވަނަ ޓީމާއި ގްރޫޕް އޭ ގެ2ވަނަ ޓީމު ދެވަނަ ބުރުގެ ފުރަތަމަ މެޗުގައި ވާދަކުރާއިރު ގްރޫޕް ބީ ގެ2ވަނަ ޓީމާއި ގްރޫޕް ސީ ގެ2ވަނަ ޓީމު ވާދަކުރާނީ ދެވަނަ ބުރުގެ ދެވަނަ މެޗުގައެވެ. ދެވަނަ ބުރުން މޮޅުވާ ދެޓިީމެއް ސެމީގައި ވާދަކުރާނީ އޭގްރޫޕާއި ބީގްރޫޕްގެ 1 ވަނަ ޓީމާއެވެ.\nމިއީ އެހާ އިންސާފުވެރި، ހަމަ ހަމަފުރުސަތު ލިބޭ ގޮތަށް ރޭވިފައިވާ ގުރުއަތެއް ކަމުގައި ބެލޭކަށް ނެތް ކަމަށް ބުނެ މުބާރާތް ރޭވިފައިވާ ގޮތަށް ފާޑުކިޔާފައިވެއެވެ. އެއީ ގްރޫޕް ސްޓޭޖުން، ސީ ގްރޫޕްގެ 1 ވަނަ ޓީމަށް އަނެއް ދެ ގްރޫޕުގެ 1 ވަނަ ޓީމާއި އެއްވަރުގެ ނުވަތަ ހަމަހަމަ ފުރުސަތު ކުރިޔަށް ދިޔުމަށް ނުލިބޭތީ ކަމަށް މިގުރުއަތަށް ފާޑުކީ މީހަކު ހާމަކޮށްފައި ވެއެވެ. ސީ ގްރޫޕުގައި3ޓީމު ހިމެނުމަކީ މުބާރާތުގައި ކުރިޔަށް ދިއުމަށް އެގްރޫޕުން 1 ވަނައަށް ދާ ޓީމަކަށް ހަމަހަމަ ފުރުސަތު ގެއްލެން ވީ ސަބަބެއް ނޫންކަމަށް އޭނާ ބުނެއެވެ.\nފުވައްމުލައް ސިޓީގައި މިހާރު ކުރިޔަށް ގެންދާ ހޭންޑްބޯޅަ ޕްރެކްޓިސް. ފޮޓޯ: އަހުމަދު ނަޖާހު\nހޭންޑް ބޯޅައަކީ ދެޖިންސުގެ މީހުންވެސް ކުޅެއުޅޭ ކުޅިވަރެކެވެ. މިމުބާރާތް ހުޅުވާލަފައި ވަނީ ދެޖިންސްގެ ޓީމުތައްކަށް ކަން ނުވަތަ ނޫންކަން މުބާރާތުގެ ގަވާއިދުން އެގޭކަށް ނެތެވެ. ނަމަވެސް މުބާރާތަށް ފަރިތަކުރާ ޓީމުތަކަށް ބަލާއިރު ފެންނަނީ މުޅިންވެސް އަންހެން ޓީމުތަކެވެ.\nމިމުބާރާތުގައި ކޮންމެ ދުވަހަކު5މެޗު ކުުޅުމަށް ތާވަލް ކުރެވިފައިވެއެވެ. އެގޮތުން ހަވީރު2މެޗާއި ރޭގަނޑު3މެޗު ކުޅެ ގޮތަށެވެ. ހަވީރު މެޗު ފަށާނީ 3:45 ގައެވެ. އަދި ރޭގަނޑު މެޗު ފަށާނީ 8:00 ގައެވެ. މެޗެއްގައި ކުޅެނީ 20 މިނިޓްގެ ދެ ހާފެވެ.\nމުބާރާތުގެ ފުރަމަ މެޗުގައި ބައްދަލުކުރާނީ ފުވައްމުލައް ސިޓީ ކައުންސިލް ރިކްރިއޭޝަން ކްލަބް (އެފްސީސީ) ޓީމާއި ކެންގަރޫ ކިޑްސް ބިލަބޮންގ ހައި (ކޭކޭބީ) ޓީމެވެ.\nމުބާރަތުގައި ބައިވެރިވެފައިވާ ޓީމުތައް\nފުވައްމުލައް ސިޓީ ކައުންސިލް ރިކްރިއޭޝަން ކްލަބް (އެފްސީސީ)\nކްރޯވޭ މޯލްޑިވްސް (ސީއާރުއެމް)\nކެންގަރޫ ކިޑްސް ބިލަބޮންގ ހައި (ކޭކޭބީ)\nނެއިބަރހޫޑް ޕޮލިސް (އެންއެޗްޕީ)\nޒިކުރާ އިންޓަރނޭޝަނަލް ކޮލެޖް (ޒ-ީކޮލެޖު)\nހާފިޒް އަހުމަދު ސްކުލް (ހޭޒް)\nފުވައްމުލަކު އެއަރޕޯރޓް ރިކްރިއޭޝަން (އެފްއޭއާރު)\nޏ. އަތޮޅު ތައުލީީމީ މަރުކަޒު (ޏ.އޭއީސީ)\nމުހައްމަދު ޖަމާލުއްދިން ސްކޫލް (އެމްޖޭއެސް)\nޕޮލިސް ކަޕް ހޭންޑްބޯލް 2019 މެޗް ޝެޑިއުލް\nއިތުރު ލިޔުންޕޮލިސް ކަޕް ހޭންޑްބޯލް 2019\nTags: ޕޮލިސް ކަޕް ހޭންޑްބޯލް 2019


Australia ge aafal aai dhonkeylun ves thinoas | Mihaaru\nއޮސްޓްރޭލިއާގެ މާކެޓްތަކުން ވަނީ ސްޓްރޯބެރީގެ ގިނަ ބާވަތްތައް ނަގާފައި. --ފޮޓޯ:އީޕީއޭ\nއޮސްޓްރޭލިއާގެ އާފަލް އާއި ދޮންކޭލުން ވެސް ތިނޯސް\n18 ސެޕްޓެމްބަރ 2018 - 14:394comments\nމެލްބަން (ސެޕްޓެމްބަރު 18) - އޮސްޓްރޭލިއާގައި އުފައްދާ ސްޓްރޯބެރީގައި ތިނޯސް ހުންނަކަން ފާހަގަވެފައި ވަނިކޮށް އެ ގައުމުގައި އުފައްދާ އާފަލް އާއި ދޮންކޭލުން ވެސް ތިނޯސް ފެނިފައިވާ ކަމަށް ފުލުހުން ބުނެފި އެވެ.\nއޮސްޓްރޭލިއާގައި އުފައްދާ ސްޓްރޯބެރީން ތިނޯސް ފެންނަ މައްސަލަ މިދިޔަ ހަފުތާގައި ފުރަތަމަ ފާހަގަވެފައި ވަނީ ކްއީންސްލޭންޑުންނެވެ. އޭގެ ފަހުން ނިއު ސައުތު ވޭލްސް، ވިކްޓޯރިއާ، ދި އޮސްޓްރޭލިއަން ކެޕިޓަލް ޓެރިޓަރީ އަދި ސައުތު އޮސްޓްރޭލިއާ އާއި ޓެސްމޭނިއާ އިން ވެސް ފެނިފައިވެ އެވެ. ހެލްތު މިނިސްޓަރު ވިދާޅުވެފައި ވަނީ އެއީ ބަޔަކު ގަސްދުގައި ހިންގާ ކަމެއް ކަމަށެވެ. ތިނޯހެއް އޮތް ސްޓްރޯބެރީއެއް ކެވުނު މީހަކު ވަނީ ހޮސްޕިޓަލަށް ވެސް ގެންގޮސްފަ އެވެ.\nފުލުހުން ބުނީ ތިނޯސް ހުރި އާފަލް އާއި ދޮންކެޔޮ ފެނިފައި ވަނީ ސިޑްނީން ކަމަށެވެ.\nއޮސްޓްރޭލިއާގައި އުފައްދާ ސްޓްރޯބެރީން ތިނޯސް ފެނުނު މައްސަލަ ދަނީ ބަލަމުން.\nސްޓޯބެރީން ތިނޯސް ފެނުމާ ގުޅިގެން ވަރަށް ގިނަ ބާވަތްތަކުގެ ސްޓްރޯބެރީ ވަނީ ފިހާރަތަކުން ނަގަން ފަށައިފަ އެވެ. ނިއު ޒީލެންޑުގެ އެންމެ ބޮޑެތި ތަރުކާރީ ފިހާރަތަކުން ވަނީ އޮސްޓްރޭލިއާގެ ސްޓްރޯބެރީ އެތެރެކުރުން މަނާކޮށްފަ އެވެ.\nސްޓްރޯބެރީން ތިނޯސް ފެނުމާ ގުޅިގެން އޮސްޓްރޭލިއާގައި ސްޓްރޯބެރީގެ މާކެޓް ވަނީ ވެއްޓިފަ އެވެ. އޮސްޓްރޭލިއާގެ ސްޓްރޯބެރީގެ ޕީކް ސީޒަނުގައި ދިމާވި މައްސަލައާ ގުޅިގެން އެތައް ހާސް މަސައްކަތު މީހުންނަކަށް ވެސް ވަނީ ގެއްލުމާ ކުރިމަތިލާން ޖެހިފަ އެވެ. އޮސްޓްރޭލިއާގެ ސްޓްރޯބެރީ މާކެޓުގެ އަގަކީ އަހަރަކު 130 މިލިއަން އޮސްޓްރޭލިއާ ޑޮލަރެވެ. ކްއީންސްލޭންޑުން ވަނީ ދަނޑުވެރިންނަށް ބަދަލުގެ ގޮތުގައި އެއް މިލިއަން އޮސްޓްރޭލިއާ ޑޮލަރު ދޭނެ ކަމަށް ބުނެފަ އެވެ.\nކްއީންސްލޭންޑް ސްޓޭޓް ސަރުކާރުން ވަނީ އެކަން ކުރާ ބަޔަކު ހޯދުމަށް މަގުފަހިވާފަދަ މައުލޫމާތެއް ދިން ފަރާތަކަށް 100،000 އޮސްޓްރޭލިއާ ޑޮލަރު (72،000 އެމެރިކާ ޑޮލަރު) ދޭނެ ކަމަށް ބުނެފަ އެވެ.\nއިތުރު ލިޔުންތައް އޮސްޓްރޭލިއާ ދޮންކެޔޮ އާފަލު